
ENID BLYTON 


Primul volum din seria Copacul Depărtărilor 

Credeai că ai citit toate cărțile cu minuni, toate cărțile despre copaci 
fermecați şi păduri misterioase? Stai să vezi ce găsesc cei trei frați — 
Beth, Frannie şi Joe — în pădurea de lângă noua lor casă! 

Pregăteşte-te să întâlneşti cele mai neobişnuite personaje pe măsură 
ce urci tot mai sus pe crengile Copacului Depărtărilor: domnul Barbă- 
Lungă, doamna Spălăceală, Moş Cratiţă, Lună-Plină şi zâna Mătăsuţă. 
Personaje surprinzătoare, care-şi poartă magia... în buzunare! 

Crezi că totul se opreşte aici? Nicidecum: deasupra Copacului 
Depărtărilor se deschide un drum către noi tărâmuri - cum sunt 

Tărâmul Luaţi-Poftiţi sau Tărâmul Zilelor de Naştere —, mereu altele şi 
altele, de la care nu ştii niciodată ce s-aştepţi. 
Şi cum crezi că ajung înapoi, jos, cei trei copii? Nicicum altfel decât 
prin lunecuş-alunecuş, un tobogan construit în trunchiul copacului! 
Ia-poftim şi citeşte ca să afli toate peripeţiile ineditelor personaje! 
Descoperă şi a doua carte din serie: Magia Copacului Depărtărilor 
Lumea din Copacul Depărtărilor Cuprins 

1.CUM AU GĂSIT PĂDUREA FERMECATĂ 


Au fost odată trei copii pe nume Joe, Beth şi Frannie. Aceştia îşi 
petrecuseră toată viața la oraş, însă acum tatăl lor primise o nouă 
slujbă la ţară, aşa că trebuiau să se mute cu toții cât mai iute cu 
putinţă. 

— Ce minunat trebuie să fie la țară! zise Joe. O să învăţ totul despre 
animale şi păsări! 

— lar eu voi culege câte flori îmi doresc! Adăugă Beth. 

— Iar eu voi avea o grădină doar pentru mine, spuse Frannie. 

Când sosi ziua mutării, toți copiii erau nemaipomenit de încântați. O 
camionetă micuță se opri în fața porții şi doi bărbați îi ajutară pe tatăl şi 
mama lor să îngrămădească toate lucrurile înăuntru. Când nu mai 
aveai loc nici să arunci un ac în ea, camioneta o luă din loc; copiii se 
îmbrăcară şi îşi puseră căciulile pe cap, după care porniră împreună cu 
părinţii lor la gară, să prindă trenul. 

— Acum pornim la drum! se bucură Joe. 

— La țară, la țară! scanda Beth. 

— Poate o să vedem zâne pe-acolo! spuse Frannie. Cu un şuierat 
prelung, trenul se urni, lăsând gara în urmă. Cu năsucurile lipite de 
geam, copiii priveau casele murdare şi hornurile lor pierzându-se în 
zare. Cât de tare urau oraşul! Ce minunat avea să fie la ţară, unde totu- 
i curat, cu flori pretutindeni şi păsări ciripind prin tufişuri! 

— Vom trăi adevărate aventuri la țară! zise Joe. Printre pâraie, pe 
deluşoare şi câmpuri întinse şi prin păduri întunecate. Ah, cât de 
minunat va fi! 

— N-o să vă distrați voi mai mult la țară decât o făceațţi la oraş, spuse 
tatăl. Ba aş putea spune chiar că o să vi se pară destul de plictisitor. 

Dar aici greşea amarnic. Doamne, Doamne, prin ce-aveau să treacă cei 
trei copii! 

În sfârşit, ajunseră în gara mică unde trebuiau să coboare. Un hamal 
somnoros le aşeză cele două valize într-un cărucior şi îi informă că le 
vor fi aduse mai târziu. Şi duşi au fost cu toţii, în jos pe uliţă, 
pălăvrăgind zgomotos. 

— Oare avem şi grădină? se întrebă Frannie. Însă, mergând spre noua 
lor casă, copiii erau morți de oboseală şi nu se mai sinchiseau să scoată 
vreo vorbă. Căsuţa se afla la opt kilometri de gară şi, din moment ce 
tatăl lor nu-şi permitea altceva decât mersul pe jos, drumul părea într- 
adevăr foarte lung. Pe-acolo nu trecea niciun autobuz, aşa că cei mici 
îşi târau obosiţi picioarele, visând la un pahar de lapte cald şi la un pat 
moale. 

Ajunseră în cele din urmă şi — oho! — efortul le fusese răsplătit cu vârf 
şi îndesat: căsuţa era de-a dreptul încântătoare. Zidurile erau 

îmbrăcate cu trandafiri agățători roşii, albi şi roz, iar uşa de la intrare 
era înconjurată de o ghirlandă de caprifoi. Era minunat! 

Camioneta era deja în fața porţii şi doi bărbaţi duceau mobila în 
căsuță. Tatăl rămase să le dea o mână de ajutor, iar mama aprinse 
focul în bucătărie, să le pregătească tuturor o băutură caldă. 

Erau aşa de obosiţi, încât nu mai erau în stare de nimic altceva decât 
să bea o cană cu lapte fierbinte, să mănânce nişte pâine prăjită şi să se 
vâre iute în paturile pe jumătate făcute. Joe aruncă o privire pe 
fereastră, însă era prea somnoros să desluşească ceva. Cât ai bate din 
palme, cele două fetițe dormeau duse în cămăruţa lor, la fel şi Joe, de 
altfel, în odaia lui şi mai strâmtă. 

Ce bucurie să te trezeşti dimineața cu soarele strălucind prin 
ferestruici! Nu le luă mult lui Joe, Beth şi Frannie să se îmbrace. Într-o 
clipită, erau în grădină, zburdând prin iarba care crescuse înaltă şi 
mirosind trandafirii care înțesau curtea. 

Mama le pregătise ouă, iar copiii înfulecară cu poftă micul dejun. 

— E minunat la ţară! exclamă Joe, privind pe geam la dealurile 
îndepărtate. 

— Putem creşte legume în grădină, propuse Beth. 

— Şi ce plimbări fantastice o să facem! adăugă Frannie. 

În ziua aceea toată lumea dădu o mână de ajutor pentru a rândui 
casa. Tata urma să meargă la muncă a doua zi. Mama spera să se 
ivească cineva care să aibă nevoie de ajutor la curățenie sau să-i dea de 
spălat, atunci ar câştiga îndeajuns pentru a cumpăra câteva găini. Ar fi 
nemaipomenit! 

— Voi aduna ouă în fiecare zi, dimineața şi seara! se bucură Frannie. 

— Haideţi să ieşim să vedem ce-i prin împrejurimi, propuse Joe. Putem 
să plecăm o oră, mamă? 

— Da, hai, ştergeți-—o, îi zori mama. 

Şi uite-aşa porniră cei trei copii, dincolo de portița albă, pe uliţă, la 
plimbare. 

Cercetară toate cotloanele din împrejurimi. Străbătură voioşi pajiştea 
cu trifoi, invadată de albine. Se bălăciră într-un pârâu care susura 
singuratic sub sălcii, în lumina soarelui. 

Şi, deodată, se treziră la marginea pădurii. Nu era departe de căsuţa 
lor, pe care o lăsaseră în urmă. 

Arăta ca orice altă pădure, doar că verdele copacilor era puţin mai 
întunecat. Un şanţ îngust despărțea frunzişul de ulița năpădită de 
buruieni. 

— O pădure! exclamă Beth încântată. Putem veni la picnic aici, de câte 
ori vrem! 

— Dar are un aer misterios, zise Joe îngândurat. Nu ţi se pare, Beth? 

— Ei bine, copacii sunt destul de groşi, dar nu mi se par diferiți de alți 
copaci, replică Beth. 

— Nu ştiu ce să zic, îşi dădu Frannie cu părerea. Zgomotul frunzelor e 
altul. Ascultati! 

Îşi ciuliră urechile — şi Frannie avea dreptate. Frunzele copacilor nu 
foşneau în acelaşi fel ca ale altor copaci din apropiere. 

— Ai zice că-şi vorbesc unul altuia, spuse Beth. Îşi şoptesc secrete — 
secrete adevărate, pe care noi n-avem cum să le-nţelegem. 

— E o pădure vrăjită! hotări Frannie. Nimeni nu scoase o vorbă. 
Stăteau cu toții şi ascultau. 

— Fâş, fâş, fâş, fâş, fâş! fremătau copacii în pădure, aplecându-se 
prieteneşte unul spre celălalt. 

— S-ar putea să fie zâne şi spiriduşi pe-aici, spuse Beth. Ce ziceți, 
sărim şanțul şi intrăm? 

— Nu, zise Joe. Dacă ne rătăcim? Haideţi să cunoaştem împrejurimile 
înainte să ne avântăm într-o pădure aşa de mare ca asta. 

— Joe! Beth! Frannie! se auzi glasul mamei venind dinspre căsuţa 
aflată nu departe. E vremea prânzului! 

De-ndată, copiilor li se făcu foame. Uitară de neobişnuita pădure şi o 
luară la goană spre noua lor casă. Mama le pregătise pâine proaspătă 
cu gem de căpşuni, atât de bună, că numaidecât dădură gata o pâine 
întreagă. 

Tatăl intră chiar când ei erau pe sfârşite. Făcuse cumpărături pentru 
mama, într-un sat aflat la cinci kilometri depărtare, iar acum era 
flămând şi obosit. 

— Am cercetat toate împrejurimile, tată! zise Beth, turnându-i ceai 
într-o cană mare. 

— Am descoperit o pădurice minunată, adăugă Joe. Copacii par de-a 
dreptul să-şi vorbească, tată. -Înseamnă că e pădurea despre care am 
auzit în această după-masă, zise tatăl. Are un nume straniu, copii. 

— Cum se numeşte? întrebă Joe. 

— I se spune Pădurea Fermecată, răspunse tatăl, şi oamenii din sat n- 
ar intra acolo în ruptul capului. Mă amuză să aud aşa ceva în zilele 
noastre. Nu cred că pădurea asta are ceva ieşit din comun. Dar aveți 
grijă să nu vă aventuraţi prea adânc în ea, nu care cumva să vă rătăciți. 

Copiii schimbară priviri încântate. Pădurea Fermecată! Ce nume 
grozav! Şi fiecăruia îi trecu prin cap exact acelaşi gând secret: „O să 
cercetez pe-ndelete Pădurea Fermecată de-ndată ce seva ivi ocazia!" 
După ce terminară de mâncat, tatăl îi puse pe copii să trebăluiască prin 
grădina năpădită de buruieni. Joe trebuia să adune scaiețţii, iar fetiţele 
aveau de udat straturile neîngrijite de legume. Glasurile lor vibrau de 
bucurie. 

— Pădurea Fermecată! Simţeam noi că e ceva magic în ea! 

— Eu v-am zis că sunt zâne acolo! le aminti Frannie fraților ei. 

— Ne vom continua cercetările cu prima ocazie! exclamă Beth. O să 
aflăm ce-şi şoptesc copacii ăia! în câteva săptămâni, vom stăpâni toate 
secretele pădurii! 

În acea noapte, la ora culcării, toţi trei stăteau la fereastră, uitându-se 
înspre pădurea întunecată şi fremătătoare din spatele casei. Oare ce 
aventuri îi aşteptau în Pădurea Fermecată? 

2.PRIMA VIZITĂ ÎN PĂDURE 


Cei trei copii nu aveau cum să exploreze Pădurea Fermecată până 
săptămâna următoare, fiindcă trebuiau să-şi ajute părinții, fiecare după 
puterile lui. Trebuia plivită grădina, trebuiau despachetate hainele, 
trebuiau aranjate vasele în bucătărie. Să nu mai vorbim câtă curăţenie 
mai era de făcut! 

Uneori Joe era liber şi ar fi putut merge de unul singur. Alteori fetele 
erau trimise la plimbare, dar atunci era el ocupat. Niciunul nu voia să 
plece singur, aşa că nu le rămânea altceva de făcut decât să aştepte. La 
un moment dat, se ivi ocazia. 

— Puteţi lua prânzul afară astăzi, le spuse mama. Aţi muncit foarte 
mult cu toții şi meritați un picnic. Vă pregătesc câteva sendvişuri şi 
puteți să luați cu voi şi nişte lapte proaspăt. 

— Mergem în pădure! le şopti Beth fraților ei. Şi, cu privirile însuflețite 
şi cu inima bătându-le mai să le sară din piept, o ajutară pe mama lor 
să împacheteze mâncarea într-un coş. 

Şi duşi au fost! în spatele grădinii era o portiță care ducea spre poteca 
cu buruieni de la marginea pădurii. Traseră zăvorul şi ieşiră în drum. în 
fața lor se înălțau copacii, pe care îi auzeau vorbind limba lor stranie, 
de copaci: „Fâş, fâş, fâş, fâş!' 

— Presimt că ne-aşteaptă multe peripeții, zise Joe. Haideţi! Sărim 
şanţul şi — hop! — în Pădurea Fermecată cu noi! 

Rând pe rând, copiii săriră peste şanțul îngust. Erau la adăpostul 
copacilor şi cercetau uimiți împrejurimile. Câteva raze de soare se 
strecurau ici-colo prin frunziş, luminând pământul, însă nu prea multe, 
căci coroanele stufoase ale copacilor le puneau stavilă. Erau înconjurați 
de umbră şi frunziş verde, în timp ce, în apropiere, o pasăre ciripea iar 
şi iar acelaşi cântecel. 

— Chiar este magic! izbucni Frannie. Simt vraja în jur, tu nu, Beth? 
Dar tu, Joe? 

— Ba da, răspunseră ceilalți, cu ochii sclipindu-le de încântare. 
Haideţi! 

O luară în jos pe o potecă înverzită, făcută parcă pentru iepuri, într- 
atât era de îngustă. 

— Haideţi să nu ne avântăm prea departe, propuse Joe. Până nu 
cunoaştem destul toate potecile, e mai bine să nu ne afundăm prea 
mult în pădure. Fetelor, căutaţi un loc de popas, să ne aşezăm şi să 
mâncăm. -Uite, fragi! exclamă Beth, îngenunchind şi dând deoparte un 
snop de frunze cărnoase, sub care se zăreau fructele rotunde. 

— Hai să culegem câteva pentru picnicul nostru, propuse Frannie. 

Aşa că se puseră pe cules şi, cât ai clipi, îşi încropiseră o masă 
copioasă. 

— Să ne aşezăm lângă bătrânul stejar de-acolo, sugeră Joe. E plin de 
muşchi moale sub coroana lui. O să fie ca şi cum am sta pe nişte perne 
de catifea verde. 

Aşa că se aşezară şi îşi desfăcură sendvişurile. 

În scurtă vreme, toți trei mâncau cu poftă, ascultând foşnetul 
copacilor care-şi şopteau necontenit „fâş, fâş'. 

În toiul ospăţului, ceva deosebit de ciudat le atrase atenţia. Frannie 
băgă de seamă prima. 

Nu departe de ei se zărea un luminiş strâmt, cu iarbă moale. Sub ochii 
ei, crescură nişte movilite. Uimită, Frannie căscă ochii. Movilitele se 
făceau din ce în ce mai mari. Întreg pământul se ridică şi crăpă în vreo 
şase locuri. 

— la uitați-vă! zise Frannie încet, arătându-le peticul de iarbă. Ce se- 
ntâmplă acolo? 

Toţi trei priviră în tăcere. Şi văzură ce era. Şase ciuperci mari țâşneau 
din pământ, făcându-şi loc prin iarbă şi ridicându-se vertiginos. 


— N-am mai văzut în viața mea aşa ceva! exclamă Joe, uimit peste 
măsură. 

— Şşş! zise Beth. Nu scoateţi niciun sunet! Aud paşi. 

Ceilalți ascultară neliniştiți. într-adevăr, părea să fie tropăit de paşi şi 
voci pițigăiate. 

— Haideţi repede în spatele unui tufiş! îi îndemnă Beth. Oricine-ar fi se 
va speria dacă ne vede. Pe-aici se-ntâmplă vrăji şi noi vrem să le vedem! 

În patru labe, se târâră discret în spatele unui tufiş des, luând şi coşul 
cu ei. Se ascunseră chiar la timp, pentru că, exact în clipa în care Beth 
se aşeză şi dădu la o parte frunzele ca să poată privi scena pe furiş, 
apăru o ceată de omuleţi cu barbă atât de lungă, că aproape măturau 
pe jos cu ea! 

— Elfi! şopti Joe. 

Elfii se îndreptară spre ciuperci şi se aşezară pe ele. Se pare că se 
întruniseră pentru o şedinţă. Unul dintre ei avea o traistă pe care o 
aşeză în spatele ciupercii care-i servea drept scaun. Copiii nu desluşeau 
ce se discuta, însă murmurul glasurilor ajungea până la ei şi reuşiră să 
înțeleagă câteva cuvinte. 

Pe neaşteptate, Joe le făcu semn surioarelor lui. Văzuse încă ceva. 
Fetele, la rândul lor, zăriră acelaşi lucru. O creatură hidoasă, un fel de 
pitic, se furişa tiptil în dosul ciupercilor. Niciunul dintre elfi nu băgă de 
seamă prezența lui. 

— Vrea să fure traista! şopti Joe. 

Şi chiar asta avea de gând să facă! îşi întinse braţul deşirat, iar nişte 
degete numai piele şi os se încleştară în jurul traistei, apoi începu să o 
târască spre un tufiş din apropiere. Joe țâşni în picioare. 

N-avea de gând să asiste nepăsător la tâlhărirea cuiva! Strigă din 
răsputeri: 

— Opriţi hoțul! Hei, uitați-vă la piticul din spatele vostru! 

Speriați, toți elfii săriră ca arşi. Piticul țâşni în picioare şi o luă la 
goană, cu traista după el. Elfii rămaseră consternațţi, cu ochii holbați, 
fără a lua însă urma hoțului. Piticul alerga chiar spre tufişul copiilor, 
fără să-şi dea seama că cei trei frați se ascundeau acolo. Iute ca 
fulgerul, Joe întinse un picior şi îi puse piedică piticului grăbit. Şi — buf! 
— la pământ cu el. Traista-i zbură din mână, dar Beth o prinse şi le-o 
aruncă elfilor nespus de miraţi, încremeniţi lângă ciupercile lor. Joe 
încercă să-l prindă pe pitic — dar era prea târziu: acesta se ridicase şi se 
făcuse nevăzut. 


Fără a mai sta pe gânduri, copiii se luară după el. Se strecurară 
printre copaci, ferindu-se de crengi, şi, într-un sfârşit, îl văzură pe pitic 
sărind spre ramurile plecate ale unui copac înalt, pe care începu să se 
caţăre ager. Copiii se opriră lângă trunchi, cu respirația tăiată. 

— Acum l-am prins! strigă Joe. Nu se poate da jos fără să fie prins! 

— Uite, vin şi elfii, zise Beth, ştergându-şi sudoarea de pe fruntea 
înfierbântată. 

Fiinţele acelea mititele îi prinseră din urmă şi făcură o plecăciune în 
fața copiilor. 

— Aţi fost foarte buni cu noi, începu cel mai mare dintre elfi. Vă 
mulțumim că ne-aţi recuperat traista. Avem acte importante în ea. 

— L-am prins şi pe pitic pentru voi, zise Joe, arătând cu degetul spre 
copac. S-a cățărat acolo. Dacă împrejmuiţi copacul şi aşteptaţi, o să-l 
prindeți când coboară. 

Însă elfii nu se apropiau de copac. Păreau de-a dreptul să se teamă de 
el. 

— Nu va cobori decât atunci când va vrea, spuse cel mai mare dintre 
elfi. Acesta este cel mai bătrân şi mai vrăjit copac din lume. E Copacul 
Depărtărilor. 

— Copacul Depărtărilor! repetă Beth, uimită. Ce nume straniu! De ce îi 
spuneți aşa? 

— E un copac foarte neobişnuit, răspunse un alt elf. Nu ştim cum, dar 
vârful lui ajunge în zări neînchipuite. Uneori, ramurile sale dau în 
Tărâmul Cotoroanţelor, alteori în ţinuturi minunate şi câteodată duc 
spre locuri misterioase de care n-a auzit nimeni. Niciodată nu ne 
cățărăm în copac, fiindcă nu ştim ce ne aşteaptă în vârf! 

— Ce ciudățenie! se mirară copiii. 

— Piticul a ajuns în cine ştie ce tărâm se află acolo, sus, astăzi, spuse 
cel mai mare dintre elfi. Poate locui acolo luni întregi sau poate nici să 
nu mai coboare vreodată. N-are niciun rost să-l aşteptăm - şi cu atât 
mai puțin să-l urmărim. Numele lui este Pândilă, pentru că se furişează 
ne-ncetat şi ne pândeşte cu gânduri ascunse, pitit în linişte şi-n 
întuneric. 

Copiii ridicară privirile spre coroana maiestuoasă a copacului. Erau 
grozav de entuziasmați. Copacul Depărtărilor din Pădurea Fermecată! 
Câtă vrajă se ascundea doar în aceste nume! 

— Măcar de-am reuşi să ne cățărăm! zise Joe cu jind. 

— Să nu faceţi niciodată asta, interveniră prompt toţi elfii. E periculos. 
Acum trebuie să plecăm, dar vă mulțumim pentru ajutor. Dacă veți 
avea vreodată nevoie de sprijinul nostru, întoarceți-vă în Pădurea 
Fermecată şi fluierați de şapte ori sub stejar, nu prea departe de 
ciupercile noastre. 

— Mulţumim, ziseră copiii şi îi priviră pe cei şase elfi mititei făcându-se 
nevăzuți printre copaci. 

Joe se gândi că e vremea să se întoarcă acasă, aşa că cei trei frați îi 
urmară pe omuleţi la vale, pe îngusta cărare înverzită, până ce se 
văzură în partea de pădure pe care o cunoşteau. Îşi luară coşul şi 
porniră spre casă, fiecare afundat în acelaşi gând: 

— Trebuie să ne cățărăm în Copacul Depărtărilor şi să vedem ce ne- 
aşteaptă în vârf! 

3.ÎN COPACUL DEPĂRTĂRILOR 


Copiii nu le suflară o vorbă părinților despre păţaniile lor din Pădurea 
Fermecată, într-atât se temeau că cei mari le vor interzice să mai calce 
vreodată pe-acolo. Însă, când rămâneau doar ei trei, n-aveau alt subiect 
de conversaţie. 

— Când credeţi că vom putea ajunge în vârful Copacului Depărtărilor? 
întreba Frannie necontenit. Ah, hai să mergem odată, Joe! 

Şi Joe îşi dorea din suflet să meargă — dar îi era puţin teamă de ce s-ar 
fi putut întâmpla şi ştia că era responsabilitatea lui să aibă grijă de 
surioarele sale şi să le ferească de primejdii. Dacă urcau în Copacul 
Depărtărilor şi nu se mai întorceau niciodată?! Apoi îi veni o idee. 

— Ascultati, începu el. Ştiu ce-o să facem. O să ne cățărăm în copac şi 
doar o să ne uităm la ce se află în vârf! Nu-i nevoie să şi mergem acolo — 
putem doar să aruncăm o privire. Trebuie numai să aşteptăm s-avem o 
zi întreagă la dispoziţie şi apoi pornim. 

Fetele erau încântate. Lucrau din răsputeri în gospodărie, în 
speranța că mama le va răsplăti cu o zi liberă. La rândul său, Joe 
muncea în grădină, smulgând toate buruienile. Părinţii lor erau foarte 
mulțumiți. 

— Ce-aţi zice dacă am merge până în orăşelul cel mai apropiat, să 
petrecem o zi acolo? întrebă mama la un moment dat. 

— Nu, mulțumim, răspunse Joe imediat. Ne-am săturat de oraş, 
mamă. Ce-am vrea cu adevărat este să facem un picnic de-o zi în 
pădure! 

— Foarte bine, încuviință mama. Puteţi merge mâine. Tata va fi plecat 
toată ziua să facă nişte cumpărături, iar eu am multe de făcut prin 
casă. Aşa că eu voi fi pe-aici, iar voi vă puteţi lua merinde pentru prânz 
şi cină şi să mergeţi singuri, dacă timpul ţine cu voi. 

Cum îşi mai doreau copiii să fie vreme bună! Se treziră dis-de- 
dimineață şi, dintr-o săritură, fură jos din pat. Dădură perdelele la o 
parte şi se uitară curioşi pe fereastră. Cerul era senin ca o floare de nu- 
mă-uită. Razele soarelui se strecurau printre copaci, aruncând umbre 
subțiri şi proaspete pe iarbă. 

Pădurea Fermecată, întunecată şi plină de mistere, era la un pas de 
grădina lor. 

Luară micul dejun cu toţii, apoi mama le pregăti sendvişuri pe care 
le vâri într-o geantă, lângă care puse şi trei prăjituri. Îl trimise pe Joe 
să culeagă prune din grădină şi o rugă pe Beth să aducă două sticle de 
limonada. Copiii erau încântați. 

Tata plecă la oraş, iar copiii îi făcură cu mâna de la poartă, apoi 
dădură buzna în casă după geanta cu mâncare, îşi luară rămas-bun de 


12|pădureafermecată enidblyton 


la mama lor şi ieşiră valvârtej pe uşă. Ah, cum se mai simțea mirosul 
aventurii în aerul dimineții! 


În Copacul Depărtărilor, sus, sus, Ne cățărăm cu toţii pâri la apus! 


Astfel răsuna glasul voios al lui Frannie. 

— Şşş! o atenţiona Joe. Nu suntem departe de Pădurea Fermecată! Nu 
vrem să ştie nimeni ce-avem de gând. 

Străbătură în fugă grădina din spate şi ieşiră prin portița din capătul 
ei. Odată ieşiţi pe cărarea îngustă şi năpădită de buruieni, copiii se 
priviră cu înțeles. Era prima lor mare aventură! Oare ce aveau să 
descopere? Ce îi aştepta? 

Săriră şanţul şi intrară în pădure. Numaidecât se simţiră altfel. Erau 
înconjurați de vrajă. Până şi ciripitul păsărilor suna diferit. Copacii îşi 
şopteau din nou „fâs, fâş, fâs". 

— Oooo! exclamă Frannie, tremurând de încântare. 

— Veniţi! zise Joe, luând-o la vale pe cărarea înverzită. Hai să găsim 
Copacul Depărtărilor. 

Fetele îl urmară. Băiatul nu se opri până nu se văzu iarăşi în fața 
bătrânului stejar sub care şezuseră nu demult. Cele şase ciuperci pe 
care elfii îşi ținuseră şedinţa erau şi ele tot acolo, deşi acum erau 
maronii şi păreau cam veştejite. 

— Şi acum, încotro? întrebă Beth, oprindu-se din mers. 

Niciunul dintre ei nu ştia. O luară în jos pe o cărare îngustă, dar în 
curând se opriră: copacii deveneau 

foarte deşi, iar ei nu puteau trece mai departe. Se întoarseră la stejar. 

— Haideţi s-o luăm pe aici, zise Beth şi porniră cu toţii în altă direcție. 

Însă de data asta ajunseră la un iaz neobişnuit, cu apă gălbuie care 
lucea ca untul topit. Lui Beth nu-i plăcu defel cum arăta iazul, aşa că 
cei trei făcură cale întoarsă spre stejar. 

— Vai, ce rău îmi pare, zise Frannie, abia stăpânindu-şi lacrimile. 
Taman acum, când avem o zi întreagă doar pentru noi, nu găsim 
copacul! 

— Vă spun eu ce-o să facem, se lumină Joe. O să-i chemăm pe elfi. Nu 
v-amintiți că au promis să ne ajute când vom avea nevoie? 

— Cum să nu? zise Frannie. Trebuie doar să stăm sub stejarul acesta 
şi să fluierăm de şapte ori! 

— Haide, Joe, fluieră, îl zori Beth. 

Aşa că Joe se aşeză sub frunzişul des al bătrânului stejar şi fluieră 
tare, de şapte ori — fiuuu, fiuuu, fiuuu, fiuuu, fiuuu, fiuuu, fiuuu! 

Aşteptară. în câteva secunde un iepure îşi iți capul dintr-o vizuină din 
apropiere şi îi fixă cu privirea. -Pe cine căutaţi? întrebă iepurele cu un 
glas molcut. 

Cei trei frați amuţiră de uimire. Nu mai auziseră niciodată un animal 
vorbind. Iepurele îşi ridică urechile, apoi le cobori şi întrebă din nou, 
vădit iritat. 


T 


N 2 

— Sunteţi surzi? „Pe cine CĂUTAŢI?" v-am întrebat. 

— Vrem să vorbim cu unul dintre elfi, răspunse Joe, găsindu-şi cu 
greu cuvintele. Pe loc, iepurele se aplecă peste gura vizuinii şi strigă: 

— Domnule Barbă-Lungă! Domnule Barbă-Lungă, vă caută cineva. 

Din străfunduri se auzi un răspuns, apoi unul dintre cei şase elfi se 
strecură din vizuină, iar acum îi privea nemişcat pe cei trei copii. 

— Îmi cer iertare pentru întârziere, zise el. Unul dintre copiii iepurelui 
a făcut scarlatina, iar eu eram jos, îl îngrijeam. 

— Nu ştiam că scarlatina se ia la iepuri, se minună Beth. 

— Ce-i drept, mai des se ia hermelina, zise domnul Barbă-Lungă. 
Hermelina prinde mai uşor decât scarlatina, în ceea ce-i priveşte pe 
iepuri! 

Zâmbi larg, de parcă ar fi scornit cea mai bună glumă, însă, cum cei 
trei copii nu ştiau că hermelinele sunt nişte animăluțe sălbatice care 
prind iepuri, nu se amuzară defel. 

— Vrem să te întrebăm care e drumul spre Copacul Depărtărilor, spuse 
Beth. Se pare că l-am uitat. -Vă conduc eu, îi linişti domnul Barbă- 
Lungă, iar copiii înțeleseseră de unde i se trăgea numele, căci barba-i 
atârna până la degetele de la picioare. 

Din când în când mai călca pe ea şi-şi smucea capul în jos. Beth fu cât 
pe-aci să izbucnească în râs, dar se gândi că e mai potrivit să se abțină. 
Se întreabă doar de ce nu şi-o leagă în jurul brâului, să nu se mai 
împiedice de ea la tot pasul. 

Copiii îşi croiau drumul printre copacii întunecoşi cu domnul Barbă- 
Lungă în frunte. Într-un final, se văzură lângă trunchiul uriaşului 
Copac al Depărtărilor. 

— lată-ne! spuse elful. Aşteptaţi pe cineva care coboară azi? 

— Ei bine, nu tocmai, se fâstâci Joe. Adevărul e că vrem să ne suim noi 
în el. 

— Să vă suiți în copac?! exclamă domnul Barbă-Lungă, îngrozit. Nu fiți 
prostuți. E periculos. Habar n-aveţi ce se află în vârf. în fiecare zi e cu 
totul alt tărâm! 

— Tot ce se poate, dar noi ne ducem, replică Joe hotărât, apoi se 
sprijini cu piciorul de trunchiul uriaşului copac şi apucă o creangă de 
deasupra capului. Haideţi, fetelor! 

— Acuş mă duc după frații mei şi vă dăm jos de-acolo, zise domnul 
Barbă-Lungă şi o luă la picior, văicărindu-se. E aşa de periculos! Aşa 
de periculos! 

— Credeţi că e în regulă să mergem? întrebă Beth, care era de obicei 
cea mai cumpătată dintre ei. 

— Haide, Beth! o chemă Joe nerăbdător. Doar o să ne uităm la ce se 
află-n vârf! Nu te purta ca un ţânc! -Bine, fie, se înduplecă Beth, apoi 
ea şi Frannie i se alăturară lui Joe în copac. Nu pare chiar aşa de greu 
să ne cățărăm. Imediat ajungem sus. 

Dar nu era atât de uşor cum îşi închipuiseră, după cum veți avea şi voi 
ocazia să vedeți! 

4.LOCATARII DIN COPACUL DEPĂRTĂRILOR 


Nu trecu mult şi cei trei frați abia se mai zăreau, pierzându-se printre 
crengi în urcuşul lor. Când se întoarse domnul Barbă-Lungă, însoţit de 
cei cinci elfi ai săi, nu mai era picior de copil! 

— Hei, coborâţi! urlau elfii, țopăind în jurul copacului. Veţi fi luați 
prizonieri sau o să vă pierdeţi. Copacul e periculos! 

Joe chicoti şi aruncă o privire în jos. Chiar lângă el, în Copacul 
Depărtărilor, păreau a creşte nişte ghinde, aşa că Joe culese una şi o 
aruncă spre elfi. Îi lovi pălăria domnului Barbă-Lungă, care pe dată o 
luă din loc, văicărindu-se: 

— Vai, m-a lovit ceva! M-a lovit ceva! După care se făcu linişte. 

— S-au dus, zise Joe, chicotind din nou. Bănuiesc că nu le place când 
plouă cu ghinde, caraghioşi mici ce sunt! Haideţi, fetelor! 

— Trebuie să fie stejar, dacă face ghinde, se gândi Beth, continuând 
urcuşul. 

Nici nu-şi termină bine vorba, că-i căzură ochii pe ceva şi mai 
neşteptat. Era o castană coaptă, cu coaja plină de ţepi! 

— Doamne! Se miră fetiţa. Aici cresc castane! Ce copac ciudat! 


-Atunci să sperăm că mai sus dăm peste mere şi pere, chicoti 
Frannie. E un copac minunat! 

În scurt timp, copiii ajunseră foarte sus. Când Joe dădu la o parte 
frunzele şi privi împrejur, fu uimit să constate că erau mult mai sus 
decât toți ceilalți copaci din pădure. Coroanele tuturor copacilor se 
aşterneau acum sub ochii copiilor asemenea unui uriaş covor verde. 

Joe era un pic mai sus decât fetele. Deodată le strigă: 

— Fetelor! Haideţi iute pân-aici! Am găsit ceva ciudat! 

Cât ai zice peşte, Beth şi Frannie ajunseră lângă fratele lor. 

— Vai de mine, e o fereastră în copac! se minună Beth. 

Nici n-apucară bine să arunce o privire în interior, că fereastra se şi 
deschise, mai să se smulgă din țâțâni, iar dinăuntru se ivi o figură 
încruntată, cu o bonetă de noapte pe cap. 

— Neciopliţilor! strigă supărat omuleţul care aducea a spiriduş. Toată 
lumea care se suie în copac îşi bagă nasul la mine-n casă! Nu contează 
ce fac, tot timpul cineva se holbează! 

Copiii rămaseră cu gura căscată, fără să poată face altceva decât să 
privească încremeniţi întreaga scenă. Creatura dispăru de la fereastră, 
dar reveni îndată, cu o carafă de apă în mână. O stropi pe Beth, udând- 
o până la piele. Fata ţipă. 

— Poate aşa, de-aici înainte n-o să-ți mai bagi nasul în casele 
oamenilor, zise spiriduşul rânjind, după care trânti fereastra şi trase 
perdelele. 

— Ca să vezi! zise Beth îmbufnată, încercând să se şteargă cu batista. 
Ce creatură grosolană! 

— Am face bine să nu ne mai uităm prin casele oamenilor, zise Joe. 
Dar am fost uimit să văd o fereastră într-un copac! 

Beth se uscă destul de repede. Îşi continuară urcuşul şi se pomeniră 
cu încă o surpriză. Ajunseră pe o ramură groasă, care ducea la o portiță 
galbenă, aşezată frumos în mijlocul trunchiului de copac. Oaspeţii 
puteau să bată la poartă cu un mic inel de metal sau să sune dintr-un 
clopoțel frumos lustruit. Copiii se uitară nedumeriți. 

— Oare cine locuieşte acolo? se întrebă Frannie. 

— Să batem la uşă şi să aflăm? propuse Joe. 

— Ei bine, eu una nu mai vreau să fiu stropită din cap până-n 
picioare, zise Beth. 

— Sunăm la clopoțel, după care ne ascundem după creanga asta, 
spuse Joe. Chiar dac-ar vrea să arunce apă pe noi, n-o să ne găsească. 

Aşa că Joe sună clopoțelul, după care se ascunseră cu grijă în spatele 
unei crengi groase. O voce se auzi din spatele portiței: 

— Mă spăl pe cap! Dacă sunteți măcelarul, vă rog, lăsați la poartă 
jumătate de kilogram de cârnaţi! 

Copiii se uitară amuzaţi unul la altul şi chicotiră. Era tare neobişnuit 
să audă de măcelari care fac vizite la domiciliu în Copacul Depărtărilor. 
Vocea răsună din nou: 

— Dacă sunteți domnul cu uleiurile, nu vreau nimic. Dacă sunteți 
dragonul roşu, vă rog să reveniți săptămâna viitoare! 

— Vai de mine! zise Beth, aruncând o privire îngrijorată. Dragonul 
roşu! Nu-mi place cum sună! 

În aceeaşi clipă, portița galbenă se deschise, iar din spatele ei apăru o 
zână mititică. Îşi răsfirase părul pe umeri ca să se usuce, iar acum şi-l 
freca bine cu un prosop. îi fixă cu privirea pe cei trei copii. 

— Voi aţi sunat la uşă? întrebă ea. Ce doriți? 

— Eram curioşi să vedem cine locuieşte în căsuţa simpatică din copac, 
zise Joe, vârându-şi nasul î n încăperea întunecată din trunchiul 
copacului. 

Zâna le zâmbi. Avea un chip foarte drăgălaş. 

— Intraţi puţin, îi pofti ea. Lumea îmi spune Mătăsuţă, din cauza 
părului meu fin ca mătasea, încotro ați pornit-o, copii? 

— Ne cățărăm în Copacul Depărtărilor să vedem ce se află în vârf, 
răspunse Joe. 

— Aveţi grijă să nu dați peste ceva îngrozitor, zise Mătăsuţă, oferindu- 
le câte un scaun în încăperea întunecată. Uneori, în vârf sunt locuri 
încântătoare, dar uneori se pot ivi şi locuri stranii. Săptămâna trecută a 
fost Tărâmul Hopa-Topa, care era groaznic. Cum ajungeai acolo, trebuia 
să sari hopa-ţopa într-un picior, la fel ca toate obiectele din jur, chiar şi 
copacii. Nimic nu stătea locului o clipă. Era foarte obositor. 

— Sună foarte interesant, îşi dădu Beth cu părerea. Unde ne e 
mâncarea, Joe? Hai să-i oferim şi zânei Mătăsuţă ceva. 

Mătăsuţă părea mulțumită. Şedea acolo, pieptănându-se şi mâncând 
sendvişuri cu ei. Aduse şi ea un platou cu prăjitură Poc, care era 
savuroasă. Cum luai o muşcătură, făcea poc! şi gura ţi se umplea de 
miere din mijlocul îmbucăturii. 

Frannie se îndopă cu şapte prăjiturele — era mai lacomă din fire —, dar 
Beth o opri. 

— Imediat faci fu poc de tot! o mustră ea. 

— Locuieşte multă lume în copacul ăsta? întrebă Joe. 

— Da, foarte multă, răspunse Mătăsuţă. Tot vin şi pleacă. Dar eu sunt 
mereu aici, la fel şi Morocănilă, spiriduşul ţâfnos, de mai jos. 

— Da, l-am cunoscut! zise Beth. Cine mai locuieşte aici? 

— Mai este domnul Cutărică, de deasupra mea, răspunse Mătăsuţă. 
Nimeni nu ştie cum îl cheamă şi, de fapt, nici el nu are habar, aşa că 
toată lumea îi spune domnul Cutărică. Să nu-l treziți dacă doarme. S- 
ar putea să fie urâcios şi să vă fugărească. Apoi mai e doamna 
Spălăceală. Toată ziua, bună ziua spală şi, când îşi aruncă apa din 
copac, ai face bine să te fereşti de cascadă! 

— Doamne, ce nebunie de copac! comentă Beth, isprăvindu-şi 
prăjitura. Joe, cred că ar trebui să ne vedem de drumul nostru spre 
vârf, altfel nu mai ajungem niciodată. Rămâi cu bine, Mătăsuţă! Te vom 
vizita din nou, într-o zi. 

— Vă mai aştept pe la mine, răspunse zâna. Mi-ar plăcea să fim 
prieteni. 

Părăsiră odaia drăgălaşă din copac şi porniră mai departe în sus. Nu 
trecură decât câteva clipe şi copiii auziră un alt zgomot neobişnuit. 
Suna ca un avion bubuind şi vâjâind. 

Dar nu se poate să fie un avion în copac! se minună Joe. 

Cercetă de jur împrejur şi apoi văzu de unde veneau sunetele acelea. 
Un pitic caraghios zăcea tolănit pe un şezlong de pe-o creangă groasă, 
cu gura căscată şi ochii închişi, sforăind din toţi rărunchii! 

— E domnul Cutărică! zise Beth. Ce gălăgie fa c e ! Să avem grijă să 
nu-l trezim! 

— Să-i pun o cireaşă în gură să văd ce se-ntâmplă? întrebă Joe, pus 
pe şotii, ca-ntotdeauna. 

Acum, în Copacul Depărtărilor creşteau cireşe de jur împrejur şi aveai 
de unde alege. 

— Nu, Joe, nu! îl mustră Beth. Doar ai auzit ce-a zis zâna Mătăsuţă — 
s-ar putea să ne fugărească. Eu una nu vreau să dau cu fundul din 
cracă-n cracă până jos! 

Cei trei se furişară pe lângă bătrânul domn Cutărică şi îşi văzură 
mai departe de urcuş. Multă vreme, copiii nu fură martori decât la 
adierea blândă a vântului printre crengi. Nu mai dădură peste nicio 
casă sau fereastră în copac — dar, dintr-odată, se auzi un zgomot - unul 
destul de neobişnuit. 

Ciuliră urechile. Suna ca apa unei cascade — şi, pe dată, Joe pricepu 
ce era. 

— E doamna Spălăceală care-şi aruncă apa murdară! strigă el. Aveţi 
grijă, Beth, Frannie! 

Pe trunchiul copacului se scurgea un şuvoi de apă albăstrie, cu zoaie 
de săpun. Joe se feri din cale. Frannie se strecură sub o creangă mai 
groasă. Dar sărăcuța Beth fu udată din cap până-n picioare. Şi ce mai 
urlă! 

Joe şi Frannie trebuiră să-i împrumute batistele lor. 

— Vai, cât ghinion pot să am! oftă Beth. lată-mă leoarcă a doua oară 
pe ziua de azi! 

Dar uite-i urcând din nou, trecând pe lângă alte portițe şi ferestre, dar 
nemaiintâlnind pe nimeni - până când, într-un sfârşit, deasupra lor nu 
se mai vedea decât un întins nor alb. 

— Priviţi! exclamă Joe, uluit. Norul acesta are o gaură în mijloc - dar 
crengile continuă în sus. Cred că suntem în vârful copacului! Să ne 
vârâm capul pe-acolo să vedem ce tărâm e de partea cealaltă? -Da, 
haide! aprobară Beth şi Frannie — şi duşi au fost. 


5. TĂRÂMUL CĂLUŞEILOR 


Sus, în vârful Copacului Depărtărilor, creştea o creangă piezişă. Joe se 
cațără pe ea şi privi în jos - dar nu desluşi nimic, pentru că întreg 

pământul era acoperit de o pâclă albă şi groasă. Deasupra capului său 
se întindea un uriaş nor alb, despicat doar de înalta creangă care se 
pierdea într-o lumină purpurie. 

Copiii erau peste măsură de încântați. Într-un sfârşit, ajunseră în vârf. 
Joe se sui cu grijă cât putu de sus, pe ultima creangă, iar apoi se făcu 
nevăzut în lumina purpurie. Beth şi Frannie îl urmară. La capătul 
crengii se găsea, în prelungire, o scăriță. Astfel străbătură copiii norul 
şi, până să se dezmeticească bine, erau în bătaia soarelui, pe un tărâm 
necunoscut şi neobişnuit. 

Călcau pe un covor de iarbă verde, iar deasupra lor se întindea cerul 
albastru. De undeva se auzea o melodie repetată insistent. 

— Joe, e genul de melodie care însoţeşte un carusel sau căluşeii, zise 
Beth. Nu-i aşa? 

Aşa şi era - ba chiar atunci, din senin, tot tărâmul începu să se 
învârtă! Copiii fură cât pe-aci să cadă din picioare, într-atât de 
neaşteptată fu smucitura. 

— Ce se-ntâmplă? întrebă Beth înspăimântată. Cei trei ameţiră 
imediat, căci toate intrară în horă - copaci, case îndepărtate, dealuri şi 
tufişuri. Chiar şi ei simțeau că se învârt, pentru că până şi iarba se 
clătina. Căutară cu privirea deschizătura din nor, însă aceasta 
dispăruse fără urmă. 

— Tot pământul se învârte în cercuri ca un carusel! strigă Joe, 
închizând ochii de ameţeală. Am trecut deja de gaura din nor şi acum 
nu mai ştim unde e creanga de sus a copacului — e undeva sub terenul 
acesta, dar cine ştie unde! 

— Joe! Cum ne mai întoarcem acum acasă? întrebă speriată Frannie. 

— Trebuie să cerem ajutorul cuiva, spuse Joe. Cei trei se-ndepărtară 
încet-încet de pajiştea pe care stăteau. Beth băgă de seamă că în tot 
acest timp stătuseră pe un petic rotund de iarbă care părea mai 
întunecat decât verdeaţa dimprejur. Se întrebă de ce. Însă nu apucă să 
spună nimic, căci tare greu mai era să umble pe-un tărâm care se- 
nvârtea ca un carusel întruna, întruna! 

Muzica se auzea în continuare - huța-huţa, huţa-huţa. Joe se 
întreba de unde venea şi unde se ascundea maşinăria care clătina 
întreg Tărâmul Căluşeilor. 

În curând le ieşi în cale un bărbat care citea dintr-o carte, cântând cât 
îl ţineau plămânii. Joe încercă să-l oprească, dar fără succes. Era de-a 
dreptul enervant. 

— Tra-la-la, tri-li-lu, roată, roată ne-nvârtim! răcnea bărbatul, în timp 
ce Joe încerca să se facă auzit. 

— Cum putem pleca de-aici? strigă băiatul. 

— Nu mă-ntrerupe! Tra-la-la, tri-li-lu! cânta bărbatul în continuare, 
bătând măsura cu degetul. Joe îi apucă degetul osos şi strigă din nou. 

— Pe unde se iese de-aici şi unde ne-aflăm? 

— M-ai făcut să-mi ies din ritm, zise bărbatul supărat. Acum trebuie 
s-o iau de la capăt. 

— Vă rog, cum se numeşte locul ăsta? întrebă Frannie. 

— I se spune Tărâmul Călugşeilor, răspunse lunganul. Credeam că 
oricine poate ghici asta. N-aveţi cum să plecați de-aici. Se învârte roată, 
roată întruna şi se opreşte doar la Pastele Cailor. 

— Înseamnă că era Pastele Cailor când ne-am suit noi aici! mârâi Joe. 
Mai mult ca sigur că atunci s-a oprit. 

Omul îşi văzu mai departe de lălăiala lui zgomotoasă. 

— Tra-la-la, tri-li-lu, roată, roată ne-nvârtim! 

— Roată, roată, o prostie! zise Frannie. Zău că dăm peste cei mai 
ciudați oameni! 

— Ce mă frământă pe mine e cum ajungem acasă, mărturisi Beth. în 
curând mama o să se-ngrijoreze văzând că nu apărem. Ce ne facem, 
Joe? 

— Haideţi să ne-aşezăm sub copacul ăsta şi să mai mâncăm ceva, 
propuse Joe. 

Aşa că se aşezară şi mâncară cu poftă, în timp ce pe fundal muzica se 
auzea în continuare, iar dealurile şi copacii din depărtare se învârteau 
neîncetat. Totul era cât se poate de neobişnuit. 

Când - ce să vezi? — de nicăieri țâşniră doi iepuraşi care îi priveau pe 
copii cu vădit interes. Frannie iubea animalele, aşa că le aruncă o 
bucăţică de prăjitură. Spre surprinderea ei, unul din iepuraşi ridică 
prăjitura cu o lăbuță şi începu s-o molfăie, exact așa cum fac 
maimuțele! 

— Mulţumesc! zise iepuraşul. Ce bine-i să mai mănînci şi altceva decât 
iarbă, din când în când! De unde veniți? Nu v-am mai văzut pe-aici şi 
credeam că-i cunoaştem pe toţi cei de-ai locului. Niciun străin nu calcă 
vreodată pe Tărâmul Căluşeilor. 

— Şi nimeni nu mai scapă de-aici, completă celălalt iepure, zâmbindu- 
i lui Frannie şi întinzând la rândul lui o lăbuţă pentru nişte prăjitură. 

— Serios? exclamă Beth, îngrijorată. Ei bine, noi suntem nou-veniți 
aici, am sosit acum o oră prin Copacul Depărtărilor. 

— Poftim?! exclamară amândoi iepurii deodată, fluturându-şi urechile 
cu uimire. Prin Copacul Depărtărilor? Aoleo, să nu-mi spuneți că ne- 
atinge tărâmul!? 

— Ba da, replică Beth. Şi, fiindcă locul ăsta se învârte fără încetare, mă 
aştept ca ultima ramură să fie oriunde sub noi — doar că n-avem cum 
să ne dăm seama unde anume. 

— Aici vă înşelați! chicoti bucuros primul iepure. Dacă scormonim în 
pământ puţin şi facem o gaură, putem să vedem exact unde anume e 
dedesubt Copacul Depărtărilor şi putem aştepta să ajungă iar în dreptul 
nostru, când pământul se va-nvârti până acolo. 

— Ei bine, noi am intrat pe unde era iarba mai închisă la culoare decât 
pe restul tărâmului, spuse Beth. Asta am observat. Credeţi că e posibil 
ca, atunci când Tărâmul Călugşeilor se roteşte înapoi de unde a plecat, 
să reuşim să ne strecurăm pe creanga de sus a copacului? 

— Bineînţeles! răspunseră iepurii. Putem foarte bine să scormonim 
chiar peticul acela de iarbă şi să aşteptăm să ne învârtim deasupra 
copacului. Haideţi, iute, n-avem timp de pierdut! 

Săriră cu toții în picioare şi o luară la fugă. Beth ştia calea, la fel ca 
iepuraşii. în scurt timp, se aflau pe cercul de iarbă închisă la culoare. 
Nu mai era nicio deschizătură care să ducă la copac printr-un nor. 
Dispăruse. 

Fără să mai aştepte, iepurii se puseră pe săpat. Nu trecu mult, că şi 
găsiră scara pe care urcaseră copiii. Apoi făcură o gaură aşa de mare, 
încât cei trei frați puteau vedea uriaşul nor alb care plutea imediat sub 
Tărâmul Căluşeilor. 

— Încă nu-i nimic acolo, spuse primul iepure, scoţându-şi o batistă şi 
ştergându-şi murdăria de pe lăbuţele din față. Trebuie să mai aşteptăm 
puţin. Sper doar să nu ne fi rotit prea mult şi să fi lăsat Copacul 
Depărtărilor cu totul în urmă! 

Muzica de carusel încă se auzea în fundal, când, dintr-odată, începu 
să încetinească. Unul dintre iepuri îşi vâri capul în scobitura din 
pământ şi scoase un țipăt. 

— Ne-am oprit — şi Copacul Depărtărilor e la o aruncătură de băț — dar 
n-avem cum s-ajungem la el! 

Copiii priviră scara prin norul de dedesubt şi observară şi ei cât de 
aproape era Copacul Depărtărilor - însă nu îndeajuns ca să poată sări 
în el. Ce puteau să facă?! 

— Să nu cumva să încercaţi să săriți, îi sfătuiră iepuraşii, căci sigur o 
să cădeți prin nor. 

— Dar ce ne facem? întrebă Beth disperată. Trebuie să ajungem înapoi 
în copac înainte ca pământul să înceapă din nou să se rotească! 

— Am o sfoară, zise deodată un iepure şi îşi înfundă mâna într-un 
buzunar mare şi scoase o funie galbenă. 

Făcu un laț la un capăt şi-o aruncă atent pe ramura de sus a 
copacului. Se agăţă şi se strânse în jurul ei! Perfect! 

— Frannie, coboară tu prima, zise Joe. O să ţin eu de capătul acesta. 

Aşa că Frannie, puţin speriată, alunecă încet pe sfoară până la copac — 
iar apoi, chiar când punea piciorul pe creangă, muzica de carusel se 
porni din nou să cânte zgomotos, iar Tărâmul Călugşeilor începu iarăşi 
să se rotească! 

— Repede, repede! striga Frannie în timp ce pământul se apropia de 
Copacul Depărtărilor. Săriți! Sării! 

Asta şi făcură - iar iepuraşii săriră imediat după ei. Într-o clipă, 
învârtindu-se nemaipomenit, Tărâmul Căluşeilor dispăru din vedere. 

Marele nor alb acoperea totul. Copiii şi iepuraşii atârnau de ultima 
creangă şi se priveau cu mirare. 
— Parc-am fi nişte maimuțe pe-o bară, zise Joe şi toţi chicotiră. 
Dumnezeule, ce aventură! Eu propun să nu mai călcăm în veci pe-aici! 
Însă, cum bine vă închipuiţi, copiii nu s-au ţinut de cuvânt! 


6.LUNĂ-PLINĂ ȘI LUNECUȘ-ALUNECUȘUL 


Copiii se ţineau strâns de crengile de sus ale Copacului Depărtărilor, 
în timp ce iepuraşii îşi făcură loc puţin mai jos. încă se mai auzea 
muzica de carusel undeva sus, deasupra lor. 

— Ar trebui să ne întoarcem acasă, zise Joe cu glas stins. Cred că 
ieşirea noastră a fost puţin prea palpitantă. 

— Atunci hai să mergem, hotări Beth şi începu să coboare. Va fi mai 
uşor la coborâre decât la urcuş! 

Frannie era însă foarte obosită. O pufni plânsul şi strânse mai abitir 
creanga în braţe. Ea era cea mai mică dintre frați şi mai puţin puternică 
decât Joe şi Beth. 

— O să cad, suspină ea. Ştiu că o să cad. 

Joe şi Beth schimbară priviri îngrijorate. N-aveau de gând să lase să 
se-ntâmple una ca asta. Erau la o înălțime foarte mare! 

— Dragă Frannie, nu ai ce face, trebuie să încerci! o încuraja cu 
blândeţe Joe. Trebuie să ajungem teferi acasă. 

Însă Frannie nu se clinti din loc, ba mai mult, îşi înteţi plânsul. Cei doi 
iepuraşi o priveau întristați. Unul din ei îşi puse lăbuţa în mâna ei. 

— Te ajut eu, zise el. 

Dar Frannie nu se lăsa ajutată. Se simțea epuizată şi îi era frică de 
orice. Plângea atât de tare, încât două păsări din apropiere fură cât pe- 
aci să-şi ia zborul speriate. 

Când erau în culmea disperării, o uşiță se deschise larg nu mult mai 
jos de ei şi în prag se ivi un chip rotund ca o lună. 

— Hei, voi de-acolo! Care-i problema? strigă arătarea cu fața ca o lună. 
Nu mai poate dormi omu' cu toată gălăgia asta! 

Frannie se opri din plâns şi îl privi mirată pe omuleţul cu chip de lună 
plină. 

— Plâng pentru că mi-e tare frică să cobor din copac, zise fetița. îmi 
pare rău că v-am trezit. Lună-Plină se lumină cu totul. 

— N-ai nişte caramele? întrebă el. (Tare îi mai plăceau dulciurile moi!) 
-Caramele?! se mirară cu toţii. Pentru ce îţi trebuie caramele?! 

— Ca să le mănânc, desigur, răspunse Lună-Plină. Mă gândeam că, 
dacă îmi daţi caramele, o să vă las să coborâţi pe lunecuş-alunecuşul 
meu - aşa o să fiți jos într-o clipă, ştiţi? 

— Un tobogan în Copacul Depărtărilor! exclamă Joe, nevenindu-i să-şi 
creadă urechilor. Vai de mine! Cine s-a gândit la aşa ceva? 

— Eu m-am gândit! se mândri omulețul, lumi-nându-se din nou ca o 
lună plină. Las pe oricine să-l folosească, dacă primesc în schimb 
caramele. 

— Oo! ziseră cei trei copii, schimbând priviri îngrozite, căci niciunul n- 
avea caramele. Apoi Joe clătină din cap. 

— Nu avem caramele, zise băiatul. în schimb, am o ciocolată, un pic 
stropşită, dar altfel gustoasă. -Nu-i bună, zise prompt Lună-Plină. Nu- 
mi place ciocolata. Dar iepurii? Nici ei n-au caramele? lepurii se căutară 
prin buzunare. Aveau o mulțime de lucruri neobişnuite, însă nici vorbă 
de caramele. —Asta e, zise Lună-Plină şi trânti uşa. Frannie începu din 
nou să plângă. Joe cobori şi începu să bată cu forță în uşă. 

— Hei! Lună-Plină! strigă el. îți aduc nişte caramele minunate de casă 
data viitoare când vin în copac, dacă ne dai voie să-ți folosim lunecuş-— 
alunecugşul. 

Într-o clipă, uşa se deschise larg din nou şi Lună-Plină îşi făcu 
apariția. 

— De ce n-ai zis aşa de la început? zise el. Poftiţi înăuntru. 

Unul câte unul, iepurii şi copiii coborâră până la uşă şi intrară. Căsuţa 
din copac era foarte ciudată. Avea o singură încăpere circulară, iar în 
mijloc începea lunecuş-alunecuşul, care cobora în spirală pe toată 
lungimea trunchiului de copac până jos pe pământ. 

Sus, la capătul toboganului, se aflau un pat, o masă şi două scaune 
arcuite, făcute special pentru a se potrivi rotunjimii trunchiului de 
copac. Copiii erau uluiți de privelişte şi tare şi-ar fi dorit să poată 
rămâne o vreme acolo. Însă Lună-Plină îi împingea deja spre tobogan. 

— Să vă luați fiecare câte-o perniţă, zise el. Hei tu, iepure, ia—o pe cea 
de deasupra şi coboară primul. 

Unul din iepuri luă o perniță portocalie şi o aşeză la capătul 
toboganului. Se aşeză pe ea, însă părea destul de neliniştit. 

— Haide, grăbeşte-te! îl îmboldi Lună-Plină. Doar nu vrei să stai aici 
toată noaptea! 

Îi făcu vânt şi iepurele o luă la vale cu o viteză nemaipomenită, cu 
mustățile şi urechile fluturându-i spectaculos. Lui Joe i se păru 
minunat, aşa că se oferi să coboare el următorul pe lunecuş-alunecuşul 
din copac. 

Luă o perniță albastră, se aşeză pe ea la gura toboganului şi îşi dădu 
drumul. Aluneca în jos cu pernița lui şi cu părul fluturând în aer. Mai 
la vale, mai la vale îl ducea lunecuş-alunecuşul, răsucindu-se în 
trunchiul copacului. Înăuntru era întuneric şi linişte, iar coborârea 
dură destul de mult timp, căci Copacul Depărtărilor era nespus de înalt. 
Joe savura fiecare moment. 

Când, în sfârşit, ajunse jos, picioarele îi atinseră un soi de trapă la 
baza copacului, care se deschise pe loc. Joe căzu în gol, dar ateriza pe 
un smoc mare de muşchi verde, crescut anume pentru a amortiza 
şocul. Rămase o clipă pe loc, gâfâind, apoi se dădu iute din drum, căci 
nu voia ca Beth sau Frannie să-i cadă în cap. 

Pe urmă cobori Beth. Zbură cu aşa o viteză pe perna ei roz, umflată, 
încât se chinuia să tragă aer în piept. După aceea cobori Frannie, pe o 
perniță verde, iar apoi, celălalt iepure. Unul câte unul țâşneau pe trapă 
afară, după care aceasta se închidea pe loc. 

Şedeau toți, trăgându-şi sufletul şi râzând după minunata aventură 
de-a aluneca pe-o pernă în trunchiul unui copac. 

Ilepurii se ridicară primii. 

— E timpul să plecăm, ziseră ei. Ne-a părut bine! 

În timp ce copiii le făceau cu mâna, iepurii dispărură în cea mai 
apropiată vizuină. Apoi se ridică şi Joe. 

— Haideţi, zise băiatul. Chiar trebuie să mergem acasă. Cine ştie cât o 
fi ceasul! 

— Vai, ce mod superb de-a cobori din Copacul Depărtărilor! chicoti 
Beth, sărind în picioare. Am prins o viteză! 

— Mi-a plăcut la nebunie, mărturisi Frannie. M-aş cățăra în copac în 
fiecare zi numai ca să pot cobori pe lunecuş-alunecuşul acesta. Dar ce 
facem cu pernițele? 


Chiar în clipa aceea, o veveriță roşcată, îmbrăcată într-un jerseu vechi, 
ieşi dintr-o scorbură din copac. 
— Perniţele, vă rog! le ceru ea. 

Copiii le adunară şi i le dădură una câte una. începuseră deja să se 
obişnuiască să audă animalele vorbind. 

— Ai de gând să cari toate pernele astea până sus de tot, la Lună- 
Plină? întrebă uimită Frannie. Veveriţa chicoti voioasă. 

— Bineînţeles că nu! răspunse ea. Lună-Plină aruncă o frânghie pentru 
ele. Priviţi, acum vine! 

Într-adevăr, o frânghie cobora printre crengi. Veverita apucă un capăt 
şi îl legă bine de grămada de pernițe. Trase scurt de trei ori, iar sfoara 
începu să urce încet, cu perne cu tot. 

— Ce idee bună! zise Joe, iar apoi cei trei frați porniră spre casă, 
gândindu-se pe drum la pățaniile lor nespus de ciudate, dar 
încântătoare, prin care trecuseră în acea zi. 

Ajunseră la şanţ şi îl săriră. Urmară poteca şi intrară pe portița din 
spate. Când ajunseră la bojdeucă, erau sfârşiți de oboseală. Mama lor 
era încă ocupată cu treburi prin grădină, iar tatăl lor nu ajunsese încă 
acasă. Aşa că, abia ţinându-şi ochii deschişi, Beth le pregăti tuturor 
nişte lapte fierbinte, pe care îl luară în cameră, pentru a-l bea în pat. 

— Nu mai urc în veci în Copacul Depărtărilor, zise Frannie, 
întinzându-se în pat. 

— Ba eu urc! replică Joe. Nu uita că i-am promis bătrânului Lună- 
Plină că-i ducem caramele de casă! Putem să ne suim până la el, să-i 
dăm caramelele şi să coborâm din nou pe lunecuş-alunecuşul lui. Nu-i 
nevoie să vizităm niciun alt tărâm din vârful copacului! 

Dar Beth şi Frannie nu-l mai auziră, dormeau duse deja. Câteva clipe 
mai târziu, la fel făcea şi Joe — visând la Copacul Depărtărilor şi la 
neobişnuiţii locuitori din trunchiul său uriaş! 

7.BETH FACE CARAMELE PENTRU LUNĂ-PLINĂ 


Zile întregi după aventură, copiii nu mai vorbiră decât despre Copacul 
Depărtărilor şi locuitorii săi neobişnuiți. Beth susținu că trebuie 
neapărat să-şi țină promisiunea față de Lună-Plină şi să se prezinte cu 
caramelele. 

— O promisiune nu poate fi încălcată, zise fetița. O să fac eu caramele, 
dacă îmi dă mama zahăr, sirop şi lapte. Apoi, când sunt gata, poţi să i le 
duci lui Lună-Plină, Joe. 

Mama le spuse că pot pregăti caramelele miercuri, după ce se întoarce 
de la magazin. Aşadar, miercuri, Beth se puse pe muncă pentru a face 
cele mai bune, dulci şi moi caramele de care era în stare. 

Puse ingredientele într-o tigaie pe aragaz. Compoziţia ieşi minunat. 
Când se răci, Beth o rupse în bucățele pe care le aşeză într-o pungă de 
hârtie. Le dădu câte o caramelă fraţilor ei, după care mancă şi ea una. 

— Va trebui să merg la noapte, cred, zise Joe. Nu vom mai avea nicio 
clipă liberă săptămâna asta. Suntem aşa de ocupați cu grădina! 

Aşa că, la venirea nopţii, când luna strălucea pe cer, Joe se strecură 
afară din pat. Beth şi Frannie auziră zgomote şi se treziră. Nu-şi 
puseseră în cap să îl însoțească, însă, când văzură cât de frumoasă era 
lumina lunii şi când se gândiră la Copacul Depărtărilor şi la minunăţiile 
din el, nimic nu le mai putu convinge să rămână acasă! Voi n-aţi fi 
simţit la fel? 

Se îmbrăcară cât putură de repede si îi şoptiră lui Joe prin uşă. 

— Joe, venim şi noi. Aşteaptă—ne! 

Joe le aşteptă. Apoi, cu treptele scârțâindu-le sub tălpi, se furişară toți 
trei în grădina scăldată în razele lunii. Umbrele întunecate erau negre 
ca smoala. Totul părea lipsit de culoare, peste tot doar lumina rece, 
palidă a lunii. 

În curând se aflară în Pădurea Fermecată. Dar, vai, era cu totul şi cu 
totul diferită acum! Era pur şi simplu plină de viaţă, de oameni şi de 
animale forfotind pretutindeni. În ungherele cele mai întunecate se 
înşiruiau mici felinare suspendate, în locurile luminate de lună nu erau 
felinare şi se auzeau multe glasuri pălăvrăgind. 

Nimeni nu-i băgă în seamă pe copii. 

Nimeni nu părea surprins să-i vadă. În schimb, copiii erau peste 
măsură de uimiţi de tot ce se petrecea în pădure! 

— E o piaţă acolo! îi şopti Joe lui Beth. Priveşte! Sunt coliere din ghinde 
pictate şi broşe din trandafiri sălbatici! 

Beth se uita însă la altceva - un dans cu zâne şi crăiese care 
povesteau şi râdeau fericite. Din când în când, dacă oboseau să danseze 
în picioare, partenerii lor le aruncau în aer unde îşi continuau dansul în 
lumina lunii. 

Frannie zări nişte elfi plantând ciuperci. Ciupercile creşteau pe loc, iar 
câte un elf aşternea o față de masă pe fiecare dintre ele, după care aşeza 
pahare cu limonada şi prăjiturele. Totul părea un vis ciudat. -Vai, cât 
mă bucur că am venit! zise Beth încântată. Cine şi-ar fi închipuit că aşa 
arată Pădurea Fermecată noaptea? 

Pierdură multă vreme doar privind spectacolul din jur, dar ajunseră 
într-un final la Copacul Depărtărilor. Şi chiar şi acesta era schimbat! 
Tot copacul era împodobit cu luminițe care-şi împrăştiau sclipirile pe 
crengi, de ziceai că era un pom de Crăciun. Joe zări însă altceva: printre 
crengi atârna o frânghie trainică, de care oamenii se puteau agăța când 
voiau să se cațăre în copac. 


— Ia priviți! exclamă băiatul. Azi va fi mult mai uşor să urcăm. Tot ce 
trebuie să facem este să ne ținem de sfoară şi să ne tragem sus! Haideţi! 

Alți omuleţi, şi chiar animale, se cocoțau în copac. Nu până la 
tărâmurile din vârf, ci doar pentru a-şi vizita prietenii care locuiau în 
trunchiul uriaşului şi bătrânului copac. Toate uşițele şi ferestrele erau 
deschise acum şi peste tot se auzeau glasuri vesele şi chicoteli. 

Copiii urcau - sus, tot mai sus. Când ajunseră în dreptul ferestrei 
spiriduşului care se răstise la ei în urmă cu o săptămână, fiindcă îşi 
vârâseră nasul în locuinţa lui, copiii băgară de seamă că acum era bine- 
dispus şi şedea zâmbind cu geamul deschis şi povestea cu trei bufnițe. 
Joe se gândi că ar fi mai bine să nu zăbovească acolo, căci spiriduşul i- 
ar putea recunoaşte şi atunci ar arunca din nou cu apă pe ei. Aşa că îşi 
văzură de cățărat, ţinându-se bine de frânghia groasă şi înaintând uşor. 
Ajunseră la casa zânei Mătăsuţă şi-o strigară. Era în casă, cocea ceva în 
cuptor. 

— Bun venit! spuse micuța zână întorcându-se spre ei şi zâmbindu-le. 
lată-vă din nou aici - aţi ajuns la ţanc, tocmai am pus prăjitura Poc la 
cuptor şi caldă e delicioasă! 

Părul ei auriu şi mătăsos îi încadra chipul micut, îmbujorat de căldura 
cuptorului. Joe scoase punga cu caramele. 

— De fapt i le ducem lui Lună-Plină, zise el, dar te rugăm să te iei şi tu 
una! 

Mătăsuţă luă o caramelă, iar apoi îi dădu fiecăruia câte trei prăjiturele 
Poc. Dumnezeule, cât puteau fi de bune, mai ales când făceau „poc!' în 
gura copiilor! 


— Nu putem să mai zăbovim, dragă Mătăsuţă, zise Beth. Mai avem 
mult de urcat. 

— Bine, dar aveţi grijă la apa doamnei Spălăceală, îi sfătui micuța 
zână. E cumplită noaptea. Ştie că noaptea copacul e înțesat de lume şi 
pur şi simplu adoră să îi ude leoarcă pe toți cu apa ei murdară! 

Cei trei frați îşi continuară urcuşul. Trecură de domnul Cutărică, care 
dormita în fotoliul său şi sforăia de zor, apoi se feriră din calea şuvoiului 
doamnei Spălăceală. Niciunul nu fu nici măcar stropit de data aceasta! 
Frannie se amuză. 

— Chiar e cel mai ciudat copac pe care îl cunosc! zise fetița. Niciodată 
nu ştii ce urmează să se întâmple! 

Se traseră tot mai sus pe frânghie şi, în sfârşit, se văzură în vârf. 
Bătură la uşa galbenă a lui Lună-Plină. 

— Intraţi! strigă un glas dinăuntru, iar copiii îl ascultară. 

Lună-Plină şedea pe patul său arcuit, cârpindu-şi una dintre pernițe. 

— Bună, spuse el. Mi-aţi adus caramelele pe care mi le datorați? 

— Da, răspunse Joe, întinzându-i punga. Sunt destule acolo, Lună- 
Plină - o jumătate pentru lunecuş-alunecuşul de săptămâna trecută şi 
cealaltă jumătate pentru noaptea asta, dacă ne dai voie. 

— Vai de mine! exclamă Lună-Plină, privind cu poftă conţinutul pungii. 
Ce caramele minunate! Îşi vâri în gură patru bucăţi mari şi începu să 
clefăie încântat. 

— Îţi plac? vru să ştie Beth. 

— Uubli-uubli-uubli-uubli! răspunse Lună-Plină, neputând vorbi cum 
se cuvine, întrucât i se încleştaseră dinţii în caramele. Copiii izbucniră 
în râs. 

— E tot Tărâmul Căluşeilor în vârful Copacului Depărtărilor>? se 
interesă Joe. Lună-Plină dădu din cap. 

— Uubli! replică el. 

— Ce tărâm se află acolo astăzi? întrebă Frannie. Lună-Plină se 
încruntă şi strâmbă din nas. 

— Uuubli-uuubli-uuubli-uuubli-uuubli! zise el cu toată seriozitatea. 

— Of, nu vom putea scoate nimic de la el cât mănâncă, spuse Beth. 
Doar... ubli-ubli. Ce păcat! Chiar mi-ar fi plăcut să ştiu ce tărâm 
neobişnuit e-n seara asta. 

— O să mă duc să arunc o privire! se oferi Joe, ţâşnind în sus. 

Lună-Plină părea îngrijorat. Clătină din cap cu putere şi se agăță de 
Joe. 

— Uuubli-uuubli-uuubli-uuubli! făcu el. 

— Stai liniştit, Lună-Plină! Mă duc doar să arunc o privire, zise Joe. N- 
o să intru pe celălalt tărâm. 

— UUBLI-UUBLI-UUBLI-UUBLI!  mârâi cu spaimă Lună-Plină, 
chinuindu-se să înghită caramelele cât mai repede, ca să poată vorbi. 
Uuubli! 

Joe nu-l ascultă. leşi pe uşă cu fetele după el şi se cațără pe ultima 
creangă a Copacului Depărtărilor. Ce tărâm straniu se întindea 
deasupra lor de data asta? Joe privi cu interes prin deschizătura 
întunecată din nor, prin care pătrundea o rază de lună, luminându-i. 

Se apropie de scărița care străbătea norul. Se urcă pe ea. îşi iți capul 
pe partea cealaltă, spre noul tărâm. Un țipăt zgudui văzduhul. 

— Beth! Frannie! E un fel de gheaţă şi zăpadă! Sunt urşi mari, albi 
peste tot! Vai, haideţi să vedeți! 

Însă chiar în acea clipă se petrecu ceva cumplit! Ceva îl ridică pe Joe 
de pe scară -— iar băiatul se făcu nevăzut în tărâmul de gheață şi omăt 
din spatele norului. 

— Întoarce-te! Joe, întoarce-te! strigă Lună-Plină îngrozit, înghițindu- 
şi îndată caramelele. Să nu cumva să-i priveşti chipul sau Omul de 
Zăpadă o să-ţi vină de hac! 

Joe dispăruse. Beth se întoarse îngrozită spre Lună-Plină. 

— Ce ne facem acum?! întrebă fetița. 


8.JOE ŞI OMUL DE ZĂPADĂ VRĂJIT 


Lună-Plină era cât se poate de supărat din pricina dispariţiei lui Joe. 

— Şi doar i-am spus să nu se ducă. l-am spus! mârâi el. 

— Nu i-ai spus, suspină Frannie. Gura ţi-era plină de caramele şi n-ai 
reuşit decât să mormăi „uuubli-uubli-uubli”. Şi de unde era să ştim ce 
înseamnă asta? 

— Unde e Joe acum? întrebă Beth, palidă de frică. 

Chiar aşa - unde era Joe acum? Cineva îl înşfăcase de pe scară şi-l 
dusese direct pe Tărâmul Gheţurilor! Iar acolo, oricât de straniu ar 


30|pădureafermecată enidblyton 


părea, soarele şi luna tronau pe cer în acelaşi timp, de o parte şi de alta 
a bolții, răspândind o lumină palidă. 

Pe Joe îl trecură fiorii, căci îi era frig. Ridică privirea să desluşească 
cine anume îl ridicase de pe scară şi văzu în faţa lui o uriaşă creatură 
nemaipomenită - un om de zăpadă! Era aidoma oamenilor de zăpadă pe 
care Joe îi clădea în fiecare iarnă - rotund, grăsuţ şi alb, cu o pălărie 
veche în vârful capului şi c-un morcov pe post de nas. 

(e) 


ZIP 
— Ce noroc a dat peste mine! zise Omul de Zăpadă cu un glas molcom 


ca omătul proaspăt. De zile-n şir veghez spărtura aia, aşteptând să se 
ivească vreo focă — şi uite c-ai apărut tu! 

— A, da, replică Joe, amintindu-şi că focile ies la suprafață prin copcile 
din gheaţă pentru a respira. Dar aceea nu era o copcă, ci o gaură care 
duce spre Copacul Depărtărilor. Aş vrea să mă întorc, dacă nu te 
superi. 

— Gaura s-a închis, zise Omul de Zăpadă. Joe se întoarse să verifice şi, 
spre groaza lui, văzu că un strat gros de gheață acoperise spărtura — 
atât de gros, încât îşi dădu seama că n-ar fi reuşit niciodată să-l 
spargă. 

— Şi acum ce fac? întrebă băiatul. 

— Întocmai ce-ţi zic eu să faci, răspunse Omul de Zăpadă rânjind. Ce 
minunăţie! în ţinutul ăsta liniştit şi plicticos nu găseşti decât urşi 
polari, foci şi pinguini. De câte ori nu mi-am dorit să am pe cineva cu 
care să schimb o vorbă. 

— Cum ai ajuns aici? zise Joe, înfăşurându-şi strâns haina pe trup, 
căci îi era îngrozitor de frig. 

— Ah, începu Omul de Zăpadă, e o poveste lungă! Am fost făcut de 
nişte copii acum multă vreme — şi când m-au isprăvit au râs de mine şi- 
au aruncat cu pietre să mă sfărâme. Aşa că în acea noapte m-am 
furişat până aici - unde m-am făcut rege, dar la ce bun să fii rege dacă 
nu poți vorbi decât cu urşi şi lucruri? Ce-mi doresc cu adevărat este un 
servitor cumsecade, care poate să vorbească pe limba mea. Şi iată că ai 
apărut tu! 

— Dar nu vreau să fiu servitorul tău! se indignă 

— Aiurea! zise stăpânul ținutului şi-l înghionti pe Joe, care fu cât pe- 
aci să se răstoarne. 

Apoi, călcând cu nişte picioare de zăpadă mari şi late, înainta până la 
un zid scund, făcut şi el din omăt. -Fă-mi o casă trainică, porunci el. 

— Nu ştiu cum s-o fac! zise Joe. 

— Of, taie nişte blocuri din zăpada asta îngheţată şi pune-le unul peste 
celălalt, zise Omul de Zăpadă. După ce termini, o să-ți dau o haină 
groasă s-o pui pe tine. Aşa n-o să mai tremuri în halul ăsta. 

Joe pricepu că n-avea de-ales şi că trebuia să se supună. Aşa că puse 
mâna pe o lopată de lângă zid şi începu să taie cărămizi mari din 
zăpada înghețată. După ce tăie în jur de douăzeci de bucăţi, se opri şi 
începu să le aşeze una peste cealaltă până ce o latură a casei rotunde fu 
gata. Apoi se porni din nou pe tăiat cărămizi, întrebându-se neîncetat 
cum să fugă din ţinutul acesta straniu. 

Iarna, Joe construise în grădină multe case mititele din zăpadă moale. 
Acum făcuse o casă mare, cu blocuri straşnice, tari precum cărămida. 
În realitate, chiar îi făcea plăcere, deşi îşi dorea să fi fost şi fetele acolo. 
Când isprăvi şi tavanul boltit, Omul de Zăpadă se apropie târşâindu-şi 
picioarele. 

— Foarte frumos, zise el, chiar frumos. Mă gândesc că pot intra. 

Îşi strecură înăuntru corpul mătăhălos de zăpadă şi îi aruncă lui Joe o 
haină groasă, dintr-o lână la fel de moale şi albă ca zăpada din jur. 
Băiatul o îmbrăcă recunoscător. Apoi încercă să se strecoare şi el 
înăuntru, căci se săturase să stea în vântul rece, de gheaţă. 

Însă, odată ce intră în casă, se trezi strivit între Omul de Zăpadă şi 
perete şi de-abia mai putea respira. 

— Nu te mai împinge aşa, îl mustră Omul de Zăpadă. Hai mai sus. 

— Nu pot! gâfâi Joe. 

Era destul de sigur că nu mai lipsea mult şi ar fi ieşit printr-o gaură 
din peretele casei de zăpadă! Chiar în clipa aceea se auzi un mârâit 
neobişnuit dinspre uşă. Pe loc, Omul de Zăpadă zise: -Tu eşti, 
Blănosule? Du-l pe băiatul ăsta la casa ta de sub ghețuri. Prea îmi dă 
bătăi de cap. Pur şi simplu mă stropşeşte! 

Joe ridică privirea să vadă cine era Blănosul şi observă un urs alb 
uriaş care îşi vârâse nasul în casă. Ursul avea o privire tâmpă, dar 
blândă. 

— Muuuf! făcu ursul şi îl smulse pe Joe afară. Băiatul ştia că nu are 
niciun rost să opună rezistență. Nimeni n-ar fi putut scăpa de un urs 
atât de mare! Însă ursul era cu siguranţă foarte blând. 

— Muuuf>? mârâi el zgomotos către Joe. 

— Nu înțeleg ce-mi zici, răspunse băiatul. 

Ursul nu mai scoase niciun sunet, ci doar îl luă pe Joe cu el, mai mult 
cărându-l, fiindcă băiatului drumul i se părea prea alunecos. 

Ajunseră la o deschizătură care ducea sub gheaţă şi zăpadă. Ursul îl 
împinse pe Joe în jos şi, spre marea lui surpriză, văzu că dedesubt se 
afla o cameră mare cu nici mai mult, nici mai puţin de cinci urşi de 
toate mărimile! Era călduț înăuntru - ceea ce îl uimi peste măsură pe 
Joe, căci fireşte că nu exista nicio sobă acolo. 

— Muuuf, ziseră politicos toți urşii. 

— Muuuf! zise Joe. 

Asta păru să fie pe placul lor. Se apropiară şi, pe rând, îi întinseră 
solemn laba, salutându-l cu câte-un „muuuf' respectuos. 

Deşi abia îi cunoscuse, Joe îi plăcu pe urşi mai mult decât pe Omul de 
Zăpadă. Se gândi că poate îl vor ajuta să plece de pe straniul tărâm de 
gheaţă. 

-Îmi puteţi arăta drumul înapoi spre Copacul Depărtărilor? îi întrebă 
clar şi politicos pe urşi. 

Aceştia schimbară câteva priviri, după care îi răspunseră cu un 
„muuuf' timid. îi fu destul de clar că nu înţțeleseseră o boabă din ce 
zisese. 

— Lasă, oftă Joe, hotărându-se să facă față situației cum va putea, 
până se va ivi o cale de ieşire. 

Omul de Zăpadă era un mare pisălog. Abia se întinse bietul Joe să 
tragă un pui de somn, aşezându-şi capul pe corpul moale şi cald al 
unuia dintre urşi, că se şi auzi o chemare de la căsuţa de omăt. 

— Hei, băiete! Vino-ncoa' să jucăm domino! Aşa că Joe trebui să se 
ducă să joace domino şi, fiindcă Omul de Zăpadă nu-i dădea voie 
înăuntru, zicând că băieţelul îl striveşte, Joe trebui să se joace din prag 
şi fu cât pe-aci să îngheţe cu totul. 

Apoi, altă dată, tocmai când mânca o bucată de peşte prăjit pe care i-o 
pregătise unul dintre urşi, Omul de Zăpadă îl strigă să vină să-i facă o 
fereastră la casă. Aşa că Joe fu nevoit să dea fuga să taie un strat 
subțire de gheaţă străvezie pe care să o fixeze pe o latură a casei pe post 
de fereastră! Da, Omul de Zăpadă era un pisălog în toată regula! 

— Cum îmi doresc să nu fi călcat pe tărâmul acesta sucit, se gândi Joe 
de zeci de ori. Măcar urşii se poartă frumos cu mine! Dar ce bine-ar fi 
dacă ar putea zice şi altceva, nu doar „muuuf' în sus şi „muuuf' în jos. 

Joe îşi dorea foarte mult să afle ce mai făceau Frannie şi Beth. S-or fi 
necăjit tare din pricina absenței lui? Oare se vor întoarce acasă şi le vor 
povesti mamei şi tatei ce s-a întâmplat? 

Beth şi Frannie chiar erau foarte necăjite! Fusese îngrozitor să-l vadă 
pe bietul Joe dispărând astfel prin norişor. Până şi Lună-Plină devenise 
dintr-odată foarte serios. Acum, că-şi înghițise caramelele, putea vorbi 
clar şi răspicat. 

— Trebuie să-l salvăm, zise el cu chipul strălucindu-i ca o lună plină. 

— Cum? întrebară fetele. 

— Lăsaţi-mă să mă gândesc, ceru el şi închise 

Capul i se umflă de gânduri, apoi deschise ochii şi dădu din cap 
hotărât. 

— Vom merge la Bucle-Aurii şi la cei Trei Urşi, zise el. Urşii ei cunosc 
bine Tărâmul Gheţurilor. Toate îl ajută pe Joe. 

— Dar unde locuieşte Bucle-Aurii? se-ntrebă Beth. Credeam că e doar 
un personaj de basm. 

— Vai de mine, nicidecum! exclamă Lună-Plină. Haideţi, trebuie să 
prindem trenul. 

— Ce tren? întrebă uimită Frannie. 

— O să vedeți voi! replică Lună-Plină. Iute, iute - jos pe lunecuş-— 
alunecuş şi aşteptaţi-mă acolo! 

9.CASA CELOR TREI URSI 


Beth luă o perniță, o aşeză pe tobogan şi-şi făcu vânt. Cum mai 
de muşchi. Abia apucă să se dea din drum, că apăru şi Frannie prin 
trapă. 

— Vai, e aşa de distractiv să te dai pe lunecuş-alunecuşul acesta! zise 
Beth. îmi place atât de mult, încât aş face asta cât e ziua de lungă! 

— Aşa-i, păcat că mai întâi trebuie să ne cățărăm până-n vârful 
copacului, fu de părere Frannie. 

Trapa se dădu din nou în lături şi prin ea țâşni Lună-Plină, pe-o 
perniță galbenă. Adună cele trei pernițe, le puse una peste alta şi-o 
fluieră pe veverița roşcovană care le avea în grijă şi i le aruncă. Apoi se 
întoarse către fetiţele nerăbdătoare. 

— E un tren la miezul nopţii, zise el. Trebuie să ne grăbim. 

Pădurea strălucea încă în razele lunii. Cei trei măriră pasul printre 
copaci. Dintr-odată, Beth auzi un tren pufăind, iar ea şi Frannie se 
opriră mirate. În fața lor, printre copaci, unduia un tren mititel, aidoma 
unui trenuleţ mecanic de jucărie, doar că un pic mai mare! Motorul 
chiar avea o cheie pe o latură - ca să fie tras! 


Era şi o gară mică în preajmă. Lună-Plină le apucă pe fetițe de mână 
şi o luă la goană spre trenul care între timp se oprise. 

Vagoanele aveau uşi şi ferestre de tinichea, dar care nu se deschideau, 
aidoma unui trenuleţ de jucărie. Beth se chinui cât putu, dar nu reuşi 
să clintească uşa. Trenul şuieră zgomotos. Părea nerăbdător s-o ia din 
loc. 

— Nu ştiţi cum să intrați în trenul ăsta? se amuză Lună-Plină. Sunteţi 
două găgăuţe! Trebuie doar să rotiți acoperişul. 

Şi uite-aşa împinse acoperişul, care se mişcă întocmai precum cel al 
trenului de jucărie. 

— Cred că e un tren de jucărie mai mare, zise Frannie, cățărându-se 
de-a lungul pereților şi intrând prin acoperiş. în viața mea n-am văzut 
aşa un tren! 

Se îmbarcară cu toţii. Lună-Plină nu reuşea nicicum să rotească la loc 
acoperişul, aşa că rămase în picioare în vagon, iar, când trenul porni, 
Beth şi Frannie - care nu vedeau nimic prin geamurile de tinichea - se 
ridicară şi scoaseră capul prin acoperiş ca să admire priveliştea. Arătau 
cu toții foarte caraghios! 

La staţia următoare, care se numea Gara Păpuşilor, urcară trei păpuşi 
care nu-şi luară ochii de pe ei nicio clipă. Una dintre ele semăna izbitor 
cu o păpuşă de-a lui Beth, de-acasă, aşa că fetița nu se putu abține să 
n-o fixeze cu privirea la rândul ei. 

Staţia a doua era cunoscută sub numele de Gara Morocănoşilor, unde, 
chiar lângă calea ferată, aşteptau trei dintre cele mai ursuze femei pe 
care le văzuseră fetiţele vreodată. Când una dintre ele urcă în vagon, 
păpuşile se şi mutară în următorul. 

— Dă-te mai încolo! îi zise îmbufnată Morocănoasa lui Lună-Plină, iar 
acesta se execută. 

Era foarte neplăcut să călătoreşti alături de Morocănoasa. Bodogănea 
întruna, iar coşul ei plin de trandafiri cu spini mari o înghesuia şi o 
înțepa neîncetat pe biata Frannie. 

— Am ajuns, am ajuns! chiui bucuros Lună-Plină, când trenul se opri 
în stația următoare, iar cei trei coborâră, lăsând-o în urmă pe 
Morocănoasă să mormăie în barbă de una singură. 

Locul se numea Gara Urşilor şi, într-adevăr, peste tot erau numai 
ursuleți de pluş, unii bruni, alţii roz, alții albi. Când voiau să-şi 
vorbească, se apăsau unul pe celălalt în piept, unde se afla butonul 
care îi făcea să vorbească, după care puteau purta o conversație cât se 
poate de firesc. Lui Frannie îi fu greu să nu chicotească la vederea lor, 
căci arătau nespus de caraghios. 

— Vă rog, îmi puteți spune încotro e casa celor Trei Urşi? îl întrebă 
politicos Lună-Plină pe un ursuleț albastru. 

Cu o mişcare scurtă, ursulețul se apăsă în piept şi răspunse cu un 
mormăit plăcut: -Sus pe alee şi jos pe alee şi în jurul aleii. 

— Mulţumesc, zise Lună-Plină. 

— Nu ştiu ce să zic, mie-mi sună cam ciudat, şovăi Beth. 

— Ba chiar deloc, replică Lună-Plină, conducându-le pe fete pe o alee 
prin tufişuri de caprifoi. lată—ne urcând pe alee — iar acum o să vedeţi că 
începem să coborâm - şi în clipa următoare dăm colțul şi mergem 
împrejurul aleii! 

Avea dreptate. Merseră în sus, în jos şi, la sfârşit, împrejur, şi chiar 
acolo, înaintea lor, înghesuită într-un colț de pădure, li se înfățişă cea 
mai drăgălaşă căsuţă pe care o văzuseră fetiţele vreodată! Era acoperită 

de sus până jos cu trandafiri roz, iar, în lumina lunii, micuțele ei 
ferestre licăreau ca doi ochişori. 

Lună-Plină bătu la uşă. Un glas somnoros le strigă „Intraţi!' Lună- 
Plină deschise uşa şi păşiră cu toții înăuntru. în fața lor era o masă pe 
care se aflau trei boluri aburinde cu ceea ce unii numesc terci, iar alții 
păsat de ovăz, iar în jurul mesei erau aşezate trei scaune, unul mare, 
unul mijlociu şi unul mic. -Să ştii că e chiar casa celor Trei Urşi! şopti 
Beth încântată. Basmul devenise realitate! 

— Aici suntem! se auzi o voce dintr-o altă cameră. Lună-Plină intră, 
însoțit de Beth şi Frannie. Cealaltă cameră era un dormitor micuț, cu 
un pat mare, unul mijlociu şi cu un pătuţ de copii în care stătea un pui 
de urs adorabil, cu cei mai albaştri ochi pe care îi văzuseră fetele până 
atunci. 

— Unde e Bucle-Aurii? vru să ştie Lună-Plină. 

— A plecat la cumpăraturi, răspunse ursul-tată. 

— Unde doarme când stă aici? întrebă Beth, cercetând încăperea. Şi 
acum locuieşte mereu cu voi? -Da, mereu, zise ursul-tată, aranjându-şi 
pe cap boneta de noapte. Are mare grijă de noi. În seara asta e târg în 
Pădurea Fermecată şi a plecat să vadă dacă poate cumpăra nişte ovăz 
mai ieftin. Cât despre unde doarme, ei bine, pur şi simplu îşi alege 
oricare dintre paturi şi ne înghesuim un pic. Dar cel mai mult îi place 
patul copilaşului, pentru că e moale şi călduț. 

— Aşa era şi-n poveste, zise Frannie. 

— Ce poveste? întrebă ursoaica-mamă. 

— Ei, Povestea celor trei ursuleţi, răspunse Frannie. 

— N-am auzit de ea, ziseră în cor cei Trei Urşi, ceea ce li se păru tare 
ciudat lui Beth şi lui Frannie. Renunțară deci să mai pună întrebări. 

— Uite-o pe Bucle-Aurii! zise ursoaica-mamă. O voce subţire şi gingaşă 
fredona un cântec care se auzea din ce în ce mai aproape. Puiul de urs 
sări din pat şi fugi spre uşă plin de voioşie. 

O fetiță nespus de drăgălaşă, cu păr de aur lung şi cârlionţat, îl luă pe 
micut în braţe. 

— Bună dimineața, dragul meu, zise ea. Ai fost un ursulet cuminte? 

Apoi fu uimită să dea cu ochii de Beth, Frannie şi Lună-Plină. 

— Cine sunteţi voi? întrebă fata. Lună-Plină îi povesti despre Joe şi 
despre cum ajunsese el pe Tărâmul Gheţurilor, unde trăiesc marii urşi 
albi. 

— Mă tem că Omul de Zăpadă îl va ţine prizonier acolo, zise Lună- 
Plină. Şi va fi nevoit să trăiască singur cu urşii albi. Bucle-Aurii, ai 
putea să-i iei pe cei Trei Urşi şi să veniți cu noi pentru a-i îndupleca pe 
urşii albi să-i dea drumul lui Joe? 

— Dar nu ştiu drumul până acolo, răspunse Bucle-Aurii. 

— Noi îl ştim! interveni ursul-tată pe neaşteptate. Urşii albi sunt veri 
de-ai noştri. Lună-Plină, dacă ne ajuţi cu un pic de magie, în câteva 
minute suntem pe Tărâmul Gheţurilor! 

— Dumnezeule! se minună Beth. Dar e atât de departe, chiar în vârful 
Copacului Depărtărilor! 

— Nu contează, zise ursul-tată. 

Luă un borcan mare de pe polița de deasupra şemineului şi o umplu 
cu apă. Adăugă nişte pudră galbenă şi amestecă totul cu o pană mare şi 
neagră de corb. 

Lună-Plină îşi scufundă mâinile în apă şi începu să îngâne un şir de 
cuvinte atât de stranii, încât le dădu fetițelor fiori. Apa începu să facă 
bulbuci. Se ridică până la gura borcanului, după care dădu pe din afară 
şi se revărsă pe podea. Apa se transformă în gheaţă chiar sub picioarele 
lor! Un vânt rece începu să bată prin căsuță, făcându-i pe toți să 
tremure din toate încheieturile. 

Apoi Beth privi pe fereastră, iar ce văzu acolo o lăsă fără cuvinte, 
astfel încât nu reuşi decât să arate cu degetul. 

Frannie se uită şi ea afară - şi ce credeţi că văzu? Dincolo de 
fereastră, cât vedeai cu ochii erau doar zăpadă şi gheaţă - ajunseseră pe 
acelaşi tărâm cu Joe! Deşi cum se petrecu totul nici Beth, nici Frannie 
nu-şi putură da seama defel. 

— Am ajuns, anunţă Lună-Plină, scoțând mâinile din borcan şi 
ştergându-se cu batista lui roşie. 

— Ne puteți împrumuta nişte haine, urşilor? O să degerăm afară. 

Ursoaica scoase din dulap nişte haine groase şi li le oferi. Se 
îmbrăcară. Urşii aveau deja blană groasă, aşa că nu mai aveau nevoie 
de haine. 

— Acum la drum, să-l găsim pe Joe! zise Lună-Plină. Haideţi, urşilor, 
avem nevoie de ajutorul vostru! 

10.MAREA BĂTĂLIE CU BULGĂRI 


Bucle-Aurii, cei Trei Urşi, Beth, Frannie şi Lună-Plină ieşiră cu toții 
din căsuță. Cât era de straniu să vezi trandafiri înfloriți pe ziduri, când 
de jur împrejur erau numai gheaţă şi zăpadă! 

— Întrebarea e unde mergem ca să-i găsim pe urşii polari, zise Bucle- 
Aurii. 

— Încolo, spre soare, răspunse ursul-tată. 

Beth şi Frannie fură surprinse să vadă atât soarele, cât şi luna 
strălucind pe cer. îl urmară pe ursul-tată, când împiedicându-se, când 
alunecând lin şi ţinându-se una de cealaltă. Era foarte frig, iar nasul şi 
degetele de la picioare le erau aproape înghețate. 


Dintr-odată, văzură căsuţa de zăpadă pe care i-o construise Joe 
Omului de Zăpadă. 

— Priviţi! zise ursul-tată. Ar fi bine să mergem acolo. 

Dar, înainte să ajungă, o creatură mare şi albă se strecură afară din 
căsuţă şi îi observă. Era Omul de Zăpadă vrăjit! Cum îi văzu pe cei Trei 
Urşi şi pe ceilalți, începu să urle din răsputeri, cu o voce rece, 
şuierătoare: 

— Duşmani! Duşmani! Hei, urşilor, veniți degrabă să alungaţi 
duşmanii! 

— Nu suntem duşmani! strigă Lună-Plină, iar Bucle-Aurii alergă spre 
el pentru a-i arăta că e doar o fetiță. 

Însă Lună-Plină o trase imediat înapoi. N-avea încredere în bătrânul 
Om de Zăpadă! 

Matahala se aplecă şi ridică nişte bulgări mari de zăpadă, cu care o 
atacă pe Bucle-Aurii. Aceasta reuşi să se ferească, dar bulgărul trecu de 
ea şi-l lovi pe puiul de urs. 

— Aaaaau! ţipă el, căzând în funduleț. Apoi totul se precipită. O ceată 
de urşi polari 

ieşi în grabă din adăposturile subterane, pentru a-i sări în ajutor 
Omului de Zăpadă şi în curând văzduhul era plin de bulgări de zăpadă 
zburând în toate părțile. Zăpada era tare, aşa că fiecare lovitură durea. 
Nu era de niciun folos că fetele strigau că sunt prieteni, nu duşmani. 
Nimeni nu le auzea şi în scurt timp se purta o bătălie în toată regula! 

— Vai de mine! gâfâi Beth, încercând să arunce bulgărul cât mai drept. 
E îngrozitor! Nu-l vom salva niciodată pe Joe dacă ne purtăm aşa! 

Însă nu aveau altă soluţie! La urma urmei, dacă cineva se luptă cu 
tine, nu-ți rămâne altceva de făcut decât să te aperi, iar cei Trei Urşi, 
fetitele şi Lună-Plină se mâniară văzând că ceilalți aruncă în ei cu 
bulgări tari. 

Buf! Pleosc! Trosc! Paf! Bulgării se spărgeau când îşi atingeau ţinta, iar 
în curând se auzeau câte-un „muuuf' furios al urşilor albi, câte-un 
„morrr" scos de cei trei veri ai lor, țipete din partea copiilor şi zbierete 
scoase de Lună-Plină, care se purta de parcă şi-ar fi pierdut minţile, 
țopăind încontinuu, urlând, lovind şi aruncând peste tot cu zăpadă! 
Capul lui mare şi rotund era ţinta perfectă pentru bulgări, aşa că el fu 
lovit mai mult decât toți ceilalți. Bietul Lună-Plină! 


-> a 

Cât despre Joe, unde credeţi că se afla în timp ce afară se dădea 
această aprigă luptă? Imediat ce-l auzi pe Omul de Zăpadă strigând 
„Duşmani! Duşmani!" se ascunse într-un cotlon, fiindcă nu voia să ia 
parte la nicio luptă. Când văzu urşii albi plecând şi rămase singur- 
singurel, începu îndată să se gândească la un plan de scăpare. 

Se furişă până la deschizătura care ducea în sus, spre exterior. Lupta 
se dădea destul de departe de el, aşa că nu băgă de seamă că duşmanii 
îi erau, de fapt, prieteni! Dacă i-ar fi văzut, li s-ar fi alăturat fără să stea 
pe gânduri. 

„Ce gălăgie îngrozitoare fac!" se gândi Joe. „Îmi pare o luptă între gorile 
şi urşi! N-am să mă apropii de ei - m-ar mânca, nu alta! Aşa că o să fug 
cât pot de tare în direcția cealaltă şi-o să mă rog să întâlnesc pe cineva 
care să mă ajute." 

Aşadar, Joe, învelit în blana lui mare şi albă şi semănând leit cu un 
urs polar, se furişă printre mormanele de zăpadă fără să-l vadă nimeni. 

Imediat ce ajunse destul de departe, începu să alerge. Şi alergă cât îl 
ținură picioarele. 

Însă nu-i ieşi nimeni în cale. Nu văzu picior de om. Doar o focă 
singuratică stătea întinsă pe o calotă de gheaţă, dar şi ea plonja în apă 
când îl zări pe Joe. 

Când, dintr-odată, în față îi apăru ceva atât de neaşteptat, încât mai 
că-i săriră ochii din cap de mirare. Ajunsese la căsuţa celor Trei Urşi, 
izolată în mijlocul zăpezii şi-al ghețurilor, plină de trandafiri înfloriți 
care-şi răspândeau mireasma în aer. 

— Visez! zise Joe. Pur şi simplu visez! O casă cu trandafiri, aici, în 
mijlocul zăpezii! Ei bine, ia să intru să văd cine locuieşte aici. Poate că- 
mi vor da ceva de mâncare şi mă vor lăsa să mă odihnesc puțin, căci 
tare sunt flămând şi obosit. 

Bătu la uşă, dar nu răspunse nimeni. Deschise uşa şi intră. Rămăsese 
pur şi simplu uimit. Nu se vedea nimeni înăuntru, însă pe masă erau 
trei boluri cu terci, unul mare, unul mijlociu şi unul mic. Era destul de 
întuneric, aşa că Joe aprinse lumânarea mare de pe masă. 

Apoi se cufundă în cel mai mare scaun, mult prea mare pentru el, aşa 
că se ridică. Se aşeză în scaunul următor, dar era plin de perne, aşadar 
se ridică din nou şi se aşeză pe scaunul cel mai mic. Acesta era chiar pe 
măsura lui, iar Joe se instala confortabil — dar, vai!, scaunul se prăbuşi 
sub greutatea lui! 

Privi cu jind terciul apetisant. Gustă din bolul cel mare, dar era prea 
fierbinte şi-şi arse limba. Încercă terciul din bolul următor, dar era 
mult prea dulce. Însă când gustă din ultimul bol fu cât se poate de 
mulțumit. 

Aşa că Joe mancă tot terciul! Apoi i se făcu atât de somn, încât nu se 
putu abține să nu se întindă puţin. Uite-aşa intră în dormitor şi se 
aşeză pe patul cel mai mare. Dar era mult prea mare pentru el, aşa că 
încercă patul următor. Acesta era prea moale şi se lăsa în jos la mijloc, 
prin urmare Joe se întinse în pătuțul copilului. Şi acesta era atât de 
MIC, şi călduț, şi confortabil, că pe loc băiatul adormi buştean! 

În tot acest timp, afară se purta în continuare bătălia cu bulgări de 
zăpadă. Omul de Zăpadă era atât de mare, iar urşii polari atât de 
fioroşi, încât cei Trei Urşi, copiii şi Lună-Plină fură nevoiţi să bată în 
retragere câțiva paşi. 

Apoi se porni un viscol din senin şi începu să ningă abundent, aşa că 
nimeni nu mai reuşea să vadă absolut nimic. Lună-Plină strigă alarmat: 

— Urşilor! Bucle-Aurii! Beth! Frannie! Luaţi-vă de mână şi să nu 
cumva să vă dați drumul! Cu viscolul ăsta putem foarte uşor să ne 
pierdem unul de altul! 

Pe loc, toată lumea se agăță de mâna cea mai apropiată. Zăpada le 
biciuia fețele şi nu mai puteau distinge nimic în jur. Se aplecară şi 
începură să se îndepărteze discret de urşii polari, care încetaseră să mai 
arunce cu bulgări, încercând să se dezmeticească şi să-şi dea seama 
unde le erau duşmanii. -Să nu strigați, zise Lună-Plină. Nu vrem să ne- 
audă urşii şi să ne ia prizonieri. S-ar putea să n-asculte de cei Trei 
Urşi. Acum haideţi să căutăm un adăpost până se isprăveşte viscolul 
ăsta. 

Se simțeau îngrozitor cu toţii. Le era frig, erau speriați şi pierduţi. 
Mergeau împleticindu-se prin nămeţi, ţinându-se strâns de mână. 
Înaintară o bucată bună de drum când, dintr-odată, Bucle-Aurii îi dădu 
drumul lui Lună-Plină şi arătă spre ceva ce se zărea în depărtare. 

— O lumină! exclamă uimită fetița. Se opriră—n loc cu toţii. 

— Uite, uite! E căsuţa noastră! chiui încântat puiul de urs. Dar cine e 
înăuntru? Cineva trebuie să fi aprins lumânarea! 

Rămaseră pironiți în fața ferestrei luminate. Oare cine era în căsuță? O 
fi descoperit-o Omul de Zăpadă? Sau urşii polari? Cine se afla înăuntru 
— duşman sau prieten? 

„Vâjjj!” şuiera vântul, iar fulgii de nea cădeau din cer, acoperindu-i pe 
cei şase, pe când dădeau târcoale casei, şovăitori. 

— Ooo! tremură Lună-Plină. Ne va paşte o răceală cumplită dacă mai 
stăm mult în gerul ăsta. Haideţi să intrăm şi să vedem cine-i înăuntru. 

Aşa că ursul-tată deschise uşa şi, unul câte unul, păşiră în căsuţă şi, 
temători, cercetară cu privirea camera goală. 

11.TOT MAI MULTE SURPRIZE 


— Nu pare-a fi nimeni aici! băgă de seamă Beth, privind de jur împrejur 
cu atenție. 

— Ei bine, şi-atunci CINE a aprins lumânarea? întrebă Lună-Plină 
vădit neliniştit. Noi n-am lăsat-o aprinsă! 

Chiar în acel moment, ursul-tată mormăi furios, arătând spre scaunul 
său: 

— Cine-a şezut pe scaunul meu? zise acesta. 

— Şi pe-al meu cine-a şezut? adăugă ursoaica, arătând spre scaunul 
ei. 

— Dar cine-a şezut pe scaunul meu şi l-a şi făcut bucățele pe 
deasupra? se vaită puiul de urs, cu lacrimi în ochi. 

Beth chicoti. 

— Parcă ar fi Povestea celor trei ursuleți devenită realitate! îi zise ea lui 
Frannie. O să vezi că imediat încep să vorbească despre terciul de ovăz. 

Aşa şi făcură. 

— Cine mi-a mâncat din terci? întrebă mâniat ursul-tată. 

— Şi pe-al meu cine l-a gustat? îl urmă ursoaica. 

— Dar mie cine mi-a înfulecat tot terciul? scânci mezinul, râcâind cu 
lingura bolul gol. 

— E un adevărat mister, fu de părere Lună-Plină. Cineva a aprins 
lumânarea, cineva s-a aşezat pe scaune, cineva a mâncat din terci. Dar 
cine? 

— De data asta n-am fost eu! zise Bucle-Aurii. Am fost cu voi în fiecare 
clipă cât a durat bătaia cu bulgări, nu-i aşa, Urşilor? 

— Bineînţeles c-ai fost, mormăi afectuos ursul-tată, bătând-o cu 
blândeţe pe spate. Îi era foarte dragă micuța. 

— Îmi doresc să-l fi găsit pe bietul de Joe, zise Beth. Oare ce-o fi 
făcând pe tărâmul acela cumplit? -Credeţi c-ar fi bine să pornim iar în 
căutarea lui? zise Frannie şi un fior rece o trecu pe şira spinării la 
gândul de a ieşi din nou în viscolul de afară. 

— Nu, răspunse hotărât Lună-Plină. Nimeni nu părăseşte căsuţa până 
nu ne vedem înapoi în siguranță în pădurea de lângă casă. Mă tem că 
nu-l mai putem salva pe Joe acum. 

— Ce-i cu zgomotul ăsta? zise Bucle-Aurii pe neaşteptate. 

Cu toții îşi ciuliră urechile. Cineva sforăia domol în încăperea 
alăturată. 

— Nu ne-a trecut prin cap să ne uităm acolo, zise Lună-Plină. Cine-o 
fi? 

— Şşş! îi potoli Bucle-Aurii. Dacă îl prindem dormind, îl putem ţine 
strâns şi nu va avea cum să ne scape. Dacă se trezeşte însă, s-ar putea 
să ne atace. 

Merseră pe vârfuri până la uşa dormitorului. Unul câte unul se 
strecurară înăuntru. -Cine-a dormit în patul meu? mormăi ursul-tată. 

— Şşş! îl dojeni Lună-Plină. 

— Dar pe patul meu cine-a dormit? întrebă ursoaica. 

— Şşş! exclamară toți odată. 

— Şi cine s-a întins în patul meu şi încă doarme dus acolo? zise puiul 
de urs. 

Toţi priviră ţintă spre pătuţul copilului. Într-adevăr era cineva acolo, 
cineva învelit într-o haină albă! Să fie un urs polar? 

— E un urs! exclamă Lună-Plină speriat. 

— Haideţi să-l încuiem aici până nu se trezeşte, spuse ursul-tată. E 
posibil să creadă în continuare că-i suntem duşmani! 

Năvăliră afară din odaie şi trântiră uşa zgomotos, încuind-o în urma 
lor. 

— L-am prins! se bucură Lună-Plină. 

Joe sări ca ars. Cine l-a încuiat în cameră? L-a prins din nou Omul de 
Zăpadă cel vrăjit? Începu să ţipe şi să dea cu pumnii în uşă. Atunci 
Beth şi Frannie îi recunoscură vocea şi strigară la rândul lor: -Lună- 
Plină! E Joe! E Joe! E Joe! Vai, e Joe! Descuiară iute uşa şi-l 
îmbrăţişară pe Joe. Băiatul era mut de uimire. Îşi luă surorile în braţe. 

— Cum aţi ajuns aici? întrebă el. 

— Ba cum ai ajuns tu aici? îi întoarseră vorba Beth şi Frannie. 

— Haideţi în bucătărie să mâncăm cu toții terci şi să bem lapte, spuse 
Bucle-Aurii. Putem să stăm de vorbă şi să ne încălzim. 

Aşa că Joe îi urmă pe ceilalți şi se puseră pe poveşti. Bucle-Aurii le 
umplu cu terci holurile albastre şi pregăti ciocolată caldă. În curând, 


M|pădureafermecată enidblyton 


fiecare îşi punea zahăr în terci şi îşi savura ciocolata caldă. Joe îşi mai 
turnă nişte lapte peste terci şi le zâmbi voios celorlalți. 

— Ce aventură pe cinste a fost asta, nu-i aşa? zise el. Să-mi încep eu 
povestea, sau o spuneți voi pe-a voastră mai întâi? 

Prima istorisire fu a băiatului, după care Beth le povesti cum Lună- 
Plină le ceruse celor Trei Urşi ajutorul şi cum ajunseseră să poarte 
marea bătălie cu bulgări. 

— Mare păcat de bătaia asta, zise amărât ursul-tată. Urşii albi sunt 
verii noştri şi mereu au fost prietenoşi cu noi, dar acum se pare că ne- 
au devenit duşmani. 

— Să sperăm că nu ne vor descoperi căsuţa, spuse Bucle-Aurii, 
mâncându-şi terciul aburind. 

Lună-Plină, n-ar fi mai bine să facem nişte vrăji şi să ne întoarcem în 
pădure? 

— E vreme destulă, e vreme, zise Lună-Plină şi îşi mai turnă o cană de 
ciocolată caldă. 

Însă, ştiţi, nu mai aveau vreme destulă, căci chiar în acea clipă Bucle- 
Aurii scoase un țipăt şi arătă cu degetul spre fereastră. 

— Cineva s-a uitat înăuntru! zise ea. 

— Hai, fii serioasă! o linişti Lună-Plină. 

— Sunt cât se poate de serioasă, replică fata. îți spun eu, cineva s-a 
uitat înăuntru! Oare cine? 

— Se mişcă clanţa! strigă Lună-Plină şi se năpusti asupra uşii. 

Cât ai clipi, o încuie şi trase şi zăvorul. Ursul-tată se ridică şi se 
apropie de fereastră. Privi viscolul de afară. 

— Nu văd nimic, zise el, după care mormăi răgugşit. Ba da, îi văd - sunt 
urşii albi! Ne-au încercuit casa! Ce ne facem acum? 

— Ei bine, nu pot intra pe uşă, iar pe fereastră nici atât, zise Lună- 
Plină pe un ton amenințător. Uşa se clătină, dar nu cedă. Cineva bătu. 

— Nu vă dăm drumul înăuntru! strigă Joe. 

— Dacă cineva îndrăzneşte să deschidă sau să spargă geamul, arunc 
ibricul cu apă fierbinte pe el! ţipă Lună-Plină, fluturând ibricul în aer. 

— Lună-Plină, ibricul are apă în el, zise Frannie. Ai grijă, te rog, era cât 
pe-aci să arunci pe mine. -O să arunc apă pe orice urs care îndrăzneşte 
să vină aici! răcni Lună-Plină, împroşcând cu apă în toate părțile. 

— Vai de mine! zise Beth. Ascunde-te în spatele patului, Frannie. Mi se 
pare că amicul nostru Lună-Plină e la fel de periculos ca urşii. 

Lună-Plină îşi dădu seama că fetele aveau dreptate şi că a flutura prin 
aer un ibric cu apă fierbinte era un lucru periculos şi nesăbuit. Aşa că îl 
lăsă jos, cu grijă. 

Ursului-tată îi veni o idee şi bloca uşile, mutând masa grea din 
mijlocul încăperii. Lucrurile începeau să se înfierbânte. Joe şi surorile 
lui erau speriaţi, însă în acelaşi timp aşteptau cu sufletul la gură să 
vadă ce urma să se petreacă. 

— Muuuf! Muuuf! bubuiau urşii albi afară, însă nu puteau trece de 
uşă şi de fereastră. 

Dar găsiră altă cale! Hornul era mare şi lat, întrucât şemineul era unul 
din acelea vechi, având nevoie de un horn încăpător. Unul dintre urşi se 
cațără pe acoperiş, urmat de alți trei frați de-ai lui. Primul îşi dădu 
drumul pe horn. Vâââjjj! - o luă la vale! După el, veniră al doilea, şi al 
treilea, şi al patrulea. 

Aterizară cu o bufnitură puternică în vatra mare şi săriră iute din 
jăratic. 

— Predaţi-vă! strigară ei către copiii speriați şi către cei Trei Urşi. 
Predaţi-vă! Omul de Zăpadă e afară! Lăsaţi-l să intre! 


46|pădureafermecată enidblyton 


12.PĂŢANIILE OMULUI DE ZĂPADĂ 


Cu toții îi priveau înspăimântați pe urşii albi. Nimeni nu se gândise la 
horn. Ce păcat că nu-l înfundaseră! 

— Îi voi da drumul înăuntru Omului de Zăpadă, spuse primul urs alb. 

Apoi, cu mâhnire în glas, ursul-tată zise: 

— Vere, de ce suntem noi duşmani? Până de curând am fost mereu 
prieteni. 

Cei patru urşi polari, parcă dezmeticiți dintr-un somn lung, se uitară 
la urşii bruni, străfulgeraţi de uimire, după care se năpustiră asupra lor 
cu un „Muuuf!' gălăgios. 

Joe crezu că va urma o bătaie cu cei Trei Urşi. Dar se înşelase: urşii 
albi îşi îmbrățişau strâns verii şi, spre surpriza copiilor, pe obrajii 
blănoşi le alunecau lacrimi mari! 

— Nu v-am recunoscut! ziseră urşii polari. Ei, verilor, nu ne-am fi 
luptat niciodată cu voi dacă am fi ştiut că sunteți cei Trei Urşi pe care îi 
iubim atât de mult! 

— Gata, gata! zise ursoaica, ştergându-şi blana de lacrimile unui urs 
alb. E în ordine. Dar, pentru numele lui Dumnezeu, spuneți-le şi 
celorlalți că suntem prieteni. Nu vrem să ne facă țăndări uşa de la 
intrare! 

Lună-Plină deschise uşa şi strigă: 

— Urşilor, e în ordine! Asta e casa verilor voştri, cei Trei Urşi! Suntem 
prieteni! 

Dar urşii albi nu răspunseră şi nici nu intrară - în schimb, în tocul 
uşii se ivi o siluetă mare, albă, care se strecură în odaie: era Omul de 
Zăpadă vrăjit! 

Un fior rece străbătu încăperea. Urşii albi se temeau de Omul de 
Zăpadă, căci el era stăpânul lor. Acesta închise uşa în urma lui şi-i 
țintui pe toți cu o privire împietrită. 

— Carevasăzică, până şi urşii mei au trecut de partea duşmanului! zise 
el. Oho! Ce-aţi zice dacă v-aş preface pe toţi în stane de gheață? 

Nimeni nu scoase o vorbă. însă, spre mirarea lui Beth, Lună-Plină 
încuie uşa, după care se îndreptă spre foc. Puse trei buturugi şi-i făcu 
fetitei un semn cu ochiul. 

Omul de Zăpadă îl apucă de ceafă pe unul dintre urşii albi şi-l scutură 
bine. 

— Uite cum ne-a revenit glasul! spuse el. Nu v-am zis eu că tot ce 
puteţi spune e „muuuf' şi că n-aveţi voie să scoateţi o vorbă? Nu le voi 
permite urşilor mei să vorbească! 

Apucă un alt urs şi îl scutură bine. 

— Să-nţeleg că v-aţi dat cu duşmanul! bubui el. 

Încăperea se încălzise foarte tare. Joe îşi scoase haina. La fel şi ceilalți. 
Viclean, Lună-Plină mai puse un buştean pe foc. Lemnele trosneau în 
vatră şi flăcările mari umpleau hornul de fum. Frannie ar fi vrut să-şi 
lepede toate hainele, atât îi era de cald. 

„Oare ce i-o fi venit lui Lună-Plină să încălzească încăperea în halul 
ăsta?" îşi zise iritată fetița. însă, chiar când se pregătea să-l întrebe, el îi 
făcu din nou cu ochiul, aşa că fetița tăcu. Lună-Plină avea un plan tare 
ciudat! 

Omul de Zăpadă îşi văzu de bombăneli şi amenințări. Toată lumea îl 
asculta, însă nimeni nu scotea o vorbă. 

Lună-Plină ațâţă focul şi flăcările se înteţiră. 

— lată ce voi face, zise Omul de Zăpadă. Am de gând să confisc această 
căsuță - de-acum înainte o să locuiesc aici. Voi toți puteți sta într-o 
casă de zăpadă şi să înghețaţi, nu-mi pasă. O să mă serviţi şi-o să 
faceţi tot ce vă spun. 

— Da, răspunseră toți, intuind deja care era planul lui Lună-Plină. 

Voia să încălzească încăperea atât de tare, încât Omul de Zăpadă să se 
topească. Isteţ, bătrânul Lună-Plină! Omul de Zăpadă stătea cu spatele 
spre foc, aşa că în curând o dâră de apă începu să-i şiroiască pe 
spinare. Pe ascuns, Lună-Plină le arătă şi celorlalți şi zâmbi cu gura 
până la urechi. Lui Frannie, chipul acestuia i se păru atât de caraghios, 
încât începu să chicotească. Chiar nu se putu abține. Bucle-Aurii 
chicoti la rândul ei, vârându-şi nasul în batistă. Văzându-le pe fete, 
puiul de urs izbucni şi el în râs. 

— Cum îndrăzniți să râdeţi!? strigă furios Omul de Zăpadă. Afară, ieşiţi 
afară! Asta e casa mea acum şi niciunul dintre voi nu va mai călca aici 
în veci! 

Se înghesuiră cu toţii afară, cu excepţia lui l.ună-Plină, care se piti 
după spătarul unui scaun masiv, hotărât să nu lase focul 
nesupravegheat, în cazul în care s-ar domoli prea mult. 

Afară era un ger cumplit. Urşii albi săpară iute în zăpadă şi ridicară 
un zid înalt ca să-i ferească pe ceilalți de vântul aprig. Se ghemuiră 
acolo, lipiţi unul de altul, să-şi ţină de cald. Urşii albi îşi încolăciră 
brațele îmblănite în jurul copiilor, încălzin-du-—i. Joe îşi zise că erau cu 
adevărat inimoşi. 

Aşteptară mult şi bine. Vedeau fum ieşind pe hornul casei, aşa că 
ştiau că Lună-Plină nu lăsa focul să se stingă. Urşii scoteau câte-un 
„muuuf' din când în când, iar copiii vorbeau în şoaptă. 

Apoi, dintr-odată, uşa căsuței se deschise, iar în prag se ivi Lună- 
Plină, radiind de fericire, ca o lună plină. 

— Puteţi intra acum! anunţă el. Sunteţi în siguranţă! 

Cu toţii se înghesuiră la intrare. Joe îl căută pe Omul de Zăpadă, însă 
ia-l de unde nu-i! Nu era nici urmă de el, cu excepția unei bălți mari, 
chiar în mijlocul camerei. 

— S-a topit una-două, zise Lună-Plină. O fi fost el vrăjit şi puternic, 
dar până la urmă din zăpadă era făcut. Aşa că s-a topit ca orice alt om 
de zăpadă într-o dimineaţă însorită. 


Ra 


Urşii polari mormăiră încântați. Nu le plăcuse defel să fie servitorii 
Omului de Zăpadă. 

— Trebuie să ne luăm rămas-bun de Ia voi acum, se adresară ei celor 
Trei Urşi. Căsuța voastră e minunată, însă e prea cald pentru noi aici. 
Vă aşteptăm oricând pe la noi. Să ne revedem cu bine! 

Toată lumea îi îmbrățişa, iar Joe se întrista să-i vadă plecând. Lună- 
Plină închise uşa în urma lor. -Acum să ne întoarcem acasă, zise el. M- 
am săturat de tărâmul acesta. Haideţi, urşilor, ajutați-ne să ajungem 
cu bine înapoi! 

De data asta nu făcu aceeaşi vrajă ca mai înainte. Desenă pe podea un 
cerc cu cretă albastră, iar cei Trei Urşi păşiră înăuntru, ţinându-se de 
labe. Lună-Plină dansă în jurul lor, intonând neînţelese formule magice. 
Afară se iscă vântul şi căsuţa începu să se clatine. Se făcu beznă şi, 
pentru câteva clipe, nimeni nu mai văzu nimic. 

Apoi, treptat, întunericul începu să se desfacă, iar vântul se potoli. 
Razele calde ale soarelui pătrundeau prin fereastră. Beth scoase un 
strigăt de bucurie: 

— Ura! Ne-am întors în colțul de pădure unde am văzut căsuţa pentru 
prima dată! Şi acum e zi, nu noapte! 

— Ei bine, toată păţania noastră a durat o noapte întreagă! râse Lună- 
Plină. Acum răsare soarele, noaptea s-a încheiat. Aţi face bine să fugiți 
acasă, altfel veţi fi certați pentru că v-aţi părăsit paturile noaptea. 

O îmbrățişară pe Bucle-Aurii şi dădură mâna cu cei Trei Urşi. 

— Ne vom întoarce cândva să vă vizităm, zise Frannie. Vă mulțumim 
din suflet pentru ajutor! 

Bucle-Aurii şi urşii le făcură cu mâna din prag, în timp ce Lună-Plină 
şi copiii coborau în grabă aleea pentru a prinde trenul înapoi spre 
Pădurea Fermecată. În scurt timp erau în gară, iar când sosi trenul, 
dădură acoperişul la o parte şi se aşezară confortabil în vagon. 

Când ajunseră în Pădurea Fermecată, îşi luară rămas-bun de la Lună- 
Plină, iar Frannie îi dădu un pupic pentru tot ajutorul. Fu atât de 
încântat, încât se înroşi până în vârful urechilor, iar Beth izbucni în râs. 

— Arăți ca un apus de soare, să ştii, zise ea. Ar fi trebuit să ți se spună 
Soare-Plin! 

— Pe curând, copii! le strigă Lună-Plină. 

Şi uite că ajunseră în sfârşit acasă, unde pe loc se strecurară în pat, 
cu doar o oră înainte ca mama lor să-i trezească. Doamne, ce somnoroşi 
au mai fost în ziua aceea! 

13.LUNĂ-PLINĂ ARE NECAZURI 


O vreme, copiii nu-şi mai doriră să viziteze tărâmurile din vârful 
Copacului Depărtărilor. Era puţin prea palpitant să te cațări deasupra 
norilor şi să vezi ce se ascunde acolo! 

Însă le era dor de prietenii lor din copac, mai ales de dragul de Lună- 
Plină! 

Aşadar, când avură iar o zi liberă, porniră prin Pădurea Fermecată 
spre Copacul Depărtărilor. De data asta nu era nicio frânghie care să îi 
ghideze. Doar pe timp de noapte, frânghia se arunca printre crengi 
pentru a-i ajuta pe locatarii copacului să urce şi să coboare. 

Copiii începură să se cațăre. Toate uşile şi ferestrele din copac erau 
închise astăzi şi nu se vedea nimeni. Era destul de plictisitor să te 
cațări. Ajunseră la căsuţa zânei Mătăsuţă, dar şi aceasta era ferecată, 
iar dinăuntru nu o auziră cântând ca de obicei. Bătură la uşă, dar nu 
răspunse nimeni. Aşa că îşi continuară urcuşul, fiind atenţi să nu fie 
stropiţi de şiroaiele de apă murdară ale doamnei Spălăceală. Însă nici 
urmă de apa ei în acea zi! Peste tot domnea liniştea şi pacea. Ajunseră 
la casa lui Lună-Plină, în vârful copacului, şi bătură la uşă. Nu 
răspunse nimeni. însă dinăuntru se auzea clar un plânset. Cât de 
ciudat era totul! 


— Nu pare a fi Lună-Plină, zise Frannie nedumerită. Haideţi să intrăm 
să vedem cine e. Deschiseră uşa şi intrară. Era Mătăsuţă, şedea într-un 
colț şi plângea amarnic! 

— Ce s-a întâmplat? o întrebă Joe. 

— Şi unde e bătrânul Lună-Plină? vru să ştie Frannie. 

— Vai de mine! suspină Mătăsuţă. Lună-Plină a fost azvârlit pe-un 
tărâm cumplit din vârful Copacului Depărtărilor, pentru că nu s-a 
purtat cum trebuie cu domnul Cutărică de mai jos. 

— Poftim? Cine, bătrânul acela care zace mereu în fotoliu şi sforăie? 
zise Beth, amintindu-şi că nu-l văzuseră în acea zi. Dar ce-a făcut 
Lună-Plină? 

— A fost foarte obraznic, scânci Mătăsuţă. La fel am fost şi eu. Vedeţi 
voi, l-am auzit pe domnul Cutărică sforăind gălăgios, ca de obicei, ne- 
am apropiat tiptil de el şi-am văzut că dormea cu gura căscată. Şi ce 
ne-a dat prin cap? l-am azvârlit o mână de ghinde în gură şi-atunci el 
s-a trezit şi-a început să scuipe şi să bombăne, după care ne-a zărit 
tupilaţi în spatele unei crengi groase. 

— Vai de mine! Chiar aţi îndrăznit să faceți ceva atât de urât? exclamă 
Beth. Nici nu mă mir că s-a enervat! 

— Câteodată Lună-Plină e foarte năstruşnic, zise Mătăsuţă, ştergându-— 
şi ochii. Mă face şi pe mine să fiu obraznică. Ei bine, am fugit sus, în 
copac, până la casa lui Lună-Plină. Eu am reuşit să mă adăpostesc la 
timp, dar Lună-Plină, nu. Şi domnul Cutărică l-a prins şi l-a zvârlit 
prin nor, pe tărâmul pe care se află şi acum. 

— Dumnezeule! Dar nu se poate întoarce? întrebă Frannie îngrijorată. 
Sigur poate să coboare pe scară înapoi în copac, nu? 

— Da, ar putea, răspunse Mătăsuţă, dar, vedeţi voi, domnul Cutărică 
stă pe scară, gata să-l prindă şi să-l arunce înapoi. Deci ce rost are să 
încerce? 

— Ce tărâm e acolo astăzi? vru să ştie Joe. 

— Tărâmul lui Moş Cratiţă, zise Mătăsuţă. Trăieşte acolo într-o colibă 
cu tigăile şi oalele lui şi nu face rău nimănui. Dar, ştiţi, domnul 
Cutărică va sta pe scară până ce tărâmul se va fi învârtit cu totul şi 
altul îi va fi luat locul. Atunci, Lună-Plină nu se va mai putea întoarce 
şi va fi pierdut pe vecie! 

— Vai de mine! spuse Joe îngrozit, iar fetele o priviră speriate pe 
Mătăsuţă, căci Lună-Plină le devenise foarte drag. Nu putem face 
nimic? întrebă Joe contrariat. 

— Ei bine, avem o singură speranţă, zise Mătăsuţă, înfoindu-şi 
minunata coamă aurie. Moş Cratiţă e prieten bun cu domnul Cutărică. 
Dacă ar şti că tărâmul lui e astăzi în vârful Copacului Depărtărilor, s-ar 
putea să coboare să bea un ceai cu domnul Cutărică şi atunci Lună- 
Plină s-ar putea strecura pe scară înapoi! 

— O, ziseră copiii şi schimbară priviri îngândurate. 

Ştiau cu toţii că asta însemna ca unul dintre ei, dacă nu chiar toți, să 
se cațăre din nou pe scară şi să pătrundă pe alt tărâm straniu. 

— Merg eu, se oferi Beth. La urma urmei, Lună-Plină ne-a ajutat data 
trecută. Acum e rândul nostru. -O să mergem toţi trei, zise Joe. 

Şi uite aşa se cocoţară iar pe ultima creangă a copacului şi apoi pe 
scăriță. Acolo dădură peste domnul Cutărică, şezând liniştit şi citindu- 
şi ziarul lângă un ceainic ai cărui aburi străpungeau norul de deasupra. 


— Scuzaţi-ne, putem trece? întrebă sfioasă Beth. 

— Nu, nu puteți, replică nepoliticos domnul Cutărică. 

— Bine, dar trebuie să trecem, zise Joe. Aşa că, dacă vă călcăm, 
trebuie să ne iertați. 

Nici vorbă ca domnul Cutărică să se clintească din loc. Era un ursuz şi 
jumătate. Bodogăni şi mârâi la fiecare, când se strecurară pe lângă el pe 
scară, aşa că fură foarte fericiți când se văzură deasupra norului şi pe 
noul tărâm. 

— Deci acesta e Tărâmul lui Moş Cratiţă, zise Frannie văzându-se în 
siguranță pe iarbă. Ce locşor caraghios! 

Şi chiar că avea dreptate. Era o insulă care plutea în ceea ce părea o 
mare albă. Nu era cu mult mai întinsă decât o pajişte mărişoară. Beth 
se apropie de margine şi privi peste muchia tărâmului. 

— Vai de mine! zise ea îngrijorată. E ca o stâncă, iar marea e un nor 
mare şi alb. Nu vă apropiaţi de margine. N-ar fi deloc bine să cădem! 

— Hei! Hei! se auzi pe neaşteptate un glas entuziasmat. 

Se-ntoarseră şi-l zăriră pe Lună-Plină, care le făcea cu mâna şi alerga 
bucuros spre ei. 

— Hei, cum aţi ajuns aici? 

— Salutare! Am venit să vedem cu ce-ţi putem fi de folos, zise Joe. Am 
auzit ce s-a întâmplat. Domnul 

Cutărică nu s-a clintit de pe scară, te aşteaptă în continuare. însă 
Mătăsuţă susține că acesta e tărâmul lui Moş Cratiţță, care e un bun 
prieten de-al domnului Cutărică, aşa că am venit să-l căutăm şi să-l 
invităm să ia ceaiul cu prietenul său. Atunci tu poți să te strecori iute şi 
să fugi acasă. 

— Oooo! Ce bine! se bucură Lună-Plină. Nu ştiam ce ţinut e acesta şi, 
vai, drăgăliță Doamne, tare m-am temut să nu cad de pe el, aşa e de 
micut. Unde credeți că locuieşte Moş Cratiță? 

— Habar n-am! zise Joe, inspectând împrejurimile. 

Cât vedea cu ochii era doar iarbă, nicio casă şi nici urmă de locuitori. 
Oare unde o fi stând Moş Cratițţă? 

— Vom fi nevoiți să cercetăm cu grijă fiecare colțişor al acestui tărâm 
neobişnuit, zise Beth. Casa lui trebuie să fie pe-aici, pe undeva. Dar am 
face bine să ne grăbim, căci niciodată nu ştim când ne vom roti din nou 
şi cu siguranță nu ne dorim să locuim pentru totdeauna aici! 

Începură să dea ocol tărâmului. La un moment dat, ajunseră la o 
stâncă mai puţin abruptă decât celelalte. Joe le făcu semn să privească 
în jos — din stâncă ieşea ceva în relief. 

— Ce-or fi alea? zise băiatul. 

— Par a fi nişte trepte care coboară, spuse Beth. 

— Sunt nişte cratițel zise Frannie pe neaşteptate. Da, cratițe, cu toarta 
bine înfiptă—-n stâncă şi cu cratița propriu-zisă pe post de treaptă. Ce 
ciudat! 

— Se pare că am găsit calea spre casa lui Moş Cratiţă! se bucură Joe. 
Haideţi! Fetelor, aveţi grijă să nu cădeți, fiindcă e posibil să vă 
rostogoliți peste marginea tărâmului. 

Aşadar, cu maximă concentrare, începură să coboare stânca, păşind 
pe cratițele înfipte în piatră. Era chiar haios! 

În sfârşit, ajunseră jos. Şi auziră un zgomot foarte neobişnuit! Era 
zarvă de bubuituri şi trosnituri, de zăngăneli şi zornăieli! Pe copii îi 
cuprinse teama. 

— Gălăgia asta vine chiar de după colţ, zise Joe. Se furişară cu 
prudenţă până la colț şi traseră cu ochiul. 

Văzură o căsuță strâmbă ca vai de ea, cu o cratiţă pe post de horn. 
Zgomotul venea dinăuntru. Copiii se strecurară până la fereastră şi 
priviră în interior. 

lar acolo era cel mai ciudat omuleț pe care-l văzuseră vreodată, 
executând cel mai ciudat dans posibil! Cu oale, tigăi şi ibrice 
atârnându-i din cap până-n picioare şi cu o cratiţă în loc de pălărie, 
omulețul țopăia prin odaie, izbind două castroane unul de altul! 

— Credeţi că e periculos? şopti Joe. 


14.HAIOSUL MOȘ CRATIŢĂ 


— Nu cred că e deloc periculos, îşi dădu Frannie cu părerea. Are un 
chip tare blând. 

— Haideţi să batem în geam, zise Beth. 

Aşa şi făcu, însă Moş Cratiță nu păru să bage de seamă. îşi vedea mai 
departe de ţopăit şi de zăngănit cratițe. 

Joe bătu mai tare. Moş Cratiță păru foarte uimit când îl zări la 
fereastră. Se opri din ţopăială şi se îndreptă spre uşă. 

— Poftiți înăuntru, la dans, îi invită el. 

— Mulţumim, dar de fapt am venit să vă chemăm la un ceai. 

— Poftim? Un mai? întrebă nelămurit Moş Cratiţă. Îmi pare rău, însă 
nu am nici mai, nici ciocan, doar cratițe. 

— Nu mai, zise Joe. La un CEAI. 

— Dar nu vreau să merg la cai, replică Moş Cratiță. Nu-mi plac defel. 
Niciodată nu mi-au plăcut. Foarte drăguţ din partea voastră, dar nu 
suport caii. 

— Nu cai, CEAI, CEAI, CEAI! strigă Joe. 

—A, ceai, zise Moş Cratiţă. Ei, de ce n-ai zis aşa de la început? Atunci 
aş fi înțeles. -Dar chiar asta am spus, îl lămuri bietul Joe. 

— Cum, vreţi să staţi până la apus? întrebă Moş 

Cratiță. Bineînţeles, dacă vă doriți. Poftiţi înăuntru! 

— Nu aude tocmai bine, zise Frannie. Probabil că e surd. 

— Nu, nu sunt, zise Moş Cratiță, auzind dintr-odată foarte bine. Nu-s 
surd deloc, însă câteodată, după ce mi se trântesc cratițele în cap o zi 
întreagă, aud tot felul de zgomote. Dar nu sunt surd. 


/ 


— Auziţi bine, adică, zise Joe. 

— Pisică? Nu, n-am nicio pisică, spuse Moş Cratiţă, privind în jurul 
său. Aţi văzut voi vreuna? 

— N-am spus nimic de nicio pisică, adăugă Joe cu răbdare. 

— Ba da, te-am auzit, replică ofensat Moş Cratiță. Eu nu mă ocup de 
pisici. în schimb, ţin şoareci. la să caut eu pisica asta! 

Apoi, cu toate cratițele de pe el zornăind, începu să caute o pisică ce în 
mod clar nu era acolo. 

— Pis, pis, pis! făcea el. Pis, pis, pis! 

— Nu-i nicio pisică aici! strigă Lună-Plină. 

— Şoareci? Unde-ai văzut şoareci? întrebă speriat moşul. N-aş vrea ca 
vreun şoarece de-al meu să fie prins de pisica ta. 

— V-am spus doar că n-avem nicio pisică! strigă Joe, trădând o uşoară 
enervare. Am venit să vă vorbim despre prietenul dumneavoastră, 
domnul Cutărică. 

De astă dată, Moş Cratiţă păru să-l audă pe Joe şi încetă căutarea 
pisicii. 

— Domnul Cutărică! se bucură el. Unde e? E un prieten bun de-al 
meu. 

— În cazul ăsta, nu v-ar plăcea să mergeţi să beţi un ceai cu el? 
întrebă Joe. 

— Ba da, bineînţeles, răspunse Moş Cratiţă. Spuneţi-mi, vă rog, unde 
e. 

— Stă pe scara ce duce de la Copacul Depărtărilor la tărâmul acesta, 
strigă Joe. Aşteaptă acolo. 

— Da, mă aşteaptă pe mine! şopti Lună-Plină. 

— Sst! făcu Frannie. 

Moş Cratiţă scoase un strigăt de bucurie când auzi unde se află 
prietenul lui şi pe loc o luă la goană spre stâncă, chiuind fericit. 

— Ura! Am ajuns la Copacul Depărtărilor! Şi pot să-mi văd prietenii din 
nou! lar domnul Cutărică mă aşteaptă să luăm ceaiul împreună! 
Haideţi! Haideţi! 

Urcă stânca degrabă, călcând pe treptele din cratițe, cu oale şi ibricele 
de pe el zornăind şi zdrăngănind la fiecare pas. Copiii şi Lună-Plină îl 
urmară. Moş Cratiţă alerga împrăştiat spre deschizătura care ducea la 
creanga din vârful Copacului Depărtărilor, pierzându-și câteva cratițe 
pe drum. 

Cum ajunse acolo, privi în jos şi-l zări pe domnul Cutărică şezând pe 
scară, stând de pază în cazul în care Lună-Plină şi-ar face apariția. însă 
Moş Cratiţă nu ştia asta, desigur! El credea că prietenul lui îl aştepta pe 
el! 

— Hei, hei, hei! răcni el şi, de emoție, scăpă o cratiţă în capul domnului 
Cutărică. Hei, prieten vechi! 

Domnul Cutărică privi cratiţă ricoşându-i din picior şi rostogolindu-se 
de pe-o creangă pe alta a Copacului Depărtărilor şi se întrebă pe cine va 
lovi. Ridică mirat privirea când auzi strigătele amicului său. 


— Cratiţă! strigă el. Dragul meu Cratiță! Asta da revedere! 
— Tabachere? zise Moş Cratiţă, auzind iarăşi de-a-ndoaselea. 
Tabachere? N-am aşa ceva la mine, dar aş putea face rost. 

— Nu te-ai schimbat defel, măi Cratiţă! zise domnul Cutărică. Hai, dă- 
te jos, n-am zis nimic de nicio tabacheră. Haide să bem o ceaşcă de ceai 
împreună. Apa e deja la fiert. 

— Nu vreau să merg la niciun concert, zise Moş Cratiţă, deşi tocmai 
dădea el unul, cu toate clinchetele şi duduiturile pe care le scotea! Vin 
să beau un ceai şi să stăm de vorbă! Uraa! 

Dădu să coboare, însă n-apucă să păşească bine pe scară că un ibrici 
se încolăci în jurul piciorului şi moşul se prăbuşi în jos - buf, trosc, 
zbang, pleosc! Domnul Cutărică se agăță de moş şi o luă şi el în jos de-a 
lungul copacului, alunecând de pe scară, trecând de creangă şi de uşa 
căsuței lui Lună-Plină! -Uite-i cum se duc! exclamă încântat Lună- 
Plină. Tot o cratiţă şi-un ibric. Ce ghiduşie! Ce-o s-o mai sperie pe 
doamna Spălăceală dacă-i aterizează-n cadă! 

Copiii râseră cu lacrimi. Moş Cratiţă era nemaipomenit de hazliu şi 
nu-şi putea închipui ce le trecea prin cap celor care îl vedeau 
rostogolindu-se de pe-o creangă pe alta, oferind un spectacol de 
pomină. -Cred că putem să coborâm acum, zise Joe, trăgând cu ochiul 
la scară. Au dispărut. Nu m-ar mira să aflu că sunt deja la baza 
copacului. Haide, Lună-Plină! 

Şi uite-aşa coborâră scara, alunecară pe creanga de sus şi deschiseră 
uşa căsuţei lui Lună-Plină. 

Mătăsuţă nu se mişcase din loc şi era împietrită de frică. Văzându-i, 
scoase un strigăt de bucurie. 

— De ce eşti aşa de speriată? o întrebă Lună-Plină, îmbrățişând-o. 

— Dumnezeule, un trăsnet a despicat cerul şi s-a prăvălit peste copac! 
zise Mătăsuţă. 

— Nici vorbă, erau doar Moş Cratiță şi domnul Cutărică, zise Joe 
râzând, după care îi povesti întreaga lor aventură. 

Mătăsuţă se distra copios. Dădu o fugă afară şi privi în jos. 

— Uitaţi-vă acolo! zise ea, arătându-le ceva. Vedeţi, jos de tot, între 
crengi? 

Se uitară şi îl văzură pe Moş Cratiţă şi pe amicul său cățărându-se cu 
chiu, cu vai până la casa domnului Cutărică şi îndrugând verzi şi 
uscate. 

— Au uitat cu totul de noi, se bucură Joe. Acum, pentru numele lui 
Dumnezeu, Lună-Plină, nu mai arunca ghinde în gura domnului 
Cutărică. Haideţi să îmbucăm ceva, după care va trebui să ne dăm pe 
lunecuş-alunecuş şi să ne întoarcem acasă. 


Aşadar, toți cinci se aşezară pe unde apucară în ciudata casă a lui 
Lună-Plină, mâncară prăjiturele Poc şi băură ghindonadă, care era 
(evident!) făcută din ghinde şi era absolut delicioasă. Apoi veni vremea 

plecării şi copiii îşi aleseră fiecare câte o perniță, se aşezară în capul 
toboganului, îşi luară avânt şi zburară în rotocol, în jos, prin trunchiul 
copacului până când țâşniră prin trapă direct pe covorul de muşchi. 
După aceea o luară la fugă spre casă cât îi ţineau picioarele, căci 
întârziaseră foarte mult. 


— Îmi închipui că Moş Cratiţă s-a întors deja pe tărâmul lui, zise Joe 
intrând pe poartă. 

Dar lucrurile nu stăteau deloc aşa. Acesta veni să-i viziteze a doua zi, 
iar zdrăngănitul cratițelor sale provocă o reală nelinişte mamei copiilor. 

— Vai de mine, cine-o fi omul ăsta? se întrebă ea, în timp ce Moş 
Cratiţă îşi făcea intrarea în grădină. 

15.MOŞ CRATIŢĂ AJUNGE PE TĂRÂMUL GREŞIT! 


Mama şi copiii asistau năuciţi la intrarea pe poartă a lui Moş Cratiţă. 
Pe post de pălărie purta o cratiţă prea mare pentru ţeasta lui şi se 
apropia de ei lovind două tigăi una de cealaltă, cântând în acelaşi timp 
o melodie stranie fără sens, care suna cam aşa: 


Două boabe în sertar 
Două linguri de mălai Două frunze de arțar Şi un trilu-lilu-lai! 


Când ajunse la „lai', bătu în uşă cu una dintre tigăile lui. Mama 
deschise. 

— Te rog să nu faci atâta hărmălaie! zise ea. 

— Rog pardon, nu-s o lighioaie! 

Zicând acestea, izbi tigăile atât de tare, încât mama se zgudui din tot 
trupul. Apoi îi observă şi pe copii şi le făcu entuziasmat cu mâna. 

— Aici erați! Lună-Plină mi-a spus unde locuiţi. 

— Cine-o mai fi şi ăsta? se întrebă mama. Copii, oare se simte bine? 

— Da, sigur, zise Joe, sperând ca mama să nu-i iscodească prea mult. 
îl putem duce în grădină? Ar face prea multă gălăgie înăuntru. 

— Bine, fie, zise mama, care dorea să-şi vadă mai departe de spălat. 
Poftiţi-l în grădină, dar aveți grijă să nu şedețţi chiar pe pământ. 

— Vreţi să cânt? întrebă amabil Moş Cratiță. Aţi zis că doriți să vă 
cânt, doamnă? Îşi reluă melodia stranie, izbindu-şi tigăile în ritmul ei: 


Două vreascuri în văpaie 
Două ghete lustruite Două pălării de paie Şi buchete ofilite. 


Copiii îl conduseră în grădina din dos. 

— Ce prostioară de cântec, îi zise Beth tare la ureche. Cum se 
numeşte? 

— N-are niciun nume, răspunse Moş Cratiţă. îl inventez pe măsură ce 
cânt. E destul de uşor. Fiecare rând, mai puţin ultimul, trebuie să 
înceapă cu „două”. îmi pare rău că ţie ţi se pare o prostioară. 

Se pare că vorbele fetiţei îl jigniseră. însă imediat zâmbetul i se aşternu 
din nou pe buze şi adăugă: 

— Am venit să vă chem să luăm ceaiul împreună în căsuţa mea. 

— Va veni şi domnul Cutărică? se interesă Joe, care nu era deloc 
încântat la gândul reîntâlnirii. 

— Nu, n-avem timp de plimbărică, răspunse Moş Cratiţă gânditor. 

— Am întrebat „Va veni şi domnul Cutărică?" repetă Joe, de data asta 
mai răspicat. 

— Da, mi-ar plăcea o gustărică, zise Moş Cratiță, lingându-se pe buze 
şi privind de jur împrejur. -Nu, nu mă refeream la nicio gustărică, 
bombăni Joe. Bine, venim. Dar trebuie să-i cerem voie mamei întâi. 

Mama le îngădui să plece cu Moş Cratiţă, deşi îl considera în 
continuare gălăgios şi sâcâitor. 

— Ziua bună, îi ură ea moşului, pe când se îndepărta, alături de copii. 

Era cu adevărat o apariție neobişnuită, însă avea un chip atât de 
radios, încât copiii nu aveau cum să nu aibă încredere în el şi să nu-l 
îndrăgească. 

În curând ajunseră la Copacul Depărtărilor şi băgară de seamă că 
amicul lor Lună-Plină avusese o idee minunată. împrumutase ligheanul 
cel mai mare al doamnei Spălăceală şi îl coborâse cu o frânghie. Planul 
era ca, odată urcați în el, Lună-Plină şi Mătăsuţă să-i ridice, scutindu-i 
astfel de urcuşul lung şi anevoios! 

— Ce idee bună! zise Joe încântat. 

Urcară în lighean, deşi lui Moş Cratiţă îi fu greu la început şi, pe 
deasupra, îi era tare incomod să şadă pe toate tigăile şi cratițele lui. 

— Am pornit! strigă Joe când ligheanul se urni din loc, balansându-se 
printre crengi. 

Se mişcau foarte lin, iar copiilor le făcea mare plăcere senzația de 
plutire. Într-un final, ajunseră în dreptul unei crengi mari pe care 
coborâră. Era la o aruncătură de băț de casa lui Lună-Plină. Amicul lor 
era acolo, înfăşurând frânghia şi zâmbindu-le cu gura până la urechi. 

— Cum a fost? V-a fost frică? întrebă el. Moş Cratiţă îl privi îngrijorat. 

— Pisică? zise el. încă o pisică? Vai de mine! Sper să nu ajungă pe 
tărâmul meu. Am şoareci acolo. -Iar o să înceapă să caute pisici, zise 
Beth. Bineînţeles, Moş Cratiţă începu să cerceteze fiecare locşor, 
şoptind „Pis, pis, pis!" 

— Lăsaţi-l în ale lui, spuse Lună-Plină. Haideţi, urcați scara. Vrea să 
luaţi ceaiul cu el în căsuţa lui ticsită cu oale şi tigăi! 

— Haide, Moş Cratiţă! strigă Joe. Dacă vrei să venim la ceai, ar trebui 
să mergem odată! 

De data asta, Moş Cratiță auzi. Se opri din căutat pisici şi urcă pe 
scară în pas alergător. Dintr-un hop fu deasupra norilor, pe celălalt 
tărâm. Nici nu apucă să se îndepărteze bine, că şi începu să zbiere cât îl 
țineau plămânii: 

— Aaaaa! Auleooooo! Auuuuuu! Copiii se îngrijorară. 

— Ce s-o fi întâmplat cu el? zise Joe. Zbang! Buf! Trosc! Pleosc! 

— Parcă dă de pământ cu toate cratițele şi tigăile deodată! zise Beth. 
Oare ce are de gând? 

— Aoleeeeu! tipa Moş Cratiță deasupra lor. Opreşte-te! Au! Opreşte-te! 

— Cred că îl atacă cineva! strigă Joe, sărind pe scară. Haideţi, toată 
lumea! Să-i alungăm pe duşmani! 

Ţâşni pe scară în sus, urmat de Beth, de Frannie şi de Lună-Plină. 
Trecură prin norişor şi ieşiră în ținutul de deasupra lor. 

Dar, Dumnezeule! Nu se mai aflau pe Tărâmul lui Moş Cratiţă, peticul 
acela rotund de pământ, înconjurat de nori! Erau în cu totul şi cu totul 
alt Ioc! 

— Mi-a dispărut tărâmul! scânci Moş Cratiță. N-am ştiut! Sunt cu 
totul altundeva! Aaaaa! 

Nu e de mirare că moşul țipa din răsputeri. Pământul de sub picioarele 
lui se cutremură pe neaşteptate, ca şi cum ar fi fost din gelatină, şi pe 
loc se bolti, prefăcându-se într-o colină! Moş Cratiţă o luă la vale cu 
viteză, cu oale şi tigăi cu tot, zdrăngănind ca talgerele! 

— Acesta e Tărâmul Zguduială! zise Lună-Plină îngrozit. Repede! 
întoarceţi-vă la scară şi coborâți până nu vom fi uitat drumul înapoi! 
Hai cu noi, Moş Cratiţă, ce mai stai? 

— Tramvai, zici? strigă Moş Cratiţă, ridicându-se şi scrutând 
împrejurimile. Nu văd niciun tramvai, dar tare mi-ar plăcea să iau unul. 

— Haide încoace, repede! strigă Joe disperat. Deschizătura din nor e 
aici. Trebuie să ne întoarcem imediat! 

Moş Cratiță o luă la goană pe deal în jos spre ei, însă dintr-odată 
pământul îşi schimbă forma din nou, îndoindu-se în aşa fel încât cu 
toții se treziră alergând la vale în altă direcţie, îndepărtându-se tot mai 
tare de nor şi de neprețuita scară! încercară să stea locului. încercară 
să urce înapoi dealul ivit de nicăieri, însă pământul continua să se 
încline, până când nu mai putură sta în picioare şi fură nevoiţi să se 
întindă pe jos. 

Apoi, cu toţii începură să se rostogolească la vale. Ce se mai dădeau 
de-a berbeleacul! Repede şi mai repede pe deal în jos, în gălăgia ocoalelor 
şi tigăilor lui Moş Cratiţă. 

— Aaaaaa! Ooo! Aaaaaa! urlau toți. 

— Am pierdut norul! strigă Joe. 

Însă, până să apuce să mai spună ceva, se izbi de-un tufiş care îl lăsă 
fără suflare! într-o clipă aterizară şi fetele, şi Lună-Plină, şi iată-i 
grămadă unul peste celălalt, încercând să se dezmeticească. -Acum am 
dat de bucluc, zise Beth, scuturându-se de praf. Am nimerit pe un 
tărâm tare nesuferit. Tot timpul e aşa, Lună-Plină? 

— O, da, răspunse acesta. Nu se opreşte niciodată. Ba se iveşte un deal 
de unde nu te aştepţi, ba te trezeşti într-o groapă. Apoi, te zdruncină în 
toate părțile şi te mai şi azvârle în aer. Lumea zice că dedesubt s-ar 
ascunde un uriaş care încearcă să-şi arunce pământul de pe umeri. 


16.AVENTURI PE TĂRÂMUL ZGUDUIALĂ 

Tărâmul Zguduială era cu adevărat sâcâitor. Nici nu apucau copiii să 
se ridice bine în picioare şi să facă doi paşi, că pământul de sub ei fie se 
afunda, fie se arcuia ori se înclina înfiorător. 

Şi atunci o luau cu toţii la vale, dându-se de-a dura! Moş Cratiţă făcea 
o gălăgie infernală la fiecare mişcare şi de câteva ori fu cât pe-aci să 
izbucnească în plâns văzându-şi oalele şi tigăile ciobite şi îndoite. 

— Lună-Plină! strigă Joe. Ştii cum putem ieşi de-aici? 

— Nu putem ieşi decât dacă găsim scara ce duce la Copacul 
Depărtărilor! urlă Lună-Plină, care acum era ocupat să se rostogolească 
pe un deal apărut din senin. Fiţi cu ochii-n patru sau nu mai scăpăm 
niciodată de-aici! În clipa în care Tărâmul Zguduială se îndepărtează de 
Copacul Depărtărilor, nu mai avem nicio cale de ieşire! 

Auzind acestea, copiii se speriară. Gândul de a locui pe veci într-un 
ținut tot o groapă şi-o hârtoapă nu-i încânta defel! Aşadar, se puseră cu 
toții pe căutat, sperând să găsească deschizătura prin care ajunseseră 
pe acel tărâm. 

În curând, pământul începu să se mişte cu totul altfel. Se ridica brusc 
şi-apoi se adâncea la fel de repede, ca şi cum ar fi respirat precipitat! 
Când se umfla, îi arunca pe cei cinci în aer, iar, când cobora la loc, 
aceştia se rostogoleau în gropile proaspăt formate şi rămâneau acolo. 
Totul era îngrozitor de incomod. 

— Mă umplu de vânătăi! strigă Beth. Pentru numele lui Dumnezeu, 
haideţi să găsim un loc mai potolit pe tărâmul acesta. Cred că suntem 
pe porțiunea cea mai rea. 

Cum prinseră o clipă în care pământul încetă să-i zdruncine, alergară 
cât putură de repede spre locul unde creştea o pădurice. Iar acolo, în 
pădure — ce să vezi? — un magazin! 

Era un lucru atât de neobişnuit pe Tărâmul Zguduială, încât se opriră 
în fața lui năuciți. 

— Oare ce au de vânzare? zise Joe. 

— Nu ţi-e bine de la atâta alergare? întrebă Moş Cratiţă, care iarăşi nu 
mai auzea bine. Nici eu nu mă simt bine. Parcă aş fi fost pe-un vapor pe 
timp de furtună! 

— Am spus „Ce au de vânzare?”, repetă Joe. 

— Poftim? Unde vezi televizoare?! întrebă Moş Cratiţă, privind în jur şi 
parcă aşteptând să găsească undeva mai multe astfel de aparate. 

Joe se dădu bătut. Cercetă atent magazinul. Era doar o gheretă mai 
mare, cu o coşmelie în spate. Nu părea să fie nimeni înăuntru, însă pe 
horn ieşea fum, aşa că Joe se gândi că cineva totuşi locuieşte acolo. — 
Haideţi, le spuse el celorlalți. Luaţi-vă de mână, să rămânem împreună. 
lar acum, să intrăm în prăvălia asta neobişnuită şi să vedem dacă ne 
poate ajuta cineva. 

Intrară cu toții. Ghereta era plină ochi de perne de toate culorile, 
fiecare legată cu o sfoară. 

— Ce ciudat! se miră Beth. Perne legate cu sfoară! Cine ar vrea să 
cumpere perne taman aici? -Ei bine, eu aş cumpăra! zise Lună-Plină pe 
neaşteptate. Doamne, dacă aş avea o pernă legată în față şi încă una în 
spate, nu m-aş sinchisi să fiu zvârlit în toate părțile! 

— A, da, bineînțeles, pentru asta sunt toate pernele şi sforile, zise Beth 
voioasă. Haideţi să cumpărăm câteva, aşa n-o să ne mai umplem de 
vânătăi. 


Chiar atunci, o femeie cu nas ascuțit, înfăşurată în perne, îşi făcu 
apariția din căsuţă şi îi privi pe copii. 

Până şi în vârful capului avea legată o pernă, ceea ce o făcea să arate 
tare caraghios. 

Frannie chicoti. Asta făcea întruna. Vădit deranjată, femeia se 
încruntă la fetiță. 

— Vreţți să cumpăraţi perne de la mine? întrebă aceasta. 

— Da, vă rog, zise Lună-Plină, vârându-şi mâna în buzunar. Cât 
costă? 

— Cinci arginţi bucata, răspunse femeia, cu ochii verzi licărindu-i 
lacom când îl văzu pe Lună-Plină căutându-şi banii în buzunar. Acesta 
se îngrozi. 

— Dar asta-i nemaiauzit de scump! se revoltă Lună-Plină. Nu am decât 
un argint. Moş Cratiță, dumneata ai cumva nişte bani? 

— Nu, nu cunosc ciobani, zise Moş Cratiță. 

— BANI, BANI, BANI! strigă atunci Lună-Plină, arătându-i moşului 
singura lui monedă de argint. -A, bani, zise acesta, scoțând o traistă 
rotundă de piele dintr-unul din ibricele lui. Da, am o grămadă aici. Însă 
traista de piele era goală! Moş Cratiţă o cercetă îngrozit. 

— Toţi banii trebuie să-mi fi căzut când mă rostogoleam la vale, zise el. 
N-a mai rămas nimic! 

Copiii nu aveau niciun ban la ei. Femeia cu nasul ascuţit dădu din cap 
neimpresionată de rugămințţile lui Lună-Plină de a împrumuta câteva 
perne în schimbul argintului său. 

— Eu nu dau nimic împrumut, zise ea şi intră înapoi în casă, trântind 
uşa. 

— Păcat, zise Lună-Plină, luându-l pe Joe de mână şi îndepărtându-se 
posomorât. Ce scorpie! 

Priviţi! Mai sunt şi alți oameni, toți înveliți în perne! 

O sumedenie de arătări neobişnuite le ieşiră în cale, toate înfăşurate în 
perne de toate culorile, mărimile şi formele, păşind cu grijă pe poteci. 
Un bărbat era înfăşurat într-o plapumă mare, ceea ce i se păru o idee 
foarte bună lui Beth. 

— Tărâmul Zguduială pare să se fi potolit deocamdată, îi zise ea lui 
Frannie. 

Însă e clar că se pripise, căci nici nu apucă să-şi termine bine vorba, 
că pământul prinse din nou a se bolti într-o direcţie şi-n cealaltă. 

Cât ai clipi, copiii şi ceilalți se prăvăliră, rostogolindu-se când în sus, 
când în jos, când la stânga, când la dreapta - odată cu pământul care 
creştea şi descreştea după bunu-i plac. 

— Oooooo! se văitau copiii. 

— Ce n-aş da să fi avut nişte perne! se plânse Lună-Plină, care tocmai 
picase în nas, scrântindu-şi-—l. 

Zdrang! Buf! Tranc! se auzea Moş Cratiţă, pră-vălindu-se la vale cu 
tigăile şi oalele lui. 

— Oooo, priviţi! auziră încântarea din glasul lui Beth, care le arată cu 
degetul în direcția păduricii unde se afla magazinul de perne. 

Pământul de dedesubt tocmai se ridicase, formând o movilă abruptă, 
şi toate pernele se rostogoleau acum spre ei. 

— Prindeţi-le! strigă Joe. 

Aşa că fiecare apucă strâns câte-o pernă, pe care şi-o legă fedeleş la 
brâu. Şi, Doamne, ce diferență mare față de când se dădeau de-a 
berbeleacul! 

— Aşa-i trebuie cucoanei! zise Moş Cratiţă, încercând din răsputeri să- 
şi înfăşoare câteva perne în jurul oalelor şi tigăilor de pe el. 

Deodată, unul dintre locuitorii Tărâmului Zguduială scoase un strigăt 
şi se agăță de un copac din preajmă. Un vânt straniu începu să bată, 
răspândind pretutindeni o melodie lină. 

— Acum ce-o să se întâmple? icni Lună-Plină. 

— Țineţi-vă de-un copac! Țineţi-vă de-un copac! strigau toți oamenii 
din jur. Când vântul scoate sunetul acesta înseamnă că întreg 
pământul se va înclina într-o parte şi va încerca să azvârle pe oricine 
cât mai departe. Singura voastră şansă e să vă prindeți bine de un 
copac! 

Fără îndoială, pământul se înclinase periculos într-o parte - nu doar 
câte puțin ici, colo, ci în întregime! Era uluitor. Lună-Plină era 
înspăimântat, încerca să ajungă la un copac şi striga către ceilalți: 

— Apucaţi un copac! Grăbiţi-vă! Însă niciunul n-avea cum, căci 
lăsaseră pădurea în urmă, iar acum se aflau în plin câmp. Încet, dar 
sigur, pământul se înclina tot mai mult, iar copiii şi Moş Cratiță o luară 
la vale cu perne cu tot. Nu se loveau, dar cu toate acestea erau foarte 
speriaţi: ce i-ar fi aşteptat, dacă se rostogoleau dincolo de marginile 
tărâmului? 

Alunecau vertiginos, tot mai aproape de granițele Tărâmului 
Zguduială, când - dintr-odată - Lună-Plină se făcu nevăzut! Cu o clipă 
în urmă era lângă copii, iar acum ia-l de unde nu-i! Ce ciudățenie! 

Însă nu trecu mult, că îi şi auziră vocea, strigând fericit: 

— Lume, lume! Din întâmplare, am căzut prin gaura care duce la scara 
din vârful Copacului Depărtărilor. O să-mi arunc în aer pernele ca să 
ştiţi unde este. Târâţi-vă până aici, dacă puteți! Şi grăbiți-vă! 

Apoi copiii şi Moş Cratiţă zăriră două perne în aer şi aşa ştiură pe 
unde s-o ia. Se străduiră să se rostogolească până acolo şi, unul câte 
unul, se apropiară. 

Beth nimeri prima - hop! — şi, din căzătură, se apucă de scară. Joe fu 
cel de-al doilea, dar rată scara şi ateriza cu o lovitură pe creanga de sus 
a Copacului Depărtărilor. 

Urmă Moş Cratiță, care însă rămase înțepenit în gaură, într-atât de 
umflat era cu atâtea tigăi, ibrice şi perne legate fedeleş de el. 

— Repede, repede, repede! strigă Joe. Intră, Moş Cratiţă! Biata de 
Frannie o să treacă de gaură dacă nu te grăbeşti! 

Moş Cratiță o văzu pe fetiță rostogolindu-se pe lângă el. Biata Frannie! 
Odată ce-a depăşit deschizătura, nu mai avea cum să se dea de-a dura 
înapoi, fiindcă ar fi însemnat să urce pe terenul acela deosebit de 
abrupt. Cât ai clipi, Moş Cratiță întinse o mână şi apucă una dintre 
sforile cu care era legată perna de spatele fetiţei. Cu o smucitură, 
Frannie se opri din rostogolire. 

Unul dintre ibricele moşului cedă, iar acesta ateriza direct pe scară, 
făcând o gălăgie nemaipomenită. Lună-Plină îl prinse, după care Moş 
Cratiţă trase scurt de sfoară, iar Frannie căzu şi ea prin gaură, 
aterizând încet pe creanga de sus a Copacului Depărtărilor, protejată de 
perne! 

— Slavă Domnului că ai găsit deschizătura, Lună-Plină! ziseră cu toţii, 
încă speriaţi. Ce aventură! 

17.0 INVITAȚIE DE LA LUNĂ-PLINĂ ȘI MĂTĂSUŢĂ 


Nimănui nu-i plăcuse vizita pe Tărâmul Zguduială, unde oricum 
nimeriseră din greşeală. Acum stăteau cu toţii în casa lui Lună-Plină, 
dezlegându-şi pernele din față şi din spate şi examinându-şi toate 
vânătăile. 

— Ce să facem cu toate pernele astea? Întrebă Beth. 

— Bănuiesc că îi vor fi de folos lui Lună-Plină, răspunse Frannie. Are 
nevoie de multe perne pentru lunecuş-alunecuş, nu-i aşa, Lună-Plină? 

— Aşa e, îmi vor fi de folos, zise Lună-Plină radiind de bucurie. Unele 
perne de-ale mele sunt foarte vechi şi au început să se uzeze. N-avem 
cum să i le înapoiem scârțarei de pe Tărâmul Zguduială, aşa că mai 
bine le folosim aici. 

— Într-adevăr, zise Joe şi îi întinse lui Lună-Plină pernele. 

Ceilalți procedară la fel. Lună-Plină era mulțumit. Le turnă limonada 
în pahare, apoi le oferi o cutie plină cu tot felul de caramele. 

— Nu cred că voi mai fi vreodată curios să văd ce tărâm e în vârful 
Copacului Depărtărilor, zise Joe, mestecând un soi ciudat de caramelă 
care părea să se umfle în gură, în loc să se micşoreze. 

— Nici eu, mărturisi Beth. 

— Cu siguranţă nici eu! zise Frannie. Mi se pare că acolo, sus, nu sunt 
niciodată tărâmuri care merită vizitate. Toate sunt nespus de neplăcute. 

— Cu excepţia tărâmului meu, interveni Moş Cratiţă, destul de amărât. 
Mie mi s-a părut mereu foarte plăcut. 

Între timp, caramela lui Joe se făcuse atât de mare, încât băiatul nu 
mai putea scoate nicio vorbă. Apoi, dintr-odată, îi explodă în gură, 
dispărând cu totul şi lăsându-l buimac. 

— Vai de mine, ai luat cumva o caramelă Şoc? îl întrebă Lună-Plină pe 
Joe, observând uimirea de pe chipul băiatului. îmi pare rău. Ia alta. 

— Nu, mulțumesc, zise Joe, simțind că o caramelă Şoc îi este mai mult 
decât suficient. Cred că ar trebui să plecăm. S-a făcut târziu. 

— Ce-o să se întâmple cu Moş Cratiţă acum că şi-a pierdut tărâmul? 
întrebă Beth în timp ce-şi lua o pernă şi se pregătea să alunece pe 
tobogan. 


— A, va locui cu domnul Cutărică, zise Lună-Plină. Of! A luat o 
caramelă Şoc din greşeală. Vai, ia priviți-l! 

Cu toţii se uitară la Moş Cratiță. Caramela lui se făcuse uriaşă şi era 
pe punctul de a exploda. Ceea ce şi făcu, după care dispăru cu totul. 
Moş Cratiță clipi şi privi buimac în jur, la toată lumea care nu mai 
putea de râs. 

— Asta era o caramelă Şoc! zise Lună-Plină. 

— Am înghiţit un breloc?! se vaită Moş Cratiţă. Ce mă fac? 

— Haideţi! zise Beth chicotind. E timpul să plecăm. Pe curând, Lună- 
Plină! La revedere, Moş Cratiță! 

Îşi dădu drumul pe tobogan în jos şi într-o clipă ţâşni prin trapa de la 
baza copacului. După aceea urmă Frannie, iar apoi, Joe. 

— La revedere! strigă băiatul. Rămâneţi cu bine! Mama copiilor fu 
uimită să vadă în ce hal arătau, plini de vânătăi. 

— Pentru numele lui Dumnezeu, ce-aţi făcut? zise ea. Nu vă mai las 
niciodată să vă jucaţi cu Moş Cratiță dacă vă întoarceţi acasă în halul 
ăsta! Şi ce v-aţi murdărit! 

Joe ardea de nerăbdare să-i povestească despre Tărâmul Zguduială şi 
despre aventurile lor, însă ştia că mama ar fi zis că sunt toate doar 
născociri. Aşadar, nu scoase o vorbă şi se duse să se schimbe de 
hainele murdare. 

Lucrurile nu merseră prea bine săptămâna următoare. Tatăl copiilor 
pierdu nişte bani într-o seară, iar mama nu câştigă mult din spălatul 
rufelor. Aşadar, banii erau puțini, iar copiii nu putură mânca tot ce-ar 
fi poftit. 

— Măcar dacă aveam şi noi câteva găini! oftă mama. Ar face vreo 
câteva ouă. Şi o căpriță care să ne dea lapte. 

— Ce-mi doresc eu e o lopată nouă, spuse tata. Cea veche mi s-a rupt 
ieri şi nu mai pot lucra în grădină. E foarte important să punem cât mai 
multe legume, căci nu ne permitem să le cumpărăm! Colac peste 
pupăză, tatălui nu-i trecuse încă supărarea pe copii, din pricină că 
aceştia își prăpădiseră hainele în peripeţiile lor cu Moş Cratiță. 

— Dacă aşa ştiţi să aveți grijă de singurele voastre haine bune, atunci 
va trebui să staţi în casă şi să nu ieşiţi deloc! îi certă el. 

Copiilor nu le plăcea să fie certați, aşa că Beth cârpi hainele cum putu 
ea mai bine. Trecură două săptămâni şi copiii nu găsiră nici măcar 
două ceasuri libere ca să-i facă o vizită lui Lună-Plină. 

— S-o fi întrebând dacă am pățţit ceva, zise Frannie. 

Într-adevăr, Lună-Plină se gândea la prietenii lui. Aştepta zi şi noapte 
un semn de la copii, iar el şi Mătăsuţă începuseră să se îngrijoreze. 

— Eu zic să le trimitem copiilor un bilet prin Huhurez şi să îi rugăm să 
vină iute la noi, sugeră Mătăsuţă într-un sfârşit. 

Îşi dădu drumul pe lunecuş-alunecuş până în scorbura în care locuia 
Huhurezul. Bătu la uşă, iar acesta o deschise cu ciocul. 

— Ce e? întrebă el cu o voce aspră. 

— O, Huhu dragă, n-ai vrea tu să le duci acest bilețel copiilor care 
locuiesc în coliba de la marginea pădurii? întrebă Mătăsuţă, cu glas 
mieros. Tu oricum pleci la vânătoare în noaptea asta, nu-i aşa? 

— Da, răspunse Huhurezul, apucând biletul cu una dintre ghearele lui 
mari. Am să-l duc. 

Trânti uşa în urma lui, după care îşi luă zborul, planând în aer, ca o 
adiere, cu uriaşele-i aripi gălbui. Ajunse la coliba copiilor. Erau în pat, 
dormeau. Huhu se aşeză afară pe un copac şi ţipă strident. Copiii 
tresăriră şi se treziră. 

— Ce-a fost asta? zise Beth. Joe intră în cameră. 

— Aţi auzit? întrebă el. Ce poate să fie? 

Huhurezul strigă din nou. Fără doar şi poate, avea un glas cumplit. 
Copiii tresăriră încă o dată. Joe se apropie curajos de fereastră şi privi 
afară. 

— E cineva rănit? întrebă el. 

— Buhuuuu! strigă iarăşi huhurezul, iar Joe fu cât pe-aci să cadă pe 
fereastră de spaimă! 

Pasărea îşi întinse aripile mari şi moi şi zbură spre băiat. Dădu 
drumul biletului pe pervaz, cârâi încă o dată, apoi se ridică în zbor şi se 
pierdu în noapte, plecând la vânătoare de şoareci şi şobolani. 

— Era un huhurez! zise Joe. Ne-a lăsat un bilet! Repede, aprindeți 
lampa, să vedem ce scrie! Aprinseră lumina şi se îngrămădiră în jurul 
biletului. Iată care era mesajul: 


Dragă, Joe, Beth şi Frannie, 


De ce, nu, venii să ne vedeţi? V-am, supărat cumva? Vă, rugăm să 
veniţi curând fiindcă acum, Copacul Depărtărilor s-a rotit în dreptul unui 
ținut minunat. Este, Tărâmul Luaţi-Poftiţi. Dacă, îți doreşti ceva, de obicei 
apare, din senin. Veniţi şi vom merge acolo împreună. 


Cu drag, 
Luna-Plină şi Mătăsură 


— Oooo! zise Frannie încântată. Tărâmul Luaţi-Poftiţi! Ei bine, mie tare 
mi-ar plăcea să iau nişte găini. 

— Eu vreau o capră! spuse Beth. 

— Iar eu aş vrea o lopată pentru tata! zise Joe, însă pe loc se încruntă. 
Dar ne-am hotărât să nu mai mergem pe tărâmurile acelea neobişnuite, 
zise el. Niciodată nu ştii ce ţi se poate întâmpla acolo. Mai bine am 
rămâne acasă. 

— Of, Joe! se plânse Beth. Te rog, haide să mergem! Până la urmă, 
dacă există un tărâm frumos, am face bine să-l vizităm. 

— Şşş! O s-o trezeşti pe mama! zise băiatul. Să vedem ce se întâmplă 
mâine. Dacă avem câteva clipe libere doar pentru noi, vom merge să-l 
întrebăm pe Lună-Plină dacă tărâmul acesta e cu adevărat lipsit de 
primejdii. Acum am face bine să ne aşezăm înapoi în pat. 

Însă nu puteau deloc să doarmă! Rămaseră cu toţii treji, închipuindu-— 
şi cum era Tărâmul Luaţi-Poftiţi şi dacă îl vor vizita în ziua următoare! 

18.TĂRÂMUL LUAŢI-POFTIȚI 


Ziua următoare fu foarte frumoasă. Copiii o ajutară pe mama lor la 
curățenie în toată casa, iar Joe aduse mândru fasole verde şi salată din 
grădină, pe care el singur le plantase. Mama fu foarte mulțumită. 

— Puteţi merge la joacă după prânz, dacă vreţi, zise ea. Aţi fost foarte 
cuminţi astăzi. 

Copiii schimbară priviri pline de încântare — era exact ce aşteptau! Ce 
bine! 

— Haideţi! spuse Joe, după ce mâncară de prânz. N-avem nicio clipă 
de pierdut! 

— Ce ziceţi de ceva de băut? întrebă Beth. N-ar fi bine să luam nişte 
limonada cu noi? 

— Îmi închipui că putem face rost de limonada pe Tărâmul Luaţi- 
Poftiti, spuse Joe cu gura până la urechi. 

Şi uite aşa plecară din nou la joacă, făcându-i cu mâna mamei. 
Imediat ajunseră în mijlocul Pădurii Fermecate, înconjurați de copacii 
care-şi şopteau taine unul altuia, „fâşş, fâşş, fâââş, fâââş!'. 

Alergară printre tufişuri şi arbori până la Copacul Depărtărilor, pe care 
se cățărară rapid. Când trecură de fereastra lui Morocănilă, spiriduşul 
țâfnos, Joe trase cu ochiul înăuntru, în joacă. însă pe dată îi păru rău, 
căci Morocănilă era acolo şi zvârli cu supa rece din castron în bietul 
Joe! 

— Ah! zise Joe mâniat, văzându-şi cămaşa împroşcată cu supă. 
Spiriduş răutăcios! 

Auzindu-l, Morocănilă izbucni în hohote de râs, după care trânti 
fereastra. 

— Bleah! Miroşi a ceapă acum, Joe! zise Beth, strâmbând din nas. Sper 
să dispară iute mirosul ăsta. 

Băiatul se şterse cu batista şi îşi promise-n sinea lui că într-o zi îşi va 
lua revanşa! 

— Haideţi, zise Frannie pierzându-şi răbdarea. N-o să mai ajungem 
sus niciodată! 

Trecură de uşa huhurezului şi-l văzură şezând înăuntru, dormind 
buştean. Ajunseră şi la uşa galbenă a amicei lor, Mătăsuţă, însă nu era 
acasă. Pe uşă era un bileţel pe care scria: „REVIN ÎN CURÂND". 
Trebuie să fie cu Lună-Plină, îşi dădu Joe cu părerea. Acum aveţi grijă 
la apa doamnei Spălăceală. Făcu bine să le amintească, fiindcă nu 
trecu mult şi o cascadă impresionantă de apă cu clăbuci se revărsă 
asupra lor. Frannie scoase un țipăt şi se feri din calea şuvoiului, la fel 
procedă şi Beth. Joe, în schimb, nu fu destul de rapid şi se udă un pic, 
lucru care-l supără foarte tare. -Lasă, nu-i nimic, Joe! chicoti Frannie. 
O să spele un pic din supa de ceapă! 

Îşi văzură de urcuş şi ajunseră la casa domnului Cutărică. Ca de 
obicei, şedea într-un şezlong, dormind buştean, cu gura căscată. Chiar 
lângă el stătea întins Moş Cratiţă, dormind adânc într-o poziție 
incomodă, înfăşurat, ca de obicei, în oale şi tigăi. 

— Nu-i treziți, şopti Joe. Mai bine să nu ne oprim la taclale. 

Aşadar, se strecurară pe lângă ei, însă, chiar când să ajungă la 
creanga următoare, Moş Cratiţă se trezi din somn. 

Adulmecă aerul şi-l înghionti pe domnul Cutărică. 

— Ce-i? Ce s-a-ntâmplat? tresări amicul său. 

— Simţi miros de ceapă? întrebă Moş Cratiță. Eu îl simt cât se poate de 
bine. Crezi că astăzi creşte ceapă pe Copacul Depărtărilor? Ador supa 
de ceapă. Joe şi fetele se prăpădeau de râs. 

— Moşului i-a mirosit supa de ceapă de pe cămaşa ta, observă Beth. 
Doamne! O să vezi că vor petrece toată ziua căutând cepe în Copacul 
Depărtărilor! 

Îi lăsară în urmă pe cei doi moşuleţi şi îşi continuară urcuşul, când 
fură surprinşi de a doua cascadă de apă a doamnei Spălăceală. Avea 
multe rufe de spălat în acea zi, se pare, şi goli o covată plină ochi chiar 
când cei trei copii treceau pe dedesubt. 

„Fleosc-pleosc-fleosc-pleosc!" venea apa în valuri spre ei, udându-i 
până la piele. Se chinuiră să tragă aer în piept, după care se scuturară 
ca nişte căţei uzi. 

— Repede! zise Joe. Să fugim la casa lui Lună-Plină şi să împrumutăm 
nişte prosoape. Asta-i prea de tot! 

Ajunseră, în final, la casa amicului lor. Bătrânul Lună-Plină şi 
Mătăsuţă le ieşiră în cale şi dădură să-i îmbrăţişeze, însă, când băgară 
de seamă cât de uzi erau, se opriră surprinşi. 

— Plouă cumva? întrebă Lună-Plină. 

— Aţi făcut baie îmbrăcați? vru să ştie Mătăsuţă. 

— Nu, e apa doamnei Spălăceală, ca de obicei, răspunse Joe vădit 
iritat. Am reuşit să ne ferim la prima tură, dar a doua ne-a luat prin 
surprindere. Ne puteţi împrumuta nişte prosoape? 

Lună-Plină zâmbi larg şi scoase nişte prosoape din dulapul său arcuit. 
În timp ce copiii se ştergeau, Lună-Plină le povesti totul despre Tărâmul 
Luaţi-Poftiţi. 

— E un tărâm fantastic, începu el. Ai voie să hoinăreşti peste tot şi să 
iei tot ce-ţi doreşti, fără să plăteşti un sfanț. Oricine merge acolo, dacă 
poate. Haideţi cu mine şi cu Mătăsuţă să-l vizităm. 

— Sunteţi siguri că nu ne paşte nicio primejdie acolo? întrebă Joe, 
ştergându-şi părul. 

— O, da, răspunse Mătăsuţă. Singurul lucru la care trebuie să fim 
atenţi este să nu zăbovim acolo prea mult şi să nu mai avem cum să ne 
întoarcem la Copacul Depărtărilor. Dar Lună-Plină a spus că va sta 
lângă scară şi va fluiera o dată tare, dacă vede vreun semn că tărâmul 
se îndepărtează. 

— Bine, spuse Joe. Ei bine, sunt o sumedenie de lucruri pe care ni le 
dorim. Să mergem atunci! 

Se cățărară cu toţii pe creanga din vârf care străpungea marele nor 
alb. Ca de obicei, scara ducea la tărâmul de deasupra. Rând pe rând, o 
urcară şi păşiră pe neobişnuitul pământ de dincolo de norul fermecat. 

Era cu adevărat ieşit din comun! Cât vedeai cu ochii, locul era înțesat 
de obiecte şi plin de diverse făpturi. Era destul de greu să te mişti dintr- 
o parte în alta. Toate soiurile de animale cutreierau tărâmul; saci de 
toate felurile, pline cu aur sau cartofi, se găseau la tot pasul; gherete cu 
legume şi fructe arătoase erau peste tot; chiar şi mese, scaune şi alte 
asemenea lucruri atârnau pretutindeni, aşteptând să fie luate! - 
Dumnezeule mare! se miră Joe. Chiar poți lua orice de aici? 

— Absolut orice! zise Lună-Plină, aşezându-se lângă scara din vârful 
copacului. Ia priviți-i pe piticii ăia de-acolo! Au de gând să ia tot aurul 
pe care îl găsesc! 

Copiii priviră în direcţia indicată de Lună-Plină. Într-adevăr, patru 
pitici târau după ei toți sacii de aur din preajmă. Mergeau împleticit 
unul în spatele celuilalt până la scară, după care dispăreau în Copacul 
Depărtărilor, cu tot cu aur. Alte făpturi de basm erau în căutarea altor 
lucruri — rochii, jachete, pantofi, păsări cântătoare, tablouri, tot soiul de 
obiecte! Imediat ce găseau ce-şi doriseră, dădeau fuga la scară şi 
coborau voioşi înapoi în copac. Lună-Plină se amuza privindu-i. 

Ceilalți o luară la picior, cercetând cu uimire toate bogăţiile tărâmului. 

— Vrei un leu mare şi gras, Joe? întrebă Mătăsuţă, chiar când un leu 
uriaş trecu pe lângă ea şi îi linse mâna. 

— Nu, mulțumesc, răspunse prompt Joe. 

— Ei bine, atunci ce zici de o girafă? întrebă Mătăsuţă. Cred că sunt 
nişte animale de companie minunate. -Te înşeli, zise Beth, în timp ce îi 
depăşi în galop o girafă înaltă cât un cal de lemn uriaş. Nu cred că 
cineva întreg la minte ar crede că girafele sunt potrivite să fie animale 
de companie. 

— Vai, priviţi! strigă Frannie când ajunse în fața unui magazin în care 
erau expuse o mulțime de ceasuri mari şi frumoase. Haideţi să ducem 
un ceas acasă! 

— Nu, mulțumesc, zise Joe. Ştim ce ne dorim şi n-o să luăm nimic 
altceva. 

— Dar cred că mie mi-ar plăcea un ceas, spuse Mătăsuţă, ridicând un 
ceas micuț, al cărui cadran avea un chip plăcut şi zâmbitor. 

Dedesubt avea două picioruşe pe care le bălăngăni agitat când 
Mătăsuţă îl ridică în aer. 

— Vrea să meargă! se amuză Beth. O, Mătăsuţă, te rog, lasă-l. N-am 
văzut niciodată un ceas care să meargă pe propriile-i picioare! 

Mătăsuţă aşeză ceasul pe pământ, iar acesta începu îndată să umble 
pe picioruşele sale plate. Copiilor li se păru nemaipomenit de amuzant. 
Mătăsuţă era încântată de noul ei ceas. Era dintr-acelea care suna de 
fiecare dată la oră fixă, iar uneori şi între. 

Şi trebuia întors cu cheia în fiecare seară, ca să nu se oprească din 
ticăit. 

— Este exact ce mi-am dorit mereu, zise ea. îl voi păstra în camera 
mea, în spate. 

— Chiar crezi că va rămâne acolo, Mătăsuţă? întrebă Beth. O va lua 
din loc şi-şi va băga nasul prin toate treburile tale. lar dacă nu-i va 
plăcea de tine, o să fugă în lume! 

— Trrrr! sună ceasul pe neaşteptate, cu un glas cristalin, făcându-i pe 
toți să tresară. 

Când anunţa ora se oprea din mers, însă imediat după aceea începea 
din nou să-i urmărească pe copii şi pe noua lui stăpână. Era un ceas cu 
totul şi cu totul ieşit din comun! 

— Acum chiar ar trebui să căutăm ceea ce ne dorim noi, zise Joe. Să fie 
cumva găini cele de acolo, Beth? -Da, găini sunt! zise Beth. Ce bine! 
Haideţi să le luăm împreună. O, chiar e un tărâm minunat! Sunt tare 
bucuroasă că am venit! Ce distractiv va fi să facem rost de tot ce ne 
dorim. Tare curioasă sunt să aud ce va zice mama când ne întoarcem 
acasă! 

19.LUNĂ-PLINĂ INTRĂ ÎN BUCLUC 


Copiii se apropiara de găinile pe care le zărise Joe. Erau foarte 
frumoase, însă aveau o culoare ciudată; aripile erau verde-pal, iar 
restul penajului era galben ca floarea-soarelui. Aveau voci ciudate, 
pițigăiate şi erau deosebit de prietenoase — veniră spre copii şi se frecară 
de picioarele lor precum pisicile! 

— Crezi că mamei i-ar plăcea să avem găini de culoarea asta? întrebă 
Joe nesigur. 

— Nu văd de ce nu, răspunse Beth. Cred că sunt tare frumugşele. 
întrebarea e — fac ouă bune? 

Una dintre găini ouă pe loc. Era un ou mare şi avea o culoare 
obişnuită. Beth fu mulțumită. 

— Poftim! zise ea. Dacă fac ouă la fel de mari ca acesta, mama va fi 
încântată. Câte găini sunt aici - una, două, trei, patru, cinci, şase, 
şapte! Mă întreb cum le putem căra pe toate. 

— A, o să vă urmărească ele, zise Mătăsuţă. La fel cum mă urmăreşte 
pe mine ceasul! Spune-le că le vrei şi vor veni după tine. 

— Vrem să veniți cu noi, găinuşelor, spuse Joe atunci, iar păsările cu 
aripi verzi se îndreptară spre el, aşezându-se în şir pentru a-i urma pe 
copii. Se amuzau cu toţii pe cinste. 

— Ei, ne-am găsit găinile! spuse Beth, mulțumită. Acum mai rămâne 
să găsim căprița şi lopata. 

Îşi reluară căutările, privind cu atenţie tot ce era în jurul lor. Indiferent 
ce-şi dorea fiecare, până la urmă acel lucru răsărea de cine ştie unde! 
Erau bărci acolo, tot felul de căţei, coşuri de cumpărături, inele, jucării, 
lăzi, până şi obiecte mici ca nişte degetare! 

— Acesta e cel mai ciudat tărâm pe care l-am văzut vreodată! se 
minună Joe. 

— Şi noi arătăm destul de ciudat, zic eu! chicoti Frannie, văzând cele 
şapte găini şi ceasul păşind cuminţi în urma lor. Ah, priviți — cea mai 
drăguță căpriță albă pe care am văzut-o în viața mea! Haideţi s-o luăm! 

Într-adevăr, nu departe era o căpriță frumoasă, cu ochi căprui şi 
blânzi şi cu urechi ciulite. Arăta destul de obişnuit, cu excepţia a două 
pete albastre pe coadă. 

— Căpriţă albă, vino cu noi! zise Frannie, iar aceasta galopă înspre ei. 

Se aşeză în rând, în spatele găinilor, însă nu păru să-i placă ceasul, 
care se ciocnea din când în când de ea, doar ca s-o tachineze. 

— Nu mai face asta, ceasule, zise Mătăsuţă. 

— Sper că ceasul tău nu ne va da bătăi de cap, zise Beth. Mi se pare că 
nu se poartă cuviincios! -Acum să căutăm o lopată, zise Joe şi în clipa 
aceea văzu o lopată solidă rezemată de un gard, cu alte unelte răsfirate 

în jur. De asta ce ziceți, fetelor? Pare destul de rezistentă pentru tata, 
nu? 

O ridică şi o înfipse în pământ. Era exact ceea ce căuta. Joe şi-o puse 
pe umăr, iar cei patru îşi zâmbiră mulțumiți. 

— Avem tot ce ne trebuie, zise Joe. Haideţi. Ne întoarcem la Lună- 
Plină, după care luăm nişte prăjiturele pentru acasă. 

Aşadar, urmăriți de cele şapte găini, de căprița albă şi de ceas, cei 
patru porniră înapoi spre locul în care îl lăsaseră pe Lună-Plină. Dar — 
ce să vezi? — el nu mai era acolo. În schimb, se chinuia să tragă de un 
covor splendid care atârna într-un copac din apropiere. Era perfect 
rotund şi avea o gaură în mijloc. 

— Salutare, salutare! strigă el, când îi văzu apropiindu-se. Uite ce-am 
găsit! Exact ce mi-am dorit dintotdeauna pentru căsuţa mea rotundă 
din copac - un covor rotund cu o gaură pentru lunecuş-alunecuş! 
Minunat! 

— Dar, Lună-Plină, ai zis că vei sta de pază ca nu cumva să se 
îndepărteze Tărâmul Luaţi-Poftiţi de Copacul Depărtărilor, nu-i aşa? 
întrebă Mătăsuţă îngrijorată. Unde e gaura care duce spre copac? —A, e 
pe-aici, prin preajmă, răspunse Lună-Plină, înfăşurându-se în covor, 
după care o luă din loc, împleticindu-se. Haideţi. Sigur o vom găsi. 

Însă nu o găsiră! Dispăruse, căci Tărâmul Luaţi-Poftiţi se îndepărtase 
de Copacul Depărtărilor. 

— Lună-Plină! E foarte urât din partea ta! îl dojeni Joe. Doar ai promis. 

Lună-Plină se albise la față şi părea îngrijorat. Cercetă atent 
împrejurimile, încercând să găsească deschizătura din nor, însă nici 
urmă de ea. începu să tremure de frică. 

— V-am bă-bă-băgat pe toţi în bu-bu-bucluc! se bâlbâi acesta. Iată-ne 
împo-po-potmoliți într-un lo-lo-loc unde sunt de toa-toate şi tot ce ne 
do-do-dorim e să plecăm de aici! Toţi arătau de parcă li s-ar fi înecat 
corăbiile. Era îngrozitor! 

— Sunt foarte supărat pe tine, Lună-Plină, zise Joe pe un ton aspru. Ai 
zis că vei sta de pază şi n-ai făcut-o. Aşa se poartă un prieten? 

— lar mie mi-e ruşine cu tine, adăugă Mătăsuţă, cu lacrimi în ochi. 

— O să găsim pe cineva să ne ajute, zise Lună-Plină mohorât, după 
care porniră cu toții, urmaţi îndeaproape de găinile lor, de căpriță şi de 
ceas, care bătea întruna ora patru, fără ca nimeni să ştie de ce. 

Imediat băgară de seamă că se petrecea ceva neobişnuit. Nu mai era 
picior de om pe Tărâmul Luaţi-Poftiţi! Toţi piticii, spiriduşii şi elfii 
dispăruseră! 

— Trebuie să fi ştiut că tărâmul urmează să se mişte din loc, suspină 
Lună-Plină. Şi probabil că s-au strecurat pe scară în jos la timp. Of, de 
ce-am plecat de-acolo?! 

Cutreierară întreg ţinutul, care nu era foarte întins, dar era mai 
aglomerat cu lucruri şi animale decât orice alt loc din lume. 

— N-am nicio idee ce putem face! zise Mătăsuţă. E adevărat că aici se 
găseşte tot ce ne dorim - n-o să murim de foame —, dar nu este tocmai 
locul în care am vrea să trăim pentru totdeauna! 

Se mai plimbară pe ici, pe colo, când deodată dădură peste ceva ce le 
scăpase înainte. Era un avion mare şi strălucitor! Era dintr-acelea 
vechi, cu carlingă rabatabilă, astfel încât să poţi vedea în toate direcțiile 
când te urcai în ea. 

— Ooooo! făcu Joe, cu ochii scânteindu-i de încântare. la priviți! Ce 
mi-aş dori să ştiu să pilotez un avion! Tu ştii, Lună-Plină? 

Lună-Plină clătină din cap. La fel şi Mătăsuţă. 

— Asta nu-i de bine, oftă Joe. Speram să putem pleca de aici cu acest 
avion. 

Se urcă în avion şi îl cercetă amănunțit. Erau cinci manete acolo. Pe 
una dintre ele scria SUS, iar pe alta, JOS. Pe o a treia scria DREPT 
ÎNAINTE, pe următoarea era notat LA DREAPTA, iar pe ultima, LA 
STÂNGA. Joe se uită încântat la manete. 

— Cred că ştiu cum se pilotează avionul! zise el. Chiar cred! Pare destul 
de uşor. 

— Nu, Joe, nu încerca, zise Beth îngrijorată, însă era prea târziu, Joe 
apucase deja să tragă de maneta pe care scria SUS şi, până să mai zică 
cineva ceva, avionul lucitor se ridicase în aer cu Joe, lăsându-i pe 
ceilalți pe pământ cu gura căscată. 

— Acum s-a dus şi Joe! zise Frannie, izbucnind în lacrimi. 

Avionul se ridica sus, tot mai sus. Se roti în văzduh când Joe apăsă 
maneta LA DREAPTA. Apoi zbură înainte când apăsă cea de-a treia 
manetă. Când trase maneta pe care scria JOS, avionul îi ascultă 
comanda. Era chiar uşor! 

Joe cobori cu grijă şi ateriza nu departe de ceilalți. Aceştia alergară 
spre el, râzând şi chiuind. 

— Joe, Joe! Chiar ai zburat singur? 

— Doar m-aţi văzut, zise Joe, radiind de mândrie. E destul de simplu. 
Hai, toată lumea sus şi să plecăm. Poate dacă zburăm departe, vom 
ajunge într-un loc pe care Lună-Plină îl recunoaşte! 

NSE AR a Pe 


Se urcară cu toţii în avion. Beth le aşeză pe cele şapte zburătoare în 
spate şi luă căprița în poală. Puse lopata la picioare. Ceasul îi încurca 
pe toți, fiindcă nu voia să stea locului nici în ruptul capului, ci se urca 
întruna pe picioarele tuturor pentru a se uita pe geam. Mătăsuţă începu 
să-şi dorească să nu-l fi luat. 

— Sunteţi gata? întrebă Joe, după care trase de maneta pe care scria 
SUS. 

Şi ţâşniră în sus. Ce senzație minunată! Erau cu toţii încântați să 
zboare. 

Ceasul lui Mătăsuţă era şi el încântat. Sună de douăzeci şi nouă de ori 
fără pauză. 

— N-o să te întorc în seara asta dacă nu eşti cuminte, îl amenință 
Mătăsuţă. 

lar asta îi fu de-ajuns ceasului. Se piti într-un colț şi nu mai scoase 
niciun tic-tac. -Oare încotro am pornit-o? se întrebă Beth. Însă nimeni 
nu ştia. 


20.LA DRUM SPRE ŞCOALA LUI MADAM RĂSTEALĂ 


Într-adevăr, Joe pilota cu iscusință avionul. Cum ajungea îndeajuns 
de sus, apăsa maneta DREPT ÎNAINTE, iar avionul accelera în față. 

Copiii se aplecau într-o parte să privească ţinuturile deasupra cărora 
zburau. în scurt timp, lăsaseră în urmă Tărâmul Luaţi-Poftiţi şi 
ajunseră într-o țară stranie şi pustie, în care nu creştea niciun fir de 
iarbă şi niciun copac şi unde nu se zărea nicio casă. 

— Acesta e Ținutul Singurătăţii, zise Lună-Plină, privind pe geam. Nu 
ateriza aici, Joe. Zboară mai departe. 

Joe îşi continuă zborul. La un moment dat, îi ieşi în cale un deal uriaş 
şi fu nevoit să tragă iute de maneta pe care scria SUS pentru a nu intra 

direct în el, însă altfel era foarte distractiv să pilotezi avioane. Joe n-ar fi 
bănuit niciodată ce uşor e totul. 

Căpriţa din braţele lui Beth era o minune. Din când în când îi lingea 
obrajii, ca un căţel! Găinile erau şi ele cuminţi şi liniştite, iar ceasul 
stătea nemişcat în colțul lui. 

Avionul zbura peste un ţinut cu multe turnuri şi castele. 

— Tara Coloşilor! zise Mătăsuţă, privind cu uimire clădirile uriaşe. Sper 
că nu aterizăm aici! 

— Mai bine nu, zise Joe, trăgând mai tare de maneta DREPT ÎNAINTE, 
astfel încât avionul zbură iute ca săgeata. 

Viteza le zbârlea părul, iar pletele zânei Mătăsuţă arătau aidoma unui 
câmp de gălbenele în adierea vântului. Trecură şi de Tărâmul Acadelelor 
şi de Ţinutul Flop. Apoi avionul începu să scoată zgomote ciudate! 

— Hei, zise Joe. Ce s-a întâmplat? 

— Cred că avionul a obosit, zise Lună-Plină. Pare să fi rămas fără aer. 

— Nu vorbi prostii, Lună-Plină, zise Joe. Avioanele nu rămân fără aer. 

— Ba acesta rămâne, spuse Lună-Plină. Nu auzi cum horcăie? 

Într-adevăr, avionul horcăial -Hârc-horc-hârr-bârr! 

— N-ar fi bine să coborâm şi să-l lăsăm să se odihnească un pic? 
întrebă Joe. 

— Ba da, spuse Lună-Plină, privind afară. Pare destul de sigur. Nu ştiu 
ce tărâm e acesta, dar nu cred că e chiar neobişnuit. Chiar sub noi e o 
casă mare, verde, cu o grădină uriaşă. Crezi că reuşeşti să te opreşti pe 
peluza aceea întinsă, Joe? Poate aşa aterizarea nu va fi atât de dură. 

— Bine, zise Joe şi trase de maneta JOS. începură să coboare, planând 
lin. Buf! Atinseră 

iarba, care rămânea în urmă sub roțile mari ale avionului. Acesta se 
opri şi toți coborâră, bucuroşi să-şi dezmorțească oasele. 

— Zece minute de odihnă şi avionul va fi gata să-şi ia zborul din nou, 
zise Lună-Plină, mângâind fuselajul. 

— Mă întreb unde ne aflăm, spuse Mătăsuţă, privind de jur împrejur. 

Lună-Plină miji ochii spre casa uriaşă din depărtare - după care se 
încruntă. 

— Vai de mine! mârâi acesta. Ştiu a cui e casa aia! E o şcoală şi-i 
aparține lui Madam Răsteală! Toţi cei indisciplinațţi, fie ei spiriduşi, 
pitici sau zâne, sunt trimişi aici ca să înveţe regulile de bună purtare! 
Să sperăm că bătrâna Madam Răsteală nu dă cu ochii de noi! 

Cu toții priviră atunci agitați în jurul lor — pe neaşteptate, de pe cărare 
apăru o doamnă în vârstă, înaltă, cu o pereche de ochelari mari pe nas 
şi cu o bonetă albă pe cap. Lună-Plină o luă la fugă spre avion. 

— Repede! îi îndemnă el. E Madam Răsteală! însă femeia ajunse la ei 
până să apuce să fugă. 

— Aha! zise ea. Aşadar, voi sunteți noul eşalon de omuleţi obraznici 
care mi-au fost trimişi spre reeducare! Poftiţi pe aici, vă rog. 

— N-am fost trimişi la dumneavoastră, zise Joe. Am aterizat aici ca să 
ne lăsăm avionul să se odihnească puţin. Suntem în drum spre casă. 

— Ce băiat obraznic, să îndrugi astfel de scorneli! zise Madam Răsteală 
pe neaşteptate, cu o voce atât de puternică şi autoritară, încât îl făcu pe 
băiat să tresară. Veniţi cu mine, toţi! 

Nu păreau să aibă de ales. Joe, Beth, Frannie, Lună-Plină, Mătăsuţă, 
căprița albă şi cele şapte găini o urmară pe Madam Răsteală cu nişte 
figuri foarte nefericite. Ceasul refuză să meargă, aşa că Mătăsuţă fu 
nevoită să îl care. 

Tuturor li se făcuse foame. Joe o trase pe Madam Răsteală timid de 
mânecă: 

— Am putea primi ceva de mâncare, vă rog? întrebă el. 

— Masa va fi gata în câteva minute, zise Madam Răsteală. Capul sus, 
toată lumea! Nu te cocoşa, domnişoară! îi repezi femeia. 

Se referea la biata Frannie, care, de spaimă, luă pe dată poziție de 
drepți. Adevărul e că Madam Răsteală nu era deloc o persoană 
simpatică. Avuseseră mare ghinion să aterizeze tocmai în grădina ei. 
Dar cu toţii se înveseliră un pic la gândul că în curând vor mânca. Fură 
conduşi într-o sală mare, plină de spiriduşi şi de alte făpturi. Şedeau cu 
toții înşiruiți la mese de lemn, însă se ridicară în picioare în clipa în 
care Madam Răsteală intră în încăpere. 

— Staţi acolo, le porunci Madam Răsteală, arătându-le o masă liberă. 

Copiii, Lună-Plină, Mătăsuţă, căprița şi găinile se aşezară cuminţi. în 
capul mesei se aşeză ceasul, care arăta tare mohorât. Copiii îşi coborâră 
privirea spre masă. Ooo! Ce prăjituri minunate! Ce carafe mari de 
limonada! 

Madam Răsteală îi analiză pe toţi cei aşezaţi la masă. Se încruntă. 

— Licărici, vino încoace! se răsti ea la un spiriduş mititel, care se 
apropie spăşit. Nu ţi-am spus să vii la masă pieptănat cumsecade? îi 
ţipă femeia în ureche, făcându-l pe Licărici să izbucnească în lacrimi. Şi 
uite-l şi pe Găgăuţă, cu bluza sfâşiată! zise Madam Răsteală. Vino 
încoace, Găgăuţă! 

Găgăuţă se apropie şi stătu cuminte în timp ce directoarea şcolii îl 
făcea cu ou şi cu oțet. Beth şi Frannie erau speriate şi sperau din suflet 
ca părul şi mâinile să le fie curate. 

— Stațţi jos! porunci Madam Răsteală, şi toată lumea se conformă. 

— Vreţi să gustați? zise Joe şi le întinse surorilor sale o farfurie cu 
prăjitură cu cireşe în vârf, care arăta absolut delicios. 

Dar surpriză! în clipa în care bucăţile de prăjitură le atingeau 
farfuriile, se prefăceau în felii de pâine mucegăită! Copiii nu îndrăzniră 
să scoată nicio vorbă. Băgară de seamă că acelaşi lucru li se întâmpla 
tuturor din încăpere, mai puţin directoarei, care îşi savura masa 
copioasă de prăjituri, limonada şi sendvişuri. 

Când îşi turnară limonada în pahare, copiii văzură cum aceasta se 
prefăcea în apă. Erau foarte dezamăgiţi. În toiul mesei, un servitor-pitic 
intră şi o anunţă pe Madam Răsteală că cineva doreşte să o vadă, aşa 
că aceasta părăsi încăperea. 

lar atunci - vai — copiii descoperiră cât de neascultători erau în 
realitate toți spiriduşii şi toate zânele acelea! Se îngrămădiră în jurul lor, 
îi înghiontiră, îi ciupiră şi îi ponegriră până când biata Frannie începu 
să plângă. 

Făceau atâta gălăgie, că nimeni nu o auzi pe Madam Răsteală 
întorcându-se! Dumnezeule, cât era de furioasă! Bătu o dată din palme 
şi toți mai că leşinară de spaimă! 

— Ce-i asta!? tună directoarea. Imediat, alinierea! Marş aici! 

Madam Răsteală zbieră în urechile tuturor învățăceilor neascultători, 
când aceştia ajungeau speriaţi în dreptul ei, cu excepţia celor trei fraţi, 
întrucât ştia că bieţii de ei fuseseră necăjiţi de ceilalți. Aşadar, se mai 
înveseliră şi îşi recăpătară curajul. 

— Treceţi în clasă! zise Madam Răsteală, când o depăşi ultimul elev din 
rând. 

Acolo se duseră cu toții şi se aşezară cuminţi în bănci cu mic, cu mare, 
inclusiv găinile cu aripi verzui. -Acum vă rog să îmi răspundeți la 
întrebările scrise pe tablă, zise directoarea. Aveţi cu toţii hârtie şi creion. 
Cine va da răspunsuri greşite va regreta amarnic. 

Joe se zgâi la întrebările de pe tablă. Uimit, le citi cu voce tare şi 
celorlalți. 

— „Dacă luaţi trei omizi dintr-un tufiş, câte mure rămân?", „Adăugaţi o 
jumătate de litru de lapte la o jumătate de kilogram de mazăre şi scrieți 
care va fi restul", „Dacă un tren merge cu zece kilometri la oră şi trebuie 
să treacă prin patru tunele, spuneţi în ce va consta cina mamei 
conductorului în zilele de duminică". 

Copiii căscară şi ei ochii la tablă. Oare ce însemnau întrebările astea? 
Păreau cu totul lipsite de sens. 

— Nu ştiu răspunsul la niciuna dintre ele, zise tare Lună-Plină, 
aruncând creionul pe jos. 

— Ce întrebări prosteşti! zise Joe şi îşi aruncă şi el creionul. 

Fetele făcură la fel, iar Mătăsuţă îşi rupse hârtia în bucăţi. Toţi piticii 
şi spiriduşii îi priveau îngroziți şi uimiți deopotrivă. 

— Aşa, carevasăzică! zise Madam Răsteală, care acum părea de două 
ori mai mare decât de obicei. Dacă asta e părerea voastră, poftiți cu 
mine! 

Nimeni nu voia să o urmeze, însă fură nevoiți să o facă, întrucât se 
treziră mergând în spatele directoarei fără ca ei să-şi fi dorit asta. Era 
cu adevărat straniu. Madam Răsteală îi conduse spre o încăpere mică şi 
îi împinse înăuntru. Apoi trânti uşa în urma lor şi învârti cheia în 
broască. 

— Veţi sta aici cel puțin trei ore, după care voi veni să văd dacă vă 
căiți, se răsti ea la copii. 

— Groaznic, zise Joe mohorât. N-are niciun drept să ne ţină aici. Nu 
suntem elevi la şcoala ei smintită. N-am fost neascultători. Am ajuns 
aici din întâmplare. 

— Ei bine, ce ne facem acum? întrebă Mătăsuţă, dându-şi părul auriu 
pe spate. Se pare că trebuie să stăm aici trei ore, după care să ne cerem 
iertare şi ea să se răstească iar la noi! Nu-mi place deloc! 

Nimănui nu-i plăcea. Şedeau cu toții pe podea, posomorâți şi nervoşi. 
Ce bine ar fi dacă ar putea să evadeze din şcoala acelei cucoane! 


21.CEASUL LUI MĂTĂSUTĂ E NESPUS DE ISTEŢ 


Joe se apropie de Lună-Plină. Mătăsuţă povestea cu Beth şi cu 
Frannie. Căpriţa albă dormea în poala lui Beth, iar cele şapte găini 
încercau să scormonească podeaua şi cotcodăceau încet. 

— Unde mi-e ceasul? întrebă brusc Mătăsuţă. Toată lumea privi în jur 
cu atenţie. Nu era acolo. 

— Cred că l-am uitat în clasă, zise Joe. Lasă, Mătăsuţă, ţi-l recuperezi 
tu după ce stăm aici trei ore. 

— Sper, spuse Mătăsuţă. Era un ceas frumos şi îmi plăcea că avea 
picioruşe umblătoare. 

— E norocos că nu stă şi el închis aici, cu noi, spuse Joe posomorât. 
Măcar dacă ar fi fost o ferestruică în cameră, ne-am fi putut strecura pe 
acolo, dar nu văd niciuna. 

— Şi nici şemineu nu e, spuse Lună-Plină. Aşa ne-am fi putut furişa 
pe horn în sus. Ascultaţi! strigă el brusc. Bate cineva la uşă! 

Îşi ciuliră urechile. Cu siguranţă era cineva afară care bătea discret la 
uşă. 

— Intră, dacă poți! îl pofti Lună-Plină. Descuie uşa, dacă e cheia în 
broască. 

Dar cheia nu mai era acolo! Nu, Madam kRăsteală o luase cu ea, 
bineînțeles! -Cine e? întrebă Mătăsuţă. 

— Tic-tac, tic-tac! făcut încet glasul de afară. 

— E ceasul meu! se bucură Mătăsuţă. A venit să ni se alăture! 

— Ooo! exclamă Lună-Plină, îmbujorându-se de bucurie. Mătăsuţă, 
spune-i ceasului tău să facă rost cumva de cheie şi să ne dea drumul 
de-aici. 

— Nu cred că va putea, zise Mătăsuţă. Am observat că Madam Răsteală 
îşi poartă toate cheile pe un şnur atârnat la talie. Ceasul nu are cum 
să-i ia cheile. 

— Of, suspină Lună-Plină. 

Cu toţii se frământau să găsească o soluţie. 

— Tic-tac, tic-tac! făcu ceasul afară, după care bătu la uşă încă o dată. 

— Uite cum stă treaba, ceasule, nu ajută la nimic să tot ticăi şi să baţi 
la uşă! strigă Joe. Suntem încuiați în camera asta şi fără cheie nu 
putem ieşi de-aici! 

— Tac! replică ceasul întristat. 

Însă imediat scoase un „tic!" încântat şi începu să danseze pe tălpile 
sale late, cu capacul din spate larg deschis. 

— Oare ce face? întrebă mirată Mătăsuţă. 

— Cred că-şi încălzeşte picioruşele, îşi dădu Frannie cu presupusul, 
chicotind. 

Însă nu avea dreptate. Era un ceas vechi, care trebuia tras cu propria- 
i cheie, de aceea ţopăia agitat, străduindu-se să o scoată din cui! într- 
un târziu, reuşi. Cling! Cheia căzu pe podea. 

— Ce Dumnezeu face ceasul tău? o întrebă Joe pe Mătăsuţă. Cred că 
şi-a pierdut mințile. 

Nu şi le pierduse. Dimpotrivă, ştia foarte bine ce face. împinse cheia cu 
piciorul, iar aceasta alunecă pe sub uşă direct în camera unde erau 
Copiii. 

— Ooo, priviţi! zise Lună-Plină uimit. Mătăsuţă, ceasul tău şi-a dat jos 
cheița din spate şi ne-a trimis-o pe sub uşă. Serios, e un ceas cu totul 
şi cu totul ieşit din comun! Joe apucă cheia. 

— S-ar putea să se potrivească în uşă! zise el. O încercă. Fu cât pe-aci 
să deschidă uşa, însă nu reuşi. Era foarte dezamăgit. 

Dar Lună-Plină zâmbea cu gura până la urechi. Luă cheia şi o dădu 
cu puțină pulbere magică pe care o ţinea într-o cutiuţă în buzunar. 

— Încearcă acum, zise el. 

Joe bagă din nou cheia în broască: de data asta se învârti ca unsă şi 
descuie uşa! 

În linişte, se grăbiră să iasă din cameră, iar Joe luă cheia cu el. 
Mătăsuţă îl îmbrăţişa pe ceas recunoscătoare, iar acesta dădu drumul 
unui „tic-tac" vesel şi zgomotos! 

— Sst! zise Mătăsuţă. Nu scoate niciun sunet! 

— Acum să încercăm să găsim avionul, zise Joe. Să găsim o uşă care 
dă spre grădină. Atunci ne va fi uşor să dăm de el. 

Merseră pe vârfuri de-a lungul unui coridor lung, dar, tocmai când să 
ajungă la capătul lui, cine le ieşi în cale? Nimeni alta decât Madam 
Răsteală! 

— Repede! Ascundeţi-vă în spatele draperiilor! zise Joe. 

Zis şi făcut - dar Madam Răsteală auzise nişte zgomote, aşa că se 
apropie de draperii. Era cât pe-aci să le dea la o parte, când ceasul lui 
Mătăsuţă ieşi din spatele lor, zbieră „tic-tac!" chiar în urechea femeii şi 
o calcă pe picioare! Madam Răsteală scoase un strigăt de furie şi vru să- 
i tragă un şut, dar nu-l nimeri, iar ceasul o luă la fugă pe coridor, cu 
directoarea după el. 

— Ăsta da ceas! zise Mătăsuţă bucuroasă. A ticăit şi a ieşit la ţanc. 
Încă o clipă şi ne-ar fi descoperit! —-Haideţi! zise Lună-Plină, trăgând cu 
ochiul din spatele draperiilor. Trebuie să încercăm să ajungem în 
grădină acum, cât timp bătrâna nu-i aici. 

Traversară tiptil o cameră lungă şi ajunseră la o uşă care dădea în 
grădină. Chiar când Joe se pregătea să o deschidă, îi împinse pe toţi 
înapoi. 

— Vine Madam Răsteală! şopti băiatul. Iute! Ascundeţi-vă după mobilă! 

Cât ai zice peşte, se ghemuiră toți în spatele canapelelor şi al fotoliilor, 
chiar în timp ce Madam Răsteală intra pe uşă, bombănind furioasă: 

— Când pun eu mâna pe ceasul ăla... 

În clipa următoare, ceasul pătrunse în cameră, alergând pe picioruşele 
plate şi ticăi foarte nepoliticos la ea! Madam Răsteală îşi ridică poalele şi 
o luă la goană prin cameră şi pe coridor după el! Copiii, Lună-Plină şi 
Mătăsuţă, găinile şi căprița se grăbiră spre uşă, o deschiseră şi năvăliră 
în grădină. -Repede, găsiți avionul! spuse Joe. Alergară pe potecă, 
uitându-se în stânga şi-n dreapta după avion. 

— Uite-l! strigă Lună-Plină, arătând cu degetul spre avionul strălucitor 
care îi aştepta pe iarba netedă. Alergară spre el şi se strecurară 
înăuntru. 

— Nu vreau să-mi las ceasul în urmă, zise Mătăsuţă. A fost foarte isteţ. 
Oare pe unde-—o fi? 

— Uite-l! Acolo e, cu Madam Răsteală în urma lui! strigă Joe. 

Într-adevăr, ceasul tocmai se ivi din spatele unui tufiş; alerga 
bălăbănindu-se spre ei şi dăngănea nevoie mare, iar imediat în urma lui 
venea Madam Răsteală, roşie la față şi gâfâind de ziceai că-şi dă 
sufletul. 

Ceasul ocoli cu viclenie un tufiş, iar atunci Madam Răsteală se 
împiedică de o piatră şi căzu lată pe jos. Ceasul goni spre avion, iar 
Mătăsuţă îl ajută să se urce la bord. Se piti într-un colț şi nu tăcu până 
nu dăngăni de exact şaizeci şi trei de ori. 

Însă de data asta nimeni nu se mai împotrivea, îl priveau ca pe un 
adevărat erou! 

Madam Răsteală se ridică şi goni spre avion. Joe apăsă maneta SUS, 
iar motorul începu să bâzâie şi să huruie. Avionul trepida, zguduindu-şi 
pasagerii, după care se ridică în aer, lăsând-o la sol pe Madam 
Răsteală, peste măsură de furioasă. 

— Răspunde la următoarea întrebare! strigă Lună-Plină, aplecându-se 
peste bord. Dacă cinci persoane, şapte găini, o căpriță albă şi un ceas 
zboară cu avionul, scrie de câte ori va fi răcnit Madam Răsteală la ei 
până ajung acasă! Toată lumea se distra. 

— Ai grijă unde aterizezi de data asta, zise Beth. Chiar trebuie să 
ajungem acasă. 

— Cred că ştiu unde suntem acum, spuse Lună-Plină când traversau 
în zbor un ţinut straniu unde copacii erau galbeni şi iarba roz. Trebuie 
să zbori drept înainte până ajungem la un turn de argint, după care faci 
dreapta până dăm de Tărâmul Pescăruşilor, apoi stânga peste Pădurea 
celor Trei Urşi şi în curând suntem acasă! 

— Am înțeles! zise Joe. 

Scrută văzduhul, până apăru un turn de argint, iar când îl văzu, înalt 
şi sclipitor, trase maneta LA DREAPTA şi zbură până deasupra 
Tărâmului Pescărugşilor. Acesta era uşor de recunoscut, întrucât erau 
numai pescăruşi superbi cât vedeai cu ochii, care brăzdau cerul cu 
aripile lor albe ca zăpada. 

Avionul fu nevoit să încetinească la traversarea stolului de păsări 
încântătoare. Apoi Joe coti la dreapta, iar în curând ajunseră deasupra 
Pădurii celor Trei Urşi şi zăriră coliba în care locuiau Bucle-Aurii şi 
urşii. 

— Perfect! Nu mai e mult până acasă! zise Joe. Zbură în continuare 
până ce se văzu deasupra Pădurii Fermecate şi ateriza pe un câmp din 
apropiere. 

Cu toţii săriră sprinteni din avion. 

— Asta da aventură! zise Frannie. Dar sper să n-o mai întâlnim 
niciodată pe Madam Răsteală! 

— O, iute, prindeți ceasul! zise Beth. încearcă să se dea jos din avion şi 
o să cadă! 

— Dong, dong, dong, dong! făcu ceasul şi alunecă pe pământ. 

— Trebuie să ne grăbim spre casă acum, spuse Joe, luând lopata. 

— Rămâneți cu bine, Mătăsuţă şi Lună-Plină. Pe curând! Beth, adu 
căprița, iar eu şi Frannie vom îndruma găinile din spate. 

Lăsară avionul pe mâna prietenilor, să facă ce vor vrea cu el, şi porniră 
spre casă. 

Şi, vai de mine, cât de uimită fu mama lor să vadă găinile cu aripi 
verzui, căprița albă şi straşnica lopată de grădină! 


F 


— Asta înseamnă că ați fost în Pădurea Fermecată, zise ea. 
— Ba mult mai departe de-atât! spuse Joe. Şi acesta era adevărul gol- 
goluț, nu-i aşa? 


22.SUS, SPRE TĂRÂMUL CU JUCĂRII 


CIOC-CIOC-CIOC! Bang-bang-BANG! Boc-boc-BOC! 

— Dumnezeule! Cred că e cineva la uşă! zise Joe. Mă duc să deschid, 
mamă. 

Băiatul se îndreptă spre uşă şi dădu peste Moş Cratiţă, care era foarte 
agitat. Ca de obicei, era împopoţonat cu oale şi ibrice, iar în cap avea 
aceeaşi cratiţă veche pe post de pălărie. 

— Te salut, zise Moş Cratiţă, nu m-ai auzit bătând? Am venit să vă 
anunț că trebuie să veniți în vârful Copacului Depărtărilor mâine. Se 
apropie un tărâm minunat. 

— Care? întrebă Joe. 

— Tărâmul cu Jucării, răspunse moşul. Puteţi să vă aduceţi un sac cu 
voi şi să strângeți destule jucării, tocmai la ţanc pentru Crăciun. 

— O, ce idee bună! spuse Joe, chemându-şi surorile. Beth! Frannie! Aţi 
auzit ce-a zis Moş Cratiţă? -Da! răspunseră ele bucuroase, alergând 
spre uşă. O, Moş Cratiţă, sigur că ne dorim să mergem. Crezi că putem 
să luăm şi noi jucării de-acolo? 

— Ştiţi voi, eu am o mătuşă acolo, răspunse moşul, şi dacă îi spun că 
sunteți prietenii mei vă puteţi lua orice doriți. Ne putem întâlni mâine- 
dimineaţă în vârful Copacului Depărtărilor? 

— O, sigur că da. Vor veni şi Mătăsuţă şi Lună-Plină? vru să ştie Beth. 
Nu i-am văzut de foarte multă vreme. 

— O să ne distrăm de minune! spuse Frannie cu încântare în glas. 

— Da, mulțumesc, zise Moş Cratiţță pe neaşteptate. Mi-ar plăcea să 
gust. 

— Ce să guşti? întrebă mirată Beth. 

— Ce mi-ai oferit — un ciorchine, zise Moş Cratiță privind la vița-de-vie 
din grădina copiilor. 

— Se vede că eşti surd, spuse Beth. Am zis „O să ne distrăm de 
MINUNE". 

— Aha, oricum mi-ar plăcea să mănânc nişte struguri, zise moşul. 

Joe culese un ciorchine din vie şi i-l oferi musafirului. Plescăind 
bucuros, Moş Cratiţă o luă din loc, cu oalele şi tigăile zăngănind în 
urma lui. 

— Pe mâine! le strigă copiilor. 

A doua zi, cei trei copii porniră spre Copacul Depărtărilor. Intrară în 
Pădurea Fermecată şi urmară cărarea şerpuitoare pe care o cunoşteau 
deja atât de bine. Pretutindeni în jurul lor copacii şuşoteau de parcă tot 
timpul îşi spuneau secrete. 

— Fâş, fâş, fâs! şopteau ei. 

Copiii ajunseră în sfârşit în inima pădurii, la Copacul Depărtărilor. Era 
chiar mai impunător decât şi-l aminteau; arborele se înălța sus, sus, iar 
vârful îi dispăruse în spatele norilor. Mai mult, trunchiul copacului era 
atât de gros, încât trebuia să faci o plimbare în toată regula ca să-l 
ocoleşti! 

— Minunat! Astăzi cresc mure în copac, zise Joe culegând nişte fructe 
coapte. 

— Ei bine, n-ar trebui, spuse Beth. Murele cresc în tufişuri, nu în 
copaci. Copacul Depărtărilor a greşit! 

Începură cățărarea şi băgară de seamă că, nu după mult timp, în locul 
murelor apăreau conuri de brad! 

— Asta nu-i aşa de bine, fu de părere Joe. Copacule, conuri de brad 
nu putem mânca. 

— Acesta e un copac încântător, zise Frannie. Tot felul de lucruri cresc 
în el la tot pasul, pe deasupra e şi plin de locatari şi are un lunecuş-— 
alunecuş care-l străbate de sus până jos. Suntem tare norocoşi să 
locuim aşa de aproape de un astfel de copac! 


— Aşa e! Pun pariu că o mulțime de copii şi-ar dori să locuiască în 
apropierea lui, spuse Joe, ajutând-o pe Beth să treacă de o porțiune 
mai abruptă din urcuş. Doamne, câte aventuri am avut! 

— Aveţi grijă — aud şiroind apa murdară a doamnei Spălăceală! strigă 
Frannie pe neaşteptate. 


87|pădureafermecată enidblyton 


Şi, într-adevăr, şuvoaie de apă cu clăbuci se prelinseră de-a lungul 
trunchiului şi stropiră toate crengile, ba chiar udară o spiriduşă până la 
piele. 

— Vai de mine! zise ea. Şi eu care mi-am adus o umbrelă, în caz că nu 
aud apa curgând spre mine! Joe râse. 

— Ar trebui să-mi aduc costumul de baie data viitoare şi să nu mă 
sinchisesc cu umbrela, zise el. Oricum, te usuci imediat la soare, îi 
spuse spiriduşei. 

Cei trei frați se cățărară mai departe şi, după ce trecură de câteva 
ferestre, ajunseră în fața uşiței galbene a prietenei lor, Mătăsuţă. 
Bătură la uşă, dar nu răspunse nimeni. 

— Bănuiesc că s-a dus până în vârful copacului, zise Joe. Haideţi, nu 
vrem să-i facem pe ceilalți să ne-aştepte. 

Urcară până la căsuţa lui Lună-Plină. Dinăuntru se auzeau voci, 
însoțite de zdrăngăneli şi zornăieli. 

— Moş Cratiţă sigur e înăuntru, spuse joe. Mă gândesc că şi ceilalți. 

Bătu la uşă. Lună-Plină o deschise, radiind cu întregul său chip 
rotund. 

— O, poftiți înăuntru, spuse acesta. Tocmai luam o gustare înainte de- 
a porni la drum. 


— Ce fel de gustare? vru să ştie Beth, intrând odată cu ceilalți. Cumva 
prăjituri Poc? îmi plac la nebunie. -Nu, ceva ce a cumpărat Moş Cratiţă 
când se afla pe Tărâmul Surprizelor, răspunse Lună-Plină. 

Rulouri Măi-să-fie. 

— Ce nume ciudat, se miră Joe şi cercetă platoul cu micile rulouri 
apetisante şi crocante. Ce gust au? 

— Încearcă unul, zise Lună-Plină, şi spune-ne. Joe luă un rulou şi 
muşcă din el. 

— Are gust de brânză, zise. Stai un pic - măi să ie, acum are gust de 
ghimbir. Ba nu, e ciocolată! ar acum zici că e nucă de cocos, are şi 
bucăţi de nucă de cocos prin el - nu, acum au dispărut —, ba nu, e 
melasă. Măi să fie! 

— Foarte ciudat, nu-i aşa? zise Lună-Plină. Nu-i de mirare că li se 
spune rulouri Măi-să-fie. Pur şi simplu niciodată nu ştii ce gust 

urmează să aibă. în fiecare clipă îşi schimbă cu totul aroma. — 
Delicioase, zise Joe. Mai vreau unul. Vai, acesta are gust de ceapă 
murată - ba nu, stai — e budincă - minunat! 

— Palincă! interveni Moş Cratiţă scârbit. Nu mi-ar plăcea deloc să 
mănânc unul cu gust de palincă. 

— Am spus BUDINCĂ, zise Joe, dar imediat se strâmbă. Vai, acum 
chiar e palincă. Oribil! 

— Păi, asta am spus şi eu, palincă, zise Moş Cratiță, muşcând din 
ruloul său. Ah, mentă! Delicios! E sos de mentă, simt bucăţelele mici de 
mentă. 

— Te pomeneşti că o să aibă gust de friptură de miel, zise Mătăsuţă. 
Moş Cratiţă o privi surprins: 

— Nu, nu e muşețel, spuse acesta. 

— Am spus MIEL! strigă Mătăsuţă. 

— Nu, nici dovlecel, zise moşul. Măi să fie, e miel! Miel şi sos de mentă 
— cât de ingenios! Chiar că sunt remarcabile rulourile astea. 

Şi chiar aşa erau. Cei şase dădură gata imediat tot platoul. 

— Ce păcat că nu am adus câteva mormane, zise Moş Cratiţță 
ridicându-se în picioare. Ei, dar parcă mergeam în Tărâmul cu Jucării, 
nu? Hai, grăbiți-vă. 

Erau cu toţii pregătiți. Părăsiră cămăruţa rotundă a lui Lună-Plină şi 
se cățărară pe creanga de sus până la nor. Ajunseră la scărița care se 
deschidea spre alte lumi, dincolo de nori. Tărâmul cu Jucării se afla 
tocmai în vârf! 

Moş Cratiţă fu primul. Se urcă până pe ultima treaptă a scării şi le 
strigă celorlalți: 

— Da, aici e. Haideţi! 

Cu toții îl urmară şi iată-i în Tărâmul cu Jucării, însă nici urmă de 
jucării. Moş Cratiţă le arătă un sat nu foarte departe de ei. Pe acoperişul 
căsuțelor fluturau falnic steguleţe. 

— Acolo e Satul Jucăriilor, zise el. Mergem acolo să o căutăm pe 
mătuşa mea. 

Porniră spre sat, însă când ajunseră, Moş Cratiţă e opri. Avea o figură 
nedumerită. 

— Vai de mine, începu el, acesta nu e tărâmul pe care-l credeam. 
Jucăriile sunt toate vii — priviți, acela care se plimbă nu e un ursulet de 
pluş? 

— Ba da, răspunse Beth. Dumnezeule, nu putem lua asemenea jucării 
acasă! Sunt cât noi de mari! 

— Aveţi răbdare să o găsesc pe mătuşa mea, zise Moş Cratiță. 

Împreună cu ceilalți porni pe ulița satului, iar în cale le ieşiră trei sau 
patru marinari de jucărie, nişte păpuşi frumos îmbrăcate şi un omuleț 
ciudat, fără picioare, care se clătina dintr-o parte în alta, cât pe-aci să 
cadă, dar care revenea mereu în poziția inițială. Mătuşa lui Moş Cratiţă 

nu era de găsit. Avea un magazin de jucării şi, desigur, acolo nu era 
niciun astfel de magazin, întrucât jucăriile locuiau în căsuțe făcute din 
cărămizi colorate de lemn. 

— Eşti o figură! Mătuşa ta locuieşte pe celălalt tărâm, zise Mătăsuţă. 
Acesta trebuie să fie Tărâmul de Jucărie, nu Tărâmul cu Jucării. 

— Ei bine, dacă tot am bătut drumul până aici, haideţi să ne simțim 
bine, zise Moş Cratiţă. Uite că mai vine un Hopa-Mitică. Haideţi să 
încercăm să-l răsturnăm! 

Hopa-Mitică se miră să-i vadă, dar în acelaşi timp se şi enervă când 
Moş Cratiță îl împinse. Se clătină în spate, apoi în față, după care se 
trezi împins din nou, de data aceasta de Lună-Plină. -Cum îndrăzniți? 
strigă înfuriat Hopa-Mitică. Aşa se poartă vizitatorii? O să vă raportez la 
Comandamentul Armatei de Jucărie! 

Apoi, clătinându-se, o luă din loc cu o viteză uimitoare. Cei trei copii şi 
Mătăsuţă nu se mai simțeau în largul lor. 

— N-ar trebui să împingi oamenii aşa, Moş Cratiţă, zise Joe. Chiar 
dacă eşti curios să-i vezi bălăbănindu-se. Sper din suflet să nu avem 
necazuri. 

Însă Moş Cratiţă nu părea a fi auzit nimic, surzise din nou. Aşa se 
întâmpla de obicei când cineva îl certa. 


— Priviţi, un şoarece mecanic! zise el arătând cu degetul spre jucărie. 
Fugi, şoarece, fugi! Miau! MIAU! 

Şoarecele mecanic se sperie îngrozitor când îl auzi pe Moş Cratiţă 
mieunând. Făcu stânga-mprejur şi o luă la fugă cât îl ţineau puterile, 
ciocnindu-se de un soldățel de jucărie. 

— Uitaţi, acela e Căpitanul Soldațţilor, exclamă Beth speriată. lar Hopa- 
Mitică e cu el. Cred că s-a plâns de noi, aşa cum a zis. Ar trebui să 
fugim de aici. 

— Nu, zise Joe. Putem să le explicăm ce s-a întâmplat, iar Moş Cratiţă 
trebuie să-şi ceară scuze. 

Soldatul de jucărie se apropie de ei în pas de marş, arătând cât se 
poate de elegant, apoi dădu onorul 

— clac! 

— Vă rog să mă însoțiți, spuse Căpitanul pe un ton poruncitor. Nu 
sunteți jucării şi nu aveți ce căuta aici. De asemenea, comportamentul 
vostru lasă de dorit. Urmați-mă. înainte, MARŞ! 

— Am face bine să-l urmăm, spuse Joe. Nu ne poate face nimic, e doar 
o jucărie, chiar dacă e însuflețită. Şi trebuie să recunosc că mă roade 
curiozitatea să văd cum arată un castel de jucărie pe dinăuntru. 

Aşadar, cei şase îi urmară pe soldatul de jucărie şi pe Hopa-Mitică. 
Oare ce avea să se întâmple cu ei? 

23.MAREA ÎNCURCĂTURĂ 


Căpitanul străbătu tot orăşelul şi intră în castelul de lemn. Semăna 
leit cu un castel de jucărie pe care Joe l-a avut cândva. Avea chiar şi un 
pod de lemn care putea fi ridicat sau coborât. 

Acum podul fusese coborât ca să le permită trecerea. De-o parte şi de 
alta erau tunuri de jucărie, iar Joe se apropie de unul dintre ele. 

— Ce tun caraghios! zise el. Priviţi, are un mic buton pe care-l tragi şi 
după aceea îi dai drumul, exact ca tunul din castelul meu de jucărie. 

Din două mişcări, trase de buton şi îl eliberă - BANG! Tunul se 
descarcă, făcând gălăgie mare! Hopa-Mitică fu cât pe-aci să fie dărâmat 
de surpriză şi îi trebui o vreme să-şi regăsească echilibrul. Jucăriile din 
sat se speriară atât de tare când tunul făcu BANG, încât ieşiră din case 
cu mic, cu mare şi o luară la goană unde văzură cu ochii! Căpitanul era 
cu adevărat furios. 

— Vezi ce-ai făcut!? îi spuse lui Joe. Ai tras cu tunul şi i-ai speriat pe 
toți! Nu eşti întreg la cap! 

— Îmi cer iertare, zise Joe. Nu mi-am închipuit că tunul o să se 
declanşeze aşa uşor. 

— Dar ce ţi-ai închipuit că va face? întrebă nervos Căpitanul. Că va 
fluiera o melodie sau va începe să danseze? 

Nimeni nu îndrăzni să râdă. Căpitanul îi conduse mai departe spre o 
poartă care ducea la un turn de lemn. Se treziră într-o încăpere cu o 
masă şi un scaun într-un capăt şi nimic altceva. Căpitanul se aşeză pe 
scaun. 

— Grupă, DREPȚI! comandă acesta. Cu toţii ascultară, până şi Moş 
Cratiţă. 

— Pentru onor, spre dreap-TA! zise Comandantul şi toată lumea se 
conformă, deşi Lună-Plină se întoarse spre stânga. Liber! ordonă 
Comandantul, nedumerindu-i pe copii. Oare ce voia să spună? 

— Nu, nu, am greşit, se răzgândi. Nu sunteţi liberi! Pe loc REPAUS! 

Se supuseră ordinului. Căpitanul bătea darabana pe masă. 

— Sunteţi acuzaţi de a nu fi jucării. Sunteţi acuzați de vătămarea 
hopa-miticilor. Sunteţi acuzaţi de trageri cu tunul. Sunteţi... 

— Un singur hopa-mitică şi doar o tragere cu tunul, îl întrerupse Joe. 
Ne cerem iertare şi promitem că nu se va repeta. Ne vom retrage acum! 

Însă, până să apuce să se mişte din loc, auziră zgomot de marş, iar în 
clipa următoare în încăpere intră o armată de vreo cincizeci de soldăţei 
de jucărie, toţi din lemn. Îi înconjurară pe copii şi pe ceilalți. 

— Aruncațţi-i în temnița cea mai adâncă! strigă Căpitanul. 

— Nu! ţipă Joe, împingându-l cât putu de tare pe soldatul cel mai 
apropiat. 

Acesta căzu peste soldatul de lângă el, care se răsturnă peste 
următorul. Şi acesta se prăbuşi peste un alt soldat - şi uite aşa, în mai 
puţin de cinci secunde toți cei cincizeci de soldați erau la podea. 

— Parcă am juca domino - îl dobori pe unul şi cade tot rândul! chicoti 
Frannie. 

Căpitanul părea îngrijorat. Ce putea face cu asemenea oameni? O 
singură împingere şi toți soldaţii lui erau la pământ! Bătu cu pumnul în 
masă. 

— Ordine! Ordine! Ridicaţi-vă! Vă credeți popice cumva? 

Soldaţii se ridicară în picioare, însă niciunul nu voia să se apropie de 
cei şase prizonieri. 

— Acum, ascultaţi-mă, zise Căpitanul. Fie deveniți jucării, fie vă 
aruncăm în cea mai adâncă temniţă. Alegerea vă aparține. 

— Bine, atunci vom fi jucării! răspunse Joe, zâmbind şiret. O să fiu un 
clovn mecanic şi-o să fac roata întruna! 

Începu să se dea peste cap prin încăpere, lovind un soldat. Din nou se 
prăbuşiră cu toţii la pământ, aidoma unui rând de popice! 

— Bine, tu eşti un clovn mecanic. Tu ce vei fi? întrebă Căpitanul, 
arătând cu degetul spre Lună-Plină. 

— Un ursuleț de pluş, răspunse acesta zâmbind. Un ursuleț care 
mormăie dacă îl apeşi pe burtă. Se apăsă pe burtă şi mormăi de câteva 
ori. 

— Eu voi fi o păpuşă, spuse Mătăsuţă şi începu să se plimbe țeapănă 
prin cameră. 

— lar eu voi fi un pufos iepure cenuşiu! exclamă Moş Cratiţă. O să am 
urechi fâlfâitoare şi blană gri! -Noi vom fi păpuşi, spuseră Beth şi 
Frannie într-un glas, după care începură să meargă țepene de jur 
împrejur, precum Mătăsuţă, chicotind întruna. 

— În regulă, zise Căpitanul recunoscător. Acum sunteţi jucării şi puteţi 
rămâne pe Tărmul de Jucărie. 

Li-BERI! 

Cei şase ieşiră râzând, cu Joe care continua să facă roata, amuzat. 
Trecură podul mobil şi intrară în sat. 

La mare depărtare zăriră ceea ce părea a fi o uriaşă arcă a lui Noe. 

— Haideţi să mergem să vedem animalele ieşind în perechi, propuse 
Beth şi o luară într-acolo. 

Frannie tocmai se pregătea să-i spună ceva lui Moş Cratiţă, care 
mergea în fața ei, când se opri locului, năucită. Căscă ochii mari. 

Văzu ceva cu totul şi cu totul ieşit din comun. Moş Cratiţă avea o 
cratiţă pe cap, ca de obicei, însă - Dumnezeule! —- pe neaşteptate îi 
crescuseră două urechi uriaşe! Cratiţă nu i se clintise de pe tărtăcuţă, 
dar acum se sprijinea pe urechi, arătând tare ciudat! 

— Moş Cratiță! strigă Frannie uimită. Moş Cratiţă, ce-ai păţit? 

Moş Cratiţă se întoarse spre fată surprins, iar ceilalți înghețară de 
spaimă. Chipul îi era acoperit de blană cenuşie şi îi crescuseră mustăți 
foarte lungi! 

— E un iepure de jucărie! scânci Frannie. Moş Cratiţă, ai spus că vei fi 
un iepure de jucărie şi chiar ai devenit unul! 

Uimiţi, se zgâiau cu toţii la bietul Moş Cratiţă. Cât de straniu era să-i 
vadă chipul cenuşiu, din care răsăreau două urechi clăpăuge şi nişte 
mustăți neastâmpărate! 

Moş Cratiță se privi într-una dintre tigăile lui lucioase, pe care o 
folosea pe post de oglindă. Se îngrozi când văzu că e acoperit de blană. 
Se întoarse spre ceilalți, speriat. 

Apoi scoase un țipăt şi ridică degetul spre Joe. 

— Uitaţi-vă la el! Acum e un clovn mecanic, cu pălărie şi tot tacâmul! 
Da, şi are şi-o cheie în spate! Joe, eşti un clovn! Nu-i de mirare că te dai 
întruna reste cap! 

Chiar atunci Joe făcu încă o roată. Ceilalți îl priviră, într-adevăr, 
băiatul se prefăcuse într-un clovn, cu pălărie şi costum de clovn. Fața îi 
era pictată în roşu şi alb, chiar ca a unui clovn. Frannie îi privi şi pe 
ceilalți şi scânci din nou. 

— Uitaţi-l pe Lună-Plină, e un ursulet grăsun şi rotunjor, cu un chip 
rotund care nu seamănă defel cu el! O, Lună-Plină, eşti chiar tu? 

— Da, răspunse Lună-Plină, pipăindu-şi obrajii. Vai de mine - am 
blană peste tot. Unde-mi sunt hainele? Mi-au dispărut. 

Joe îl apăsă pe burtă şi din dreptul ei se auzi un mormăit gălăgios — 
mooorrrrrrr! 

— Opreşte-te, zise Mătăsuță. M-ai speriat. Nu-l mai apăsa pe burtă, 
Joe. Dumnezeule, e îngrozitor! Toți suntem jucării. Uitaţi-vă la minei 

— De tine nu-i aşa de rău, spuse Joe, privind-o pe Mătăsuță. Eşti cea 
mai drăguță păpuşă pe care am văzut-o vreodată. Beth şi Frannie sunt 
şi ele păpuşi. Uită-te la ele cât se țin de țepene! Beth, poți să te aşezi? 

-Nu prea uşor, zise Beth, încercând să se aşeze pe un zid din 
apropiere. Nu reuşesc nicicum să mă aplec. Şi nici nu pot să-mi închid 
ochii. 

— Poate se vor închide când te vei întinde, spuse Lună-Plină mai 
degrabă mormăind decât vorbind. 

Aşa că Beth se întinse pe iarbă pentru câteva clipe, iar ochii i se 
închiseră pe loc! 

— Da, chiar suntem jucării! zise Frannie. Cred că transformarea a 
început când am promis că vom fi jucării şi când am ales ce vom fi. Dar 
noi am spus-o doar în glumă. 

— Aşa e. Dar niciodată nu se ştie ce se va întâmpla pe tărâmurile care 
străbat vârful Copacului Depărtărilor, zise Joe. Lună-Plină, crezi că vom 
înceta să fim jucării odată ce părăsim tărâmul acesta? -Nu, nu cred, 
răspunse ursulețul. Şi cum îţi închipui că vei reuşi să cobori pe Copacul 
Depărtărilor dându-te peste cap? Putem doar să sperăm că va trece de 
la sine. 

— Nu-mi place să fiu un iepure de jucărie, zise Moş Cratiţă întristat. 
Mă simt un nătăfleț. Credeţi că fața mea îşi va reveni după ce-o spăl? 

— Nu, spuse Joe, dându-se peste cap pentru aproximativ a cincizecea 
oară, animalele de pluş au mereu blană. Aş zice că mai degrabă cratița 
peste urechi arată hazliu. De ce nu ţi-o dai jos? 

— Ei bine, s-ar putea să răcesc, replică Moş Cratiţă. Nu mă simt bine 
fără o oală drept pălărie. 

— Cu siguranţă nu arăţi bine acum, mormăi Lună-Plină. 

— Pot spune acelaşi lucru şi despre tine, i-o întoarse Moş Cratiţă. Mi- 
aş dori să arăţi iar ca înainte. Nu-mi place de tine cum eşti acum. 

— Of, haideţi, zise Joe, dându-se iar peste cap. Mai bine să explorăm 
Satul Jucăriilor şi să sperăm că totul va trece de la sine. Ce bine-ar fi 
dacă nu ar trebui să fac roata tot timpul! Am început să mă plictisesc. 

— Şi noi, spuse Frannie, dându-se la o parte din calea fratelui ei. Ai 
grijă pe unde te-nvârţi, Joe, o să mă dărâmi. 

Grupul îşi văzu de drum prin Satul Jucăriilor. De data asta nimeni 
nu-i băgă în seamă, pentru că arătau ca nişte jucării adevărate. Pe 
lângă ei treceau în grabă hopa-mitici ocupați şi pretutindeni trândăveau 
ursuleți de pluş, rotofei şi veseli. Păpuşi de toate felurile se învârteau în 
jurul lor, iar în drum le ieşi din nou şoarecele mecanic. 

— Miau! făcu Moş Cratiţă, iar jucăria o luă la fugă. 

— De ce eşti atât de tău cu el? îl mustră Frannie. E o creatură tare 
drăguță. O, Doamne - mă simt foarte ciudat, umblând aşa ţțeapănă. 
Sunt convinsă că n-aş putea să fug nici dacă aş vrea! 

— Priviţi! Se apropie animalele de pe Arca lui Noe, zise Joe, ridicându-— 
se după ce mai făcuse încă o roată. Două câte două, aşa cum trebuie. 
Doi lei, doi urşi, doi iepuri... 

— Două rațe, doi şoricei, continuă Frannie. 

— MIAU! exclamă Moş Cratiţă din nou. Miau! Dar şoriceii de pe Arca 
lui Noe nu îl băgară în seamă. în schimb, altcineva o făcu! în spatele 
rozătoarelor erau două pisici, iar una dintre ele ieşi din rând şi se 
împlântă în fața lui Moş Cratiţă, fixându-l cu privirea. 

— Ce-ai spus? întrebă pisica de lemn. 

— Miau, replică Moş Cratiţă. Miau, miau, miau! 

— Cum îndrăzneşti să mă jigneşti?! zise pisica, scoțând nişte gheare de 
lemn. Moş Cratiţă se dădu repede înapoi. 

— N-am vrut să te jignesc, se scuză el. Doar am spus „miau, miau, 
miau" către şoareci. 

— Ei bine, dar asta înseamnă „eşti o urâţenie de pisică şi ai coada 
strâmbă!", zise furioasă pisica. Coada mea nu e strâmbă. Nu vorbi 
pisiceşte dacă n-o înţelegi! 

— Intră înapoi în rând, pisico! strigă Noe, iar pisica se conformă. 

Moş Cratiță răsuflă uşurat. Doamne, şi când te gândeşti că un simplu 
mieunat înseamnă atâtea lucruri pe pisiceşte! Chiar trebuie să fie mai 
atent. 

— Haideţi să mergem mai departe, le zise el celorlalți, care erau la fel 
de surprinşi ca el. Poate începe Lună-Plină să mormăie şi cine ştie ce 
mai înseamnă aia pe urseşte! Nu vrem să vină la noi urşii aceia polari 
sau cei doi urşi bruni. 

— Atunci haideţi să o apucăm în altă direcție, spuse Joe, executând 
agasat încă o roată. Fir-ar ea să fie de roată! M-am plictisit de ea. 

Porniră, aşadar, în altă direcție. Bieţii de ei — începea strania vrajă să 
se destrame? Se pare că nu! 


24.DOMNUL UM-BUM-BUM 


Ajunseră la un mic garaj. Un iepure cu blană pufoasă era ocupat să 
pună benzină în maşina condusă de alt iepure de jucărie. Se uitară cu 
uimire la Moş Cratiţă când îl văzură venind însoțit de prietenii săi. — 
Bună ziua! salută iepurele de la garaj. Ce-ţi veni să porţi o oală drept 
pălărie? Nu cred că am văzut în viața mea un iepure cu pălărie. 

— Ei bine, acum ai văzut, replică Moş Cratiţă, nu foarte politicos. Of, 
urechile astea. Le urăsc. Mă fac să arăt ca un iepure de jucărie. 

— Chiar eşti un iepure de jucărie, cu urechi clăpăuge şi toate cele, zise 
iepurele, făcând ochii mari. -Aici greşeşti, zise Moş Cratiţă. Nu sunt şi 
nici nu mi-ar plăcea să fiu. Creaturi urâte, cu urechi stupid de lungi şi 
mustăți neastâmpărate! 

— la-o mai încet, Moş Cratiță, îl avertiză Joe în şoaptă, apoi se întoarse 
spre iepurele nedumerit. Vă rog să-l iertați, zise băiatul, de fapt el e Moş 
Cratiţă, după cum vedeți. lar eu nu sunt un clovn mecanic, ci un băiat. 
Ah, vă rog să mă scuzați, simt că-mi vine să mai fac o săritură peste 
cap. 

Se dădu peste cap din nou, după care se ridică în picioare. 

— Înţeleg, zise iepurele. Nici mie nu mi-ar plăcea defel să fiu un moş 
cu cratițe, aşa că înţeleg cum se simte, deşi iepurii sunt creaturi foarte 
frumoase, ca mine, de altfel. Ar trebui să fie mulțumit că s-a prefăcut în 
iepure. 

— Ei, dar nouă cel mai mult ne place să fim noi înşine, zise Frannie. 
Eu sunt fetiță, nu păpuşă. Iar ursulețul acesta e, de fapt, Lună-Plină. 

— N-am auzit niciodată de el, spuse iepurele. Nu ştiam că există astfel 
de creaturi. Frannie se amuză. Mătăsuţă se apropie de iepure şi îi 
zâmbi. 

— Te rog, ajută-ne, spuse ea. 

Iepurele făcu ochii mari când o văzu pe zână, i se păru cea mai 
frumoasă păpuşă din întregul Orăşel al Jucăriilor. Iepurele din maşină 
se aplecă pe geam. 

— Bineînţeles că o să vă ajutăm, spuse acesta. Ce vreți să facem? 

— Noi speram ca vraja asta să se destrame, le explică Mătăsuţă cu 
vocea ei dulce de păpuşă. Dar nu s-a întâmplat aşa. Şi ne întrebam 
dacă nu cumva ştiţi cum am putea redeveni noi înşine. Cei doi iepuri 
schimbară priviri încurcate. 

— Greu, spuse unul dintre ei. 

— Foarte greu, zise celălalt. 

— Ce spui de bătrânul mag, domnul Um-Bum-Bum? zise primul 
iepure. Dacă e binedispus, s-ar putea să-i ajute cu ceva. 

— Da, aşa e, dar dacă e prost dispus s-ar putea să-i transforme în ceva 
mai rău, zise celălalt. 

— Atunci mai bine nu mergem la el, spuse Joe în grabă, dându-se iar 
peste cap. 

— Putem să vedem în ce dispoziție e înainte să-i spunem de ce-l 
căutăm, zise iepurele. Vă pot duce pe toţi cu maşina mea, dacă încăpeți. 

— Bănuiesc că putem încerca, spuse Lună-Plină, însă pe chipul lui 
rotund de ursuleţ se citea îngrijorarea. 

Iepurele îi oferi zânei Mătăsuţă locul din față. I se părea nespus de 
frumoasă şi foarte dulce. -Sunt convins că, dacă tu ai merge la domnul 
Um-Bum-Bum să-i ceri o favoare, ar spune „da' pe loc, zise iepurele. 
Eşti cea mai drăguță păpuşă pe care am văzut-o. 

— Ei bine, şi tu eşti un iepure chipeş, spuse Mătăsuţă, iar asta îl unse 
pe iepure pe suflet. 

Găsiră cumva o cale de a se înghesui cu toții în maşină, îi făcură cu 
mâna iepurelui de la garaj şi porniră la drum. 

— Simt că iar urmează o săritură, spuse Joe pe neaşteptate. lartă-mă, 
dar poți, te rog, opri maşina ca să ies puţin şi să fac roata? 

— Începi să fii o mare pacoste, spuse iepurele de la volan. Nu poţi face 
mai multe sărituri, să-ți ajungă pentru o vreme? 

— O să încerc, spuse bietul Joe. 

Băiatul cobori din maşină şi făcu nouă sărituri peste cap, însă nu-i 
veni să facă mai multe, aşa că se întoarse la maşină. 

— Tare mi-aş dori să nu porți toate oalele şi ibricele astea cu tine, îi 
spuse lui Moş Cratiță. Mută mai încolo ibricul ăla, te rog. Mă împunge 
cu toarta. 

— Ibricele n-au poartă, replică Moş Cratiţă. 

— TOARTĂ am spus, nu poartă, îl lămuri Joe agasat. Acum mă 
deranjează altceva — e un capac. 

— N-am niciun colac, spuse Moş Cratiţă, înțelegând din nou altceva. 
Ştii bine că n-am niciun colac. 

Te agiți şi tu degeaba, vrei ba poartă, ba colac. 

— Am spus TOARTĂ şi CAPAC, urlă Joe, pierzându-şi răbdarea. Nu, 
nu asta voiam să spun, ci... -Soartă şi bumbac! chicoti Frannie. Hai, 
linişte amândoi. Cratiţă, dragule, fii rezonabil. A vrut să spună toartă şi 
capac - uite, îl împung. 

— Păi, de ce n-ai zis aşa de la început? mormăi Moş Cratiţă, întorcând 
ibricul şi oala pe cealaltă parte, împungându-l acum pe Lună-Plină. 
Doamne, Lună-Plină, tu de ce eşti aşa de îmbufnat? Lună-Plină îşi 
întoarse chipul de ursuleț spre el. 

— Nu te porți frumos, spuse el. 

— Nu, nu beau vin spumos, zise Moş Cratiţă, care surzise de tot de la 
zgomotul maşinii şi al oalelor zdrăngănind. Bineînţeles că nu beau vin 
spumos. De ce mă întrebi? 

— Opriţi-vă din vorbit, vă rog, îi spuse iepurele de la volan. Vă aud 
poveştile şi sunt atât de lipsite de sens, încât cred că o să intru într-un 
copac. Oricum, vreau să vorbesc cu drăgălaşa de Mătăsuţă. 

Nimeni nu mai vorbi apoi în afară de Mătăsuţă şi iepurele de jucărie. 
Maşina mergea în continuare, când Joe simți că trebuie să se dea din 
nou peste cap. 

— Poţi opri, te rog? întrebă acesta. 

— Vai de mine, am trecut de domnul Um-Bum-Bum! spuse iepurele, 
punând frână atât de brusc, încât oala lui Moş Cratiţă îi zbură de pe 
cap şi ateriza drept în drum. 

— Bine, coboară şi fă roata până întorc eu maşina. Băiatul se dădu jos 
din maşină şi făcu zece sărituri peste cap, în timp ce iepurele de jucărie 
întoarse maşina. Mergeau să-l caute pe domnul 

Um-Bum-Bum. 

— Te rog, nu mai vorbi cu Mătăsuţă, pentru că iar vei trece de locul cu 
pricina, îl rugă Frannie pe şofer. 

Însă, de data asta, iepurele fu mult mai atent să nu îi scape casa 
domnului Um-Bum-Bum, în fața căreia frână pe neaşteptate. 

— Mi s-a dus încă o cratiţă, mârâi moşul. Chiar trebuie să ne oprim 
atât de brusc? 


98 |pădureafermecată enidblyton 


Nimeni nu îl băgă în seamă, erau ocupați să caşte ochii la ciudata 
uşiță din mijlocul câmpului înverzit. 

Pe ea scria cu litere negre, de-o şchioapă: 

UM-BUM-BUM. ŞAPTE BĂTĂI ÎN UŞĂ. 


— Mătăsuţă, bate tu, spuse Frannie. Poate că Um-Bum-Bum va fi 
drăguţ cu tine. Chiar arăţi adorabil. -Bine, bat eu, zise încrezătoare 
Mătăsuţă, deşi în realitate îi era teamă. 

leşi din maşină şi se îndreptă spre uşiță. Apucă inelul de metal şi bătu 
de exact şapte ori — cioc, cioc, cioc, Cioc, cioc, cioc, cioc! 

Dinăuntru se auzi o voce răsunătoare. 

— Nu mai bate. O singură dată e de-ajuns! -Vai de noi, e prost dispus! 
zise iepurele. —-Repede, întoarce-te, Mătăsuţă, să plecăm de-aici. 

— Nu pot, se plânse Mătăsuţă. Inelul de metal al uşii mi-a prins mâna 
şi nu vrea să-mi dea drumul! 

Joe sări îndată din maşină şi fugi să-i sară în ajutor. Însă Mătăsuţă 
avea dreptate. Inelul o ţinea strâns şi nu ceda deloc. 

Lună-Plină se duse şi el să ajute, după care li se alătură Moş Cratiţă, 
îngrijorat. Chiar în clipa aceea uşa se deschise larg şi ceva sau cineva o 
trase pe Mătăsuţă înăuntru, în timp ce o voce tună către ei: 

— CE-I ASTA? CUM ÎNDRĂZNIŢI SĂ MĂ DERANIAȚI ÎN MIJLOCUL 
VRĂJILOR? 

Toate lumea îşi zise în gând că numele i se potrivea de minune, având 
în vedere cum ştia să bubuie. însă arăta cu totul altfel decât şi-l 
închipuiseră. Era un spiriduş bătrân, cu o barbă lungă, pe care o târa 
după el. Avea urechi mari, ascuţite şi purta o pălărie rotundă, 
caraghioasă, cu antene ca de fluture. Ochii lui erau verzi ca iarba şi 
foarte luminoşi. 

Se încruntă la tot grupul - după care o zări pe Mătăsuţă, agățată în 
continuare de inelul de pe 

— Ah, spuse acesta, iar pe chip îi înflori un zâmbet luminos. Ah! Ce 
păpuşică minunată! Nu-i de mirare că inelul n-a vrut să-ți dea drumul. 

De unde ai apărut? N-am mai văzut aşa o păpuşă drăguță în viața mea! 
Ştii unde ar trebui să fii? 

— Nu, spuse Mătăsuţă pe nerăsuflate. 

— Ar trebui să stai în vârful pomului de Crăciun al lui Moş Crăciun, în 
castelul lui! spuse Um-Bum-Bum cu glasul său tunător. Caută mereu 
să pună în vârf păpuşa cea mai frumoasă, însă până acum n-a găsit 
niciuna pe măsura ta! 

— Eu nu sunt o păpuşă, spuse Mătăsuţă. Sunt o zână. Doar astăzi am 
fost prefăcută în păpuşă. 

— Dă-i drumul! îi porunci spiriduşul uşii. Poftiţi cu toţii înăuntru. Ce 
vânt v-aduce pe la mine? 

— Pare a fi foarte binedispus acum, îi şopti Joe lui Lună-Plină. Cred că 
nu e nicio primejdie să intrăm. 

În clipa în care păşiră în casă, uşa se trânti în urma lor, făcându-i să 
tresară. Înăuntru dădură peste un coridor foarte îngust şi şerpuitor care 
ducea spre interiorul dealului. Îl urmară pe spiriduş prin coridor, 
călcând şi împiedicându-se întruna în barba lui, însă acestuia nu părea 
să-i pese prea tare. 

Um-Bum-Bum îi conduse spre o încăpere spațioasă cu un tavan foarte 
jos. Un foc mare ardea în mijloc, dar nu cu flăcări roşii, ci verzi, care nu 
emanau căldură deloc. 

— Tocmai făceam nişte vrăji, răsună vocea plină a lui Um-Bum-Bum 
în încăpere. Sunt vrăjitor, ştiaţi? 

— Da. Tocmai de aceea am venit, spuse Mătăsuţă, emoţionată. Te 
rugăm, Um-Bum-Bum, ne poți ajuta cu o vrajă? Vrem să fim iar noi 
înşine. Sunt o zână, de fapt, după cum ţi-am spus. 

— lar noi suntem în realitate fetițe, spuseră Frannie şi Beth. Şi clovnul 
acesta e un băiat, iar iepurele de jucărie este Moş Cratiţă... 

— Eu sunt Lună-Plină, adăugă ursulețul. Te rugăm din suflet să ne 
ajuţi. 

— Ha, zise Um-Bum-Bum privindu-i amuzat. Cred că se poate rezolva. 
E uşor. Dar o voi face cu o singură condiţie. 

— Ce anume? întrebă Joe, cu inima cât un purice. 

— Pe voi cinci vă voi preschimba la loc, dar pe păpuşa aceasta 
frumuşică o voi păstra ca să i-o vând lui Moş Crăciun, să o pună în 
vârful pomului de Crăciun! Va fi aşa o onoare pentru ea. Ţi-ar plăcea 
asta, nu-i aşa, drăguţo? zise vrăjitorul, întorcându-se spre Mătăsuţă. 
Zâna părea foarte speriată. -Ei bine, te voi lăsa să mă vinzi lui Moş 
Crăciun, spuse ea, dacă îţi vei folosi vrăjile pentru ceilalți. -O, draga de 
tine! spuse Lună-Plină, îmbrățişând-o pe Mătăsuţă cu mâinile lui 
blănoase. Ce drăguţ din partea ta! Dar n-o să-ți dăm voie să faci una ca 
asta! Nu te-am lăsa singură aici niciodată. 

— Niciodată, zise Joe. NICIODATĂ! 

— Niciodată, niciodată, repetară cei trei frați în acelaşi timp. 

— Am să rămân aici, spuse Mătăsuţă cu un nod în gât, însă totuşi 
zâmbindu-le. Nu va fi aşa de rău să merg la Moş Crăciun, deşi cred că 
va fi foarte plictisitor să stau în vârful pomului de Crăciun. Dar fac asta 
pentru voi, ştiţi, şi vreau să vă fie bine! 

— Bineînţeles că vrea s-o facă, spuse Um-Bum-Bum. E o păpuşă cu 
judecată. 

— Linişte, zise Joe. Îţi spunem că nu o lăsăm aici! Mai bine rămânem 
jucării pentru tot restul vieții! 

Când auzi asta, domnul Um-Bum-Bum îşi ieşi cu totul din fire, se 
repezi mâniat spre Joe, dar băiatul fu mai isteţ: îl apucă pe vrăjitor de 
barbă, îl târî până la o masă mare, unde un-doi îl legă de masă, făcând 
zeci de noduri cu propria-i barbă! 

— Acum, iute, să fugim! strigă el. îmi pare rău că a trebuit să te leg, 
Um-Bum-Bum, dar nu-ți dăm voie să pui mâna pe Mătăsuţă. Toată 
lumea, fugiți! 

Străbătură în goană coridorul subteran şi ieşiră la lumina zilei. Şi — 
slavă Domnului! — afară, în maşină, îi aştepta iepurele. Ce bucurie să-l 
revadă! 

25.ÎN CASTELUL LUI MOŞ CRĂCIUN 


Joe ajunse primul la maşină. 

— Repede! strigă el. îl aud pe Um-Bum-Bum venind! Cred că a reuşit 
să se elibereze. 

Într-adevăr, vrăjitorul nu mai era legat! Apăru în pragul uşii, iar 
ceilalți observară că îşi tăiase barba. Arăta foarte ciudat. 

Iepurele tură motorul şi ţâşni ca din puşcă, înainte ca Moş Cratiţă să 
se aşeze bine în maşină. Un ibric se rostogoli prin aer şi se prăbuşi în 
drum zăngănind, motiv pentru care Moş Cratiță bombăni din nou. — 
Slavă Domnului că am scăpat de ibricul ăla, zise Joe. N-o să mă mai 
împungă. Vai de mine, simt că trebuie să mă dau peste cap din nou. 

— Ei bine, nu poți, zise Lună-Plină hotărât, decât dacă-ți doreşti să te 
prindă Um-Bum-Bum. Uite, Moş Cratiţă, ține-l bine pe Joe şi nu-l lăsa 
să se dea peste cap în maşină! 

Era foarte greu să-l oprească pe băiat, însă până la urmă reuşiră. 
După ce înaintară o bucată bună de drum, iepurele opri maşina să 
vorbească puțin, iar Joe profită de ocazie pentru a face câteva tumbe. — 
Ştiţi ce cred eu? Cred că ar fi bine să mergeţi pe Tărâmul lui Moş 
Crăciun, zise iepurele. Chiar aşa cred. Nu ca să i-o dați pe Mătăsuţă — 
asta nu se va întâmpla niciodată —, ci ca să-i spuneţi că nu sunteți 
jucării şi să-l rugați să vă prefacă în voi înşivă. 

— Pare a fi un pic încurcată treaba, spuse Lună-Plină, rumegând 
problema. Da, cred că e o idee bună. În definitiv, cu jucării se şi ocupă, 
nu-i așa? Trebuie să le cunoască foarte bine. S-ar putea să-şi dea 
seama că nu suntem jucării adevărate şi să ne ajute. 

— Ştim că e bun la suflet, spuse Mătăsuţă. lubeşte copiii. Haideţi să 
mergem la el! Dar cum putem ajunge acolo? Tărâmul acesta rămâne o 
vreme în vârful Copacului Depărtărilor şi s-ar putea ca următorul să fie 
chiar Tărâmul lui Moş Crăciun. 

— Ai dreptate, spuse iepurele. De fapt, următorul pe listă e Tărâmul 
Crivăţului, ceea ce nu sună prea bine. Dar pot face ceva pentru voi! 

— Ce anume? vru să ştie Joe. 

— Vă pot duce cu maşina până la gară şi să vă urc în trenul care duce 
spre Tărâmul lui Moş Crăciun, zise iepurele de jucărie. Am observat că 
sunt câteva trenuri care merg într-acolo. Ce ziceţi, prieteni? 

— E o idee foarte bună, căzură cu toţii de acord şi porniră din nou la 
drum. 

Ajunseră la o gară neobişnuită, unde coborâră din maşină. 

— Mi-ar plăcea să rămâi mereu pe tărâmul ăsta, Mătăsuţă, spuse 
iepurele. Chiar eşti tare frumugşică. Dar ştiu că ai fi nefericită aici şi n- 
aş suporta asta. 

— O să-ți scriu, zise Mătăsuţă. 

— Serios? Ştii, n-am primit niciodată o scrisoare! M-ar face să mă simt 
important. Priviţi, vine trenul! 

— Oau! Trenul acesta merge spre Tărâmul lui Moş Crăciun! Ce noroc! 
exclamă Lună-Plină. La revedere, iepure! Ne-ai fost un prieten de 
nădejde, îți voi scrie. 

— Doamne, închipuie-ţi, două scrisori! exclamă încântat iepurele. 

— O să-ţi scriem toți, spuse Joe, dând mâna cu el. Rămâi cu bine! A 
fost o plăcere să te întâlnim. Mătăsuţă îl sărută pe obraz şi iepurelui îi 
dădură lacrimile de bucurie. 

— Nu m-a mai pupat nimeni niciodată, mărturisi el. Sărut, scrisori — 
chiar că sunt un iepure norocos! 


Se urcară cu toţii în tren şi îi făcură cu mâna noului lor prieten. 

— Ce iepure drăguţ, spuse Joe. Ei bine, iată-ne din nou la drum. Mă 
întreb cât avem de mers. Era un drum lung şi, rând pe rând, adormiră. 
La un moment dat, îi trezi un hamal. 

— Hei, voi! Nu vreţi să coborâți aici? îi întrebă. Aici coboară de obicei 
jucăriile. 

Se grăbiră să iasă, fiindcă zăriră o placă pe care scria „Castelul lui Moş 
Crăciun". 

— Chiar la timp, spuse Joe, căscând. Of, iar mă apucă pofta de tumbe! 

— Priviţi! Acela e castelul! zise Beth, arătându-le clădirea care se înălța 
falnic pe un deal din apropiere. Dar, vai, uitaţi câtă zăpadă! Cine şi-ar fi 
închipuit că aici e iarnă? 

— O, totdeauna e iarnă aici, zise hamalul. Altfel n-ar putea aluneca 
săniile, nu? Vă aşteaptă Moş Crăciun? De obicei, sania lui aşteaptă să-i 
ia pe vizitatorii sosiți cu trenul. 

— Nu cumva e cea de-acolo? întrebă Lună-Plină, arătând spre curtea 
înzăpezită a gării. 

O sanie era acolo, trasă de patru reni frumoşi .ii căror clopoței 
zornăiau la fiecare mişcare. Un spiriduş roşu ţinea hamurile. 

— Da, aceea este. Mergeţi şi urcați în ea, zise hamalul. Ce păpuşă 
frumoasă! zise el, admirând-o pe Mătăsuţă. Pun pariu că Moş Crăciun o 
va vrea pentru pomul de Crăciun. Se îndreptară spre sanie şi se urcară 
în ea. 

— Spre Moş Crăciun, vă rugăm. 

Sania porni de îndată, alunecând lin pe zăpadă, trasă de cei patru reni 
veseli. 

Ajunseră la castel. Simţiră fluturaşi în stomac când văzură cât de 
mare şi impunător era. Se opriră în fața unei uşi masive pe care erau 
cioplite tot soiul de jucării şi sunară la un clopot grandios. 

Uşa se dădu în lături şi în prag îi întâmpină un ursulet îmbrăcat în 
valet: 

— Vă rog, poftiți înăuntru. Moş Crăciun vă va primi la el de îndată. 

Intrară într-un salon uriaş, iar apoi într-o încăpere vastă, unde o 
mulțime de pitici şi spiriduşi lucrau de zor. 

— Poate vreţi să aruncaţi o privire cât timp aşteptaţi, spuse ursulețul- 
valet. Veţi vedea spiriduşii pictând căsuțele şi piticii instalând 
mormăiala în noi, urşii, şi cum se pun săriturile peste cap în clovnii 
mecanici. 

— Asta nu vreau să văd, zise Joe, simțind că îl apucă din nou cheful de 
a se da peste cap. După ce se potoli, se ridică din nou în picioare. 

— Ce fac spiriduşii de-acolo? întrebă el. 

— Fac sfârlezele să bâzâie când se învârtesc, spuse valetul. Dar nu vă 
apropiaţi prea tare. Ar putea intra bâzâiala în voi şi veți avea multă 
bătaie de cap cu ea! 

Rămaseră la distanță, asistând doar la munca din atelier. Totul era 
foarte interesant. Atât de multe lucruri se întâmplau în acelaşi timp! 
Erau atâtea de văzut şi de auzit, încât aproape uitară că şi ei erau tot 
jucării. 

— Ce-ţi face mormăitul, ursulețule? întrebă un spiriduş, alergând spre 
Lună-Plină. Îl apăsă pe burtă şi Lună-Plină mormăi grav. 

— Morrrr! Lăsaţi-mă în pace! Nu-mi place să-mi faceți asta. 

— Priviţi, priviţi! Acela nu-i Moş Crăciun? strigă Beth pe neaşteptate, 
când un om masiv, îmbrăcat în roşu-aprins intră în cameră. 

Purta o glugă cu un tiv alb, iar ochii şi fața îi radiau. 

— Da, e Moş Crăciun! strigă Joe. 

Moş Crăciun îl auzi şi se întoarse pe loc spre ei. O privi mirat pe 
Mătăsuţă. 

— Vai! zise el. Tu de unde ai apărut? Tu n-ai fost făcută de pitici şi 
spiriduşi în castelul meu. Eşti cea mai drăguță păpuşă pe care am 
văzut-o vreodată. Am de gând să te păstrez pentru mine şi să te pun în 
vârful pomului de Crăciun. 

— Nu, nu, te rog, nu! imploră Mătăsuţă. Moş Crăciun îi privi pe ceilalți. 
Părea încurcat. 

— De unde veniți toți? zise el. Sunt sigur că nu am făcut niciodată 
jucării ca voi. De pildă iepurele acesta, îmbrăcat în cratițe şi tigăi, sau 
ursulețul acesta hazliu. Nu pare a fi un ursuleț de pluş adevărat. -Păi, 
nici nu suntem jucării adevărate! zise Beth. Moş Crăciun, am fost 
prefăcuţi în jucării la castelul de jucărie. În realitate, eu sunt o fetiță. 

— lar eu sunt Lună-Plină, locuitor al Copacului Depărtărilor, zise 
ursulețul. 

— Poftim? Faimosul Lună-Plină, cel cu un lunecuş-alunecuş în casă, 
care coboară prin trunchiul copacului până jos? exclamă Moş Crăciun. 
Doamne, totdeauna mi-am dorit să mă dau pe el! Crezi că sunt prea 
gras şi n-aş încăpea? 

— Nu, nu cred, răspunse Lună-Plină, măsurându-l din cap până în 
picioare. V-aş putea da două perne pe care să şedeţi în loc de una. Dacă 
vreți să veniți acum, puteți să vă dați de câte ori vreți şi-o să vă tragem 
noi sus cu ligheanul, după care puteți să vă mai daţi o tură. 

— Hai să mergem acum! zise Moş Crăciun încântat. Ca să vezi, în 
sfârşit l-am întâlnit pe faimosul Lună-Plină! Şi bănuiesc că această 
minunată păpuşă este Mătăsuţă, zâna. Şi, bineînţeles, acesta-i nimeni 
altul decât Moş Cratiță! 

— Dar... de unde ne cunoaşteţi? întrebă Lună-Plină uimit. 

— O, am auzit despre voi de la copii, zise Moş Crăciun. Ei îmi cer 
întruna cărți despre voi, să le primească de Crăciun, şi vă îndrăgesc 
atât de mult, încât le-am citit pe toate şi tare mi-am dorit să vă cunosc. 
Ce noroc a dat peste mine! 

Moş Crăciun îşi strigă sania şi se suiră cu toţii înăuntru. 

— Spre vârful Copacului Depărtărilor! porunci Moş Crăciun şi porniră 
la drum. 

Nu trecu multă vreme şi aterizară pe o creangă lată aproape de vârful 
copacului, unde coborâră cu toții. 

— Casa mea e doar puţin mai sus, zise Lună-Plină, arătându-le 
drumul. 

În curând se aflau în micuța şi rotunda lui casă. Le arătă gaura 
neobişnuită din mijlocul podelei. -lată, zise el, ăsta e lunecuş- 
alunecuşul — coboară în spirală din vârful copacului până jos de tot, iar 
acolo zbori printr-o trapă şi aterizezi pe un covor moale de muşchi. 

— Splendid! zise Moş Crăciun. Vrea cineva să se dea primul, vă rog? 
Doamne, e exact ca în cărți! -Aăă... credeţi că aţi putea mai întâi să ne 
prefaceți înapoi în noi înşine? întrebă Joe, temându-se că, în 
entuziasmul lui, Moş Crăciun va uita să facă ceea ce ei îşi doreau din 
tot sufletul. Simt că iar mă voi da peste cap şi n-aş vrea să cobor 
lunecuş-alunecuşul făcând roata. 

— Să vă prefac înapoi? Da, desigur, e uşor! zise Moş Crăciun. Lunecug-— 
alunecuşul e locul perfect pentru o vrajă. închideţi ochii, vă rog. 

Închiseră cu toţii ochii. Moş Crăciun îi atinse uşor pe fiecare în parte, 
în timp ce îngâna un cântec neobişnuit: 


Intraţi cum sunteți, leşiți cum erați. Intraţi cum sunteţi, leşiţi cum erați! 

Îşi deschiseră ochii. Lună-Plină luă o pernă şi o aşeză pe Beth pe ea. 
O împinse tare şi fetița porni ca din puşcă în jos pe tobogan, iar apoi 
zbură prin trapă şi ateriza pe covorul de muşchi. -O! zise ea cu 
respiraţia tăiată. O! Sunt eu însămi din nou. Nu mai sunt o păpuşă 
țeapănă - şi îmi pot închide şi deschide ochii după plac! 

Se ridică în picioare, iar prin trapă țâşni Joe. 

— Joe! Eşti bine! Eşti iar tu, cel adevărat! exclamă Beth încântată. Şi 
uite-o şi pe Mătăsuţă - nu mai e o păpuşă! Şi uite-o pe Frannie, e bine 
şi ea. Priviţi! E Moş Cratiţă - uraaa! — şi-a revenit! -Şi nu mai are 
urechile alea clăpăuge, zise Mătăsuţă. Sinceră să fiu, îmi cam pare rău, 
începuseră să-mi placă. Dragul de Moş Cratiţă! 

Crăciun, cu gluga-i căzută de pe cap! Buf! Căzu pe covorul de muşchi, 
de unde nu se mişcă o vreme, încercând să-şi recapete suflul, însă 
nespus de încântat. 

— Ce palpitant! Ce palpi-TANT! îmi place mai mult decât tot ce am în 
castel. 

— Păzea! Vine Lună-Plină! strigă Joe, şi imediat se ivi Lună-Plină, 
radiind, de-acum el însuşi din nou, nu un ursuleț de pluş. 

— Aş vrea să mă mai dau o dată, spuse Moş Crăciun, ridicându-se în 
picioare. Cum aţi spus că ajungem în vârful copacului? într-un coş? 

— Da, zise Joe, dar, dacă nu vă deranjează, am prefera să nu mai 
urcăm şi noi. Ştiţi, probabil că mama e foarte îngrijorată din cauza 
noastră. Aşa că o să ne luăm rămas-bun şi vă mulțumim frumos. — 
Rămânețţi cu bine, copii! Ne vedem la Crăciun, zise Moş Crăciun. O să 
vă aduc ceva care o să vă placă la nebunie. A, uite că vine ligheanul, 
coborât pe-o sfoară. Ne urcăm? 

Ultimul lucru pe care Joe, Beth şi Frannie îl văzură fu Moş Crăciun 
suindu-se în ligheanul mare, tras în sus de toate veverițele din vârful 
copacului. Lună-Plină, Mătăsuţă şi Moş Cratiţă erau cu el, aplecându-— 
se peste margine şi făcându-le cu mâna. 

— Ei bine, bănuiesc că Moş Crăciun o să se dea pe lunecuş-alunecuş 
până la asfinţit, zise Joe. Vai de mine, iar îmi vine să fac roata! 

— O, te vei dezobişnui curând, zise Beth. Şi eu am tendința să merg în 
continuare țeapănă, ca o păpuşă. 

Doamne, ce aventură! 

— Nu cred că vom mai trăi vreodată ceva la fel! zise Frannie. 

Ba da, Frannie, Beth şi Joe. Habar n-aveţi ce vă aşteaptă! 

26.ARMATA DE PRICOLICI ROŞII 


Într-o zi, când mama urma să lipsească de-acasă până seara, le spuse 
copiilor că ar prefera să-l invite pe Moş Cratiţă să petreacă ziua cu ci şi 
că pot să mai vină şi doi dintre prietenii pe care şi-i făcuseră de curând. 

— Bine! zise Joe. O să-i chemăm pe Lună-Plină şi pe Mătăsuţă. 

Beth scrise un bilet pe care i-l înmâna căpriței albe, să i-l ducă lui 
Lună-Plină. 

Căprița albă era o creatură minunată. Dădea cel mai gustos lapte, 
făcea comisioane, iar dacă o găină ieşea cumva din grădină o găsea şi o 
aducea înapoi. Era de mare ajutor familiei. 

Căpriţa luă biletul în gură şi alergă spre Pădurea Fermecată. Ajunse la 
Copacul Depărtărilor şi behăi către veverița roşcovană, care scoase 
imediat capul din scorbură. 

Veverița luă biletul şi se cocoță sprintenă în copac, la Lună-Plină. 
încântat, acesta o chemă pe Mătăsuţă la el, care urcă de-ndată să 
citească şi ea biletul. 

— O să-l anunțăm pe Moş Cratiţță imediat ce adoarme domnul 
Cutărică, zise Lună-Plină. Copiii nu l-au invitat şi pe domnul Cutărică, 
aşa că Moş Cratiţă va trebui să se strecoare cu noi, fără să-i spună 
NIMIC. 

Trimiseră un alt bilet prin căpriță, anunţându-şi vizita în după-masa 
aceleiaşi zile, la ora trei. Copiii se bucurară de vestea cea bună. Mama 
se pregătea să plece, iar fetele începură deja să aranjeze căsuţa, 
împodobind-o cu ghivece de flori. Beth făcuse o prăjitură cu ciocolată, 
iar Frannie, caramele. Joe pregăti sendvişuri pentru musafiri. 

— O să ne distrăm de minune, zise el. Sper că Moş Cratiţă n-o să fie 
foarte surd în după-amiaza asta. 

Până la ora prânzului, cei trei copii terminaseră toate pregătirile. Erau 
curați şi aranjaţi, iar masa arăta impecabil cu toate sendvişurile, 
prăjiturile şi caramelele. Beth se duse la poartă să-i întâmpine pe 
musafiri. 

Nu-i văzu venind pe potecă. 

— Întârzie! le strigă fraţilor ei. Probabil că Moş Cratiţă s-a încâlcit cu 
oalele pe undeva! 

Era ora trei şi jumătate şi încă nici urmă de prietenii lor. Copiii erau 
destul de dezamăgiţi. -Poate că Lună-Plină nu mi-a înțeles bine 
scrisoarea şi-a crezut că-i aşteptăm la ora patru, zise Beth. 

Dar se făcu ora patru şi Lună-Plină, Mătăsuţă şi Moş Cratiţă nu 
apăruseră încă, ceea ce îi îngrijoră pe copii. 

— Sper să nu fi păţțit ceva, zise Beth supărată. Uite câtă mâncare 
gustoasă şi n-are cine să se bucure de ea. 

— Să mai aşteptăm puţin, după care ne-aşezăm la masă, spuse Joe. 

Aşadar, când se făcu ora cinci şi nimeni nu-şi făcu apariţia, cei trei 
frați dădură gata jumătate din merindele de pe masă. 

— Ceva s-a întâmplat cu ei, spuse Joe mohorât. 

— Vai de mine! Crezi că au pățţit ceva? întrebă îngrijorată Beth. Să 
mergem să-i căutăm? 

— Nu, zise Joe. Cel puţin nu acum. Mama o să se-ntoarcă în curând. 
Ar fi mai bine să mergem la noapte. Atunci e şi funia lăsată pe lângă 
copac ca să putem urca şi n-o să ne ia prea mult timp să ne cățărăm. 

— Trebuie neapărat să vedem ce s-a întâmplat, spuse Beth, strângând 
de pe masă. Luăm şi porțiile lor de mâncare cu noi. 

Aşadar, în seara aceea, după lăsarea întunericului, cei trei copii se 
furişară din pat, se îmbrăcară şi se strecurară afară din casă, pe uşa 
din dos. Luară cu ei un lămpaş pe care îl găsise Joe, căci nu era pic de 
lumină în noaptea aceea. Joe îl ținea în fața lor, ca să vadă pe unde 
calcă. 

O luară pe aleea întunecată, peste şanţ, şi intrară în Pădurea 
Fermecată. Copacii şuşoteau mai tare decât de obicei. „Fâş-fâş-fâş-fâş!" 
făceau ei. 

— O, ce mi-aş dori să înţeleg ce-şi zic! oftă Frannie. 

— Haide, Frannie, zise Joe. Să nu zăbovim prea mult. Ar fi bine să ne- 
ntoarcem înainte de ivirea zorilor. 

Străbătură pădurea cea întunecată. Cum luna nu strălucea pe cer în 
noaptea aceea, nu se zărea nicio urmă de vreo făptură magică. Într-un 
sfârşit, copiii ajunseră la Copacul Depărtărilor şi căutară funia. 

Dar de data aceasta nu era nicio funie, aşa că începură să se cațăre ca 
de obicei, ţinându-se bine de crengi şi rămurele, fiindcă nu vedeau mai 
nimic în jur. 

Însă abia apucară să urce pe câteva crengi, că ceva cu totul neaşteptat 
se petrecu. Cineva îl prinse pe Joe de umăr şi îl împinse la vale! Joe 
căzu, dar reuşi să se prindă de o creangă de jos, salvându-se la timp. 

— Cine a făcut asta? strigă el furios. 

Îşi dezlegă lămpașul de la curea, unde îl agățase cât timp urca, şi îl 
îndreptă spre Beth şi Frannie, strigându-le să stea pe loc. 

Dar cine stătea pe crengile de jos ale copacului? Patru pricolici roşii, 
cu urechi ascuțite, guri mari şi ochi cu o privire răutăcioasă! 

— Nimeni nu are voie să urce în copac acum, zise unul dintre pricolici. 
Şi nimeni nu are voie să coboare! 

— Dar de ce? întrebă uimit Joe. 

— Pentru că acum copacul ne aparține! 

— Vă aparţine?! Ce prostie! zise Joe. Am venit să ne vedem prietenii 
care locuiesc aici. Lăsaţi-ne să trecem. 

— Nu! ziseră pricolicii rânjind. Nu-vă-dăm-voie-să-urcaţi! 

— N-are rost, se auzi o voce subțire din apropierea lui Joe. Dacă 
încercați să urcați, o să vă împingă sau o să vă ia şi pe voi prizonieri. 

Joe îşi îndreptă lampasul în jos, iar copiii văzură că li se adresase 
veverița roşcovană, cea care avea grijă de perne pentru Lună-Plină. 


— Salutare! zise Joe. Te rog, povesteşte-mi ce s-a întâmplat. Nu înţeleg 
NIMIC! 

— O, e destul de uşor de înţeles, zise veverița. Tărâmul pricolicilor roşii 
a ajuns în vârful Copacului Depărtărilor. Pricolicii au descoperit 
spărtura din nori şi-au năvălit în copac. l-au luat pe toți prizonieri. 
Lună-Plină şi restul locuitorilor sunt încuiaţi în casele lor din trunchiul 
copacului. Vă pot spune că domnul Cutărică şi Morocănilă, spiriduşul 
țâfnos, aproape că şi-au dărâmat uşa încercând să iasă! 

— Dar de ce i-au încuiat pricolicii? întrebă uimită Beth. 

— Ei bine, vor să facă rost de nişte vrăji pe care le cunosc doar 
locuitorii copacului, zise veverița. Au de gând să-i țină pe toți încuiați 
până când le vor dezvălui secretul. Nu e îngrozitor? 

— Vai de mine! spuse Frannie. Cum îi putem ajuta? 

— Nu ştiu, zise veverița tristă. Dacă ați putea ajunge sus la ei, poate 
am reuşi să încropim un plan. Dar pricolicii nu vor să lase pe nimeni să 
urce în copac. 

„Fâş-fâş-fâş-fâş!" şopteau copacii. 

— Ştiţi, nu pot să vă spun de ce, dar am impresia că toți aceşti copaci 
vor să ne spună ceva, comentă Beth. Totdeauna mi se pare că-şi 
şoptesc unul altuia secrete, însă în noaptea asta vor să ni le spună 
noud! 

— Nu m-ar mira, zise veverița. Copacul Depărtărilor este regele 
pădurii, iar acum, că are parte de necazuri, toți ceilalți copaci sunt 
furioşi. Poate că vor să ne ajute. 

„Fâş-fâş-fâş-fâş!" foşneau gălăgios copacii. 

— Înconjuraţi cu braţele trunchiul unui copac şi lipiţi-vă urechea 
stângă de scoarța lui, zise veverița. Am auzit că doar aşa se pot desluşi 
vorbele unui copac. 

Fiecare copil găsi câte un copac mititel pe care îl îmbrăţțişa şi de care 
îşi lipi urechea stângă. Aşa puteau auzi clar şi răspicat ce-şi şopteau 
arborii. 

— Ajutaţi-i pe locuitorii Copacului Depărtărilor! şopteau frunzele. 
Ajutaţi-i! 

— Dar cum? ziseră copiii. Explicaţi-ne cum s-o facem! 

— Urcaţi-vă în copac prin lunecuş-alunecuş, spuseră frunzele foşnind. 
Treceţi de trapă şi străbateţi lunecuş-alunecuşul! 

— O! exclamară copiii deodată. Desigur! De ce nu ne-am gândit şi noi 
la asta? 

— Ssst! făcu veverița îngrijorată. Să nu vă audă pricolicii! Ce-au zis 
copacii? 

— Ne-au spus să trecem prin trapa de la baza copacului şi să urcăm pe 
lunecuş-alunecuş, zise Joe în şoaptă. Putem ajunge direct la Lună- 
Plină acasă. E o idee minunată! 

— Atunci, haideţi! îi îndemnă Beth, iar cei trei frați o luară la fugă spre 
Copacul Depărtărilor şi începură să pipăie pământul în căutarea trapei. 

Ooo! Încă o aventură! 

27.0 NOAPTE PALPITANTĂ 


— Dacă reuşim să ne cățărăm pe lunecuş-alunecuş prin trunchiul 
copacului şi s-ajungem la casa lui Lună-Plină, poate vom reuşi să ne 
ajutăm prietenii! zise Joe tot bâjbâind în căutarea trapei. 

— Mă întreb de ce n-o fi coborât Lună-Plină pe tobogan până acum, 
zise Beth. 

— O, bănuiesc că şi-a închipuit că vor fi o mulțime de pricolici roşii 
aşteptând să-l prindă la ieşirea din copac, zise Joe. Dar nu cred că ei 
ştiu de existenţa lunecuş-alunecuşului! Găsi trapa şi o deschise larg. 

— Ţine-o deschisă, te rog, până urc, zise el. Beth tinu trapa, iar Joe 
începu să se caţăre. 

Dar, vai, cât era de alunecos! Pur şi simplu nu reuşea să urce deloc! 
Cum făcea un pas în sus, alunecă înapoi. Oftă. 

— Ce îngrozitor! În ritmul ăsta n-o să ajungem niciodată în vârf! O să 
tot alunec! 

— Lasă-mă şi pe mine să-ncerc! zise Beth însuflețită. 

Aşa că Joe se strecură prin trapă şi îi făcu loc surorii lui. Dar la fel păți 
şi ea. Toboganul era mult prea abrupt şi alunecos ca să-l poată urca. 

„Fâş, fâş, fâş, fâş!' făceau copacii din împrejurimi. Beth alergă spre 
unul, îşi încolăci brațele în jurul lui şi ascultă cu urechea stângă. 

— Spune-i veveriței să urce! şopteau frunzele. Spune-i veveriței să 
urce! 

— Roşcovano, mergi tu sus! transmise Beth numaidecât. Crezi că te 
descurci? 

— Da, zise veverița. Am gheare să mă pot agăța şi sunt obişnuită să mă 
cațăr. Dar ce rezolv dacă mă duc? Nu sunt destul de isteață să fac 
planuri cu Lună-Plină. 

„Fâş, fâş, fâş, fâş!" foşneau gălăgios copacii, joe îşi lipi urechea de unul 
dintre ei. 

— Veverița poate arunca o frânghie-n jos pe lunecuş-alunecuş! şopti 
copacul. 

— Bineînţeles! exclamă Joe. De ce nu mi-a trecut prin cap? 

— Spune-ne, ziseră fetele. 

— Veverița trebuie să se cațăre până în vârful toboganului. După 
aceea, trebuie să arunce funia nu printre crengi, ci prin trunchiul 
copacului. Apoi ne putem prinde de ea ca să fim traşi în sus! 

— O, ce idee bună! zise Beth. 

— Sst! zise Joe, fiindcă auzi un pricolici în copac. Să nu-şi dea seama 
ce punem la cale. 

— Pricolicii coboară! şopti Frannie îngrijorată. Îi aud. Ce ne facem? 

— Eu zic să dăm trapa la o parte şi să aşteptăm la baza lunecuş- 
alunecuşului, muţi ca peştii, şopti Joe. Hai, veveriță, intră şi fugi sus. 
Ştii ce ai de făcut, da? 

— Da, zise veverița şi dispăru în copac, înfigându-şi ghearele ascuţite 
în interiorul trunchiului, de parcă s-ar fi cățărat pe scoarța exterioară! 

Joe o împinse pe Beth înăuntru, apoi pe Frannie, după care intră şi el, 
trăgând trapa în urma lui chiar la țanc. 

Trei pricolici tocmai săriseră în iarbă, iar acum priveau iscoditor 
împrejur. 

— Sunt sigur că am auzit pe cineva vorbind! zise unul dintre ei. 

— Ei, cât timp nu-i lăsăm să urce în copac, nu prea au ce să facă, 
spuse altul râzând. Cred că ţi s-a părut, trebuie să fi fost doar foşnetul 
frunzelor. „Fâş, fâş, fâş!" interveniră pe loc copacii. 

— Vezi? Ce ţi-am spus? zise pricoliciul. Săriră înapoi pe crengile 
Copacului Depărtărilor, iar copiii se îmbrăţțişară şi chicotiră. 

— Mă întreb dacă veverița a ajuns sus deja, zise Joe. 

Chiar atunci se auzi un zgomot surd venind înspre ei de-a lungul 
toboganului — un sunet lin -şi deodată ceva îi atinse! 

— Aa! Un şarpe! strigă Beth speriată. 

— Nu vorbi prostii! E funia pe care ne-a aruncat-o drăguța de veveriță! 
zise Joe apucând-o. Eu zic să urcăm pe rând, fiindcă Lună-Plină nu va 
reuşi să ne tragă pe toți odată. 

Frannie urcă prima. Fu trasă până sus de-a lungul lunecuş- 
alunecuşului. Era o senzație stranie, să fii ridicat în aer în întunericul şi 
liniştea aceea. într-un sfârşit, ajunse în vârf. Lună-Plină era acolo, roşu 
la față de la efortul de-a o ridica pe fetiță. O lumină ardea în căsuţa lui 
neobişnuită. Era absolut încântat să o revadă pe Frannie. O îmbrățişa, 
după care aruncă funia pentru Beth. O trase sus şi pe ea, după care pe 
Joe. 

— Nu faceți gălăgie, le şopti copiilor, în timp ce-i îmbrăţişa pe fiecare în 
parte. Pricolicii păzesc fiecare uşă. 

— Vai, Lună-Plină, ne pare atât de rău că eşti ținut prizonier aşa, zise 
Joe. N-ai fi putut să cobori pe lunecuş-alunecuş şi să fugi? Sau te-ai 
gândit că o să fie pricolici acolo? 

— Ba da, m-am gândit să fug, răspunse Lună-Plină, dar atunci mi-aş 
fi lăsat baltă toți prietenii şi asta mi s-a părut de neimaginat. 

— Da, ar fi fost destul de urât, spuse Joe, să te salvezi pe tine, dar să-i 
abandonezi pe ceilalți. Lună-Plină, spune-ne cum putem fi de ajutor. 

— Ei bine, chiar nu ştiu, zise acesta. M-am gândit şi răzgândit, dar pur 
şi simplu nu mi-a trecut nimic bun prin cap. 

— Ce păcat că nu e Mătăsuță aici! zise Joe. Am putea discuta cu ea. E 
isteață foc. 

— N-avem cum s-ajungem la ea, spuse Lună-Plină. E încuiată în casă, 
ca şi mine. 

— Joe! Lună-Plină! zise Frannie deodată, îmbujorată de atâta emoție. 
M-am gândit la o cale să v-ajut. 

— Cum? se precipitară ceilalți. 

— Oare n-ar putea veverița roşcovană să coboare pe lunecuş-alunecuş, 
să treacă prin trapă şi să Ie ducă elfilor din pădure un mesaj? zise 
fetița. Vă amintiți cum i-am ajutat prima dată când am venit în pădure? 
Ne-au spus că ne vor ajuta oricând cu mare plăcere, dacă vom avea 
nevoie. 

— Da, dar cum ne-ar putea ajuta tocmai ei? întrebă neîncrezător 
Lună-Plină. 

Nimeni n-avea răspuns la această întrebare. Dar, dintr-odată, Joe 
clătină din cap şi scoase un strigăt. 

— Ssst! ziseră toți. 

— Îmi cer scuze, spuse Joe, dar mi-a venit o idee, în sfârşit. Ascultaţi! 
Veverița roşcovană le poate spune elfilor să urce la noi în grupuri, îi 
putem trage cu funia. Apoi Lună-Plină le poate striga pricolicilor de 
afară că le va destăinui vrăjile pe care doresc să le afle — iar când se 
deschide uşa, noi, cu tot cu elfii, o să năvălim afară peste pricolici! 

— Ce idee sclipitoare, spuse Lună-Plină, privindu-l admirativ pe Joe. 

— Pur şi simplu minunat! ziseră fetele. Joe era încântat. 

— Şi-o să descuiem uşile tuturor şi-atunci ceilalți ne vor putea sări în 
ajutor! spuse băiatul. Doamne, va fi aşa de palpitant! Vă puteți închipui 
cât de furioşi vor fi Morocănilă şi domnul Cutărică? Pricolicii ar face 
bine să se ferească din calea lor! 

Chicotiră cu toţii. Veverița roşcovană îl atinse pe Joe pe genunchi. 

— Îmi dai biletul? zise ea. Ştiu unde locuieşte domnul Barbă-Lungă şi 
îi voi duce scrisoarea, ca să-i adune pe elfi. 

Joe luă un creion şi scrise un bilet pe hârtia lui Lună-Plină. O 
împături şi i-o dădu veveriței roşcovane, care o împături încă o dată, 
după care şi-o ascunse în obrăjori. 

— Asta în cazul în care mă prind pricolicii, spuse ea. Nu s-ar gândi 
niciodată să caute un bilet la mine în gură! 

Se aşeză pe coada ei stufoasă, îşi luă avânt şi-şi dădu drumul în jos pe 
lunecuş-alunecuş, în mare viteză. 

Frannie se distra. 

— Coada ei e ca o pernă, spuse fetița. 

— Nu-i aşa că e tare drăgălaşă? Sper din suflet să-l găsească pe 
domnul Barbă-Lungă. 

— Ei bine, nu ne rămâne decât să aşteptăm în linişte, spuse Lună- 
Plină. Nu vreau să-mi deschidă pricolicii uşa şi să vă găsească pe toți 
aici. Atunci o să-şi dea seama că punem ceva la cale. 

— V-am adus mâncarea pe care n-aţi mai apucat să o mâncaţi în 
după-masa asta, spuse Beth, despachetând merindele. Uite, aici sunt 
sendvişurile, nişte prăjituri şi caramele. 

— O să mâncăm împreună, spuse Lună-Plină. Am şi eu nişte prăjitură 
Poc. 

Aşadar, se aşezară în linişte în jurul canapelei arcuite, a patului şi 
scaunelor lui Lună-Plină, mâncară vorbind în şoaptă, așteptând ca 
veverița să revină, cu domnul Barbă-Lungă şi cu elfii. Ce se va întâmpla 
atunci? 

28.PRICOLICII ROŞII AU PARTE DE O SURPRIZĂ 


Multă vreme trecu fără să se petreacă nimic. Dar, la un moment dat, 
Lună-Plină îşi ciuli urechile şi ascultă atent. 

— Cineva urcă pe lunecuş-alunecuş, zise acesta. Trebuie să fie micuța 
veveriță. 

— Sper că nu e un pricolici! zise Frannie speriată. 

Din fericire, era chiar veverița roşcovană. Țopăi afară din lunecuş-— 
alunecuş şi dădu din cap mulțumită. 

— E totul în regulă, zise ea. Elfii sunt pe drum. L-am găsit pe domnul 
Barbă-Lungă şi a plecat să-şi adune toate rudele. Sunt cincizeci şi unu 
la număr! 

— Atunci ar fi bine să coborâm funia, spuse Lună-Plină, lăsând-o să 
cadă încet. 

Cineva prinse funia la celălalt capăt, iar aceasta se întinse. 

— E un elf acolo jos! zise Lună-Plină, iar el şi Joe începură să tragă de 
funie. Era grea, iar de la efort începuseră să gâfâie. 

— Elful acesta e destul de greu! spuse Joe. 

Şi nu e de mirare — căci, când isprăviră cu trasul funiei, văzură nu 
unul, ci un ciorchine de elfi! Cinci la număr săriră în micuța cameră a 
lui Lună-Plină şi începură să şuşotească agitați. Lună-Plină le povesti 
totul despre pricolici, iar aceştia zâmbiră cu înțeles când îi auziră 
planul. Coborâră funia din nou, iar de data asta şase elfi sosiră cu ea. 
Se făcuse mare aglomeraţie în casa lui Lună-Plină, însă nimănui nu 
părea să-i pese. 

— Va trebui să stăm claie peste grămadă, spuse Joe, râzând să vadă 
atâta înghesuială în căsuţa din copac. 

Elfii erau identici. Toţi aveau bărbi foarte lungi, deşi barba domnului 
Barbă-Lungă era cea mai lungă, îi ajungea până la degetele de la 
picioare. 

Într-un final, funia îi aduse la un loc pe toţi cei cincizeci şi unu de 
omuleți, iar acum nu mai era loc nici s-arunci un ac! 

Cu toţii aveau emoții şi şuşoteau între ei, de ziceai că mii de frunze 
foşnesc deodată! 

— Acum o să bat la uşă şi-o să le spun pricolicilor că le voi destăinui 
taina vrăjii pe care şi-o doresc atâta, spuse Lună-Plină. în clipa în care 
deschid uşa, voi toți trebuie să dați buzna afară şi să-i prindeți. 

— Staţi! Mi-a venit o idee formidabilă, spuse deodată Joe. Haideţi să-i 
împingem pe toţi în căsuţa lui Lună-Plină şi să trimitem pe cineva jos 
să blocheze trapa de ieşire, iar când ei vor cobori pe lunecuş-alunecuş 
crezând că aşa vor reuşi să scape, noi să-i încuiem înăuntru, unde vor 
rămâne până când ne hotărâm noi să-i eliberăm! 

— Asta e într-adevăr o idee excelentă, spuse domnul Barbă-Lungă. Doi 
elfi ar trebui să se posteze- în fața scării care străbate norii, ca să-i 
oprească pe pricolici, dacă vor încerca să fugă, iar alți şase dintre noi ar 
trebui să coboare la baza copacului, ca să nu-i lăsăm s-o ia la 
sănătoasa în pădure. 

Imediat, şase elfi apucară fiecare câte o pernă şi-şi dădură drumul pe 
lunecuş-alunecuş. Săriră prin trapă şi traseră zăvorul în urma lor. 
Încercuiră baza copacului, gata să împiedice orice pricolici 
neastâmpărat, în cazul în care ar fi vrut să fugă. 

Restul elfilor rămaseră înăuntru, aşteptând ca Lună-Plină să le 
vorbească pricolicilor. Erau cu toţii foarte entuziasmați. 

Lună-Plină bătu cu putere în uşă. Un pricolici de afară urlă: 

— Gata cu gălăgia asta! 

— Lăsaţi-mă să ies! strigă Lună-Plină. 

— Nu înainte de-a dezvălui una dintre vrăjile pe care le ştii. 

— Ştiu o vrajă care îi preface pe oameni în regi şi regine! strigă Lună- 
Plină. 

— Atunci spune-ne-o! zise unul dintre pricolici. 

— Deschideţi uşa mai întâi, ceru Lună-Plină. În clipa următoare se 
auzi sunetul cheii întorcându-se în broască, iar uşa se deschise. Cât ai 
zice peşte, întreaga mulțime de elfi năvăli afară valvârtej. Joe, Beth şi 
Frannie ieşiră cu ei, iar când pricolicii îi văzură, începură să urle şi 
săriră în jos, pe alte crengi, ca să-şi avertizeze camarazii. 

Doi elfi se aşezară în fața scării, ca să-i împiedice pe toţi pricolicii care 
ar fi încercat să fugă pe tărâmul de deasupra. Joe, Beth şi Frannie 
coborâră într-un suflet de-a lungul copacului, descuind uşile tuturor 
celor captivi în case. Cu toţii erau nespus de bucuroşi. 

Doamna Spălăceală era furioasă că fusese încuiată. 

— O să-i învăţ eu minte pe pricolici să nu mă mai încuie în casă! strigă 
ea. 

Femeia prinse copaia plină ochi şi îi împroşcă pe toți pricolicii care 
încercau să se caţăre în copac. Ce surpriză pe capul lor! Joe nu se putu 
abține să râdă. 

Băiatul descuie şi uşa domnului Cutărică, iar acesta țâşni ca din 
puşcă, strigând şi tunând, urmat de Moş Cratiță. Mâniat din cale-afară, 
Cutărică îi fugări pe pricolicii înspăimântați! 

Moş Cratiţă se purta foarte ciudat. Scotea cratiţă după cratiţă, ibric 
după ibric şi le azvârlea pe toate în pricolicii dezorientaţi. Zbang! 
Zdrang! Poc! 

Îi dădură drumul şi Huhurezului şi celor trei bufniţe care locuiau 
acolo. Zburară spre pricolici, cârâind şi vuind. Morocănilă era atât de 
furios, încât fu cât pe-aci să se năpustească asupra lui Joe, când acesta 
îi dădu drumul, iar băiatul abia avu timp să-i explice că vinovați erau 
pricolicii, nu el! 

Beth o eliberă pe Mătăsuţă, dar zâna era încă speriată de toate 
zgomotele şi de tot vacarmul. Îşi învinse însă frica şi reuşi să prindă un 
pricolici, aruncând draperiile peste el. Apoi Mătăsuţă şi Beth îl cărară 
până la căsuţa lui Lună-Plină şi îl împinseră înăuntru. Când descoperi 
lunecuş-alunecuşul, îşi dădu drumul pe el, încântat că va reuşi să fugă. 
Dar - ce să vezi! — se opri direct în trapa de jos şi rămase prins acolo, 
fără să poată ieşi sau să se cațăre înapoi! 


IE 


| 

Mulţi pricolici căzură şi ei în plasă. încercară să fugă de elfi coborând 
copacul, dar când ajungeau jos dădeau de cei şase elfi puternici, aşa că 
se urcau iute la loc şi încercau să se întoarcă pe tărâmul lor din vârful 
copacului! Acolo, bineînţeles, îi aşteptau alți doi elfi care blocau scara şi 
îi împingeau înapoi. 

Aşa că, dezorientațţi, intrară cu toţii în căsuţa lui Lună-Plină, împinşi 
înăuntru de Joe, căruia îi plăcea la nebunie să-i înghiontească. Unul 
câte unul îşi încercau norocul alunecând pe tobogan în jos, însă, în 
scurt timp, lunecuş-alunecuşul era plin ochi de pricolici, îngrămădiți 
de-a valma! 

Se iveau zorile şi soarele răsărea, scăldând în lumină masivele crengi 
ale uriaşului Copac al Depărtărilor. 

— Acum putem vedea dacă mai sunt pricolici pititi pe undeva, strigă 
Lună-Plină, care se simțea de minune. 

Aşa că, însoţit de elfi şi de domnul Cutărică, acesta cercetă fiecare 
scorbură şi fiecare colțişor, în spatele tuturor crengilor şi smocurilor de 
frunze, smulgând ultimii pricolici aciuaţi acolo. Îi fugăriră până la 
căsuţa lui Lună-Plină, de unde îşi dădură drumul pe lunecuş-alunecuş. 
În scurtă vreme, nu maiera picior de pricolici în copac. Erau cu toţii 
înghesuiți claie peste grămadă în interiorul toboganului, chinuiți şi 
supăraţi. 

— Gata! zise într-un sfârşit Lună-Plină, mulțumit de el şi de ceilalți. I- 
am prins pe toți. Vai, dar cât mi-e de foamei Ce ziceți de-o masă pe 
cinste? 

— Priviţi! strigă Mătăsuţă, arătându-le câteva crengi mai jos de ei. 
Copacul Depărtărilor dă prune coapte acolo! Ce-ar fi dacă ne-am ospăta 
cu ele? 

— Bine! spuse Lună-Plină. Veverițo, du-te la elfii de jos şi spune-le că 
pot urca acum. Hei, voi, cei doi elfi de lângă scară, puteţi cobori. 
Mătăsuţă, ne poţi face nişte ciocolată caldă? Nişte prune şi o ciocolată 
caldă ar face o masă delicioasă. 

Cum şedeau liniştiți, mâncând şi savurându-şi băutura, un personaj 
neobişnuit îşi făcu apariția. Era slab, zdrențăros şi noduros, dar avea 
un chip care radia ca şi cum i-ar fi cunoscut pe toți. 

— Cine e? întrebă Frannie. 

— Nu ştiu, replică Lună-Plină, măsurându-l din priviri. 

— Parcă-l ştiu de undeva, zise Beth. 

— E o creatură caraghioasă, spuse Joe. Mie-mi aduce mai mult a 
sperietoare de ciori! 

Omul zdrențăros se apropie de ei şi se aşeză pe o creangă din 
apropiere. îşi întinse o mână să primească o cană de ciocolată caldă. 

— Cine eşti? zise Lună-Plină. 

— Cum te cheamă? întrebă Mătăsuţă. 

— Dacă mi-e teamă? zise omul slab. Nu, nu mi-e teamă. De ce mi-ar 
fi? 

Pe loc îşi dădură seama cu toții cu cine au de-a face! Era dragul de 
Moş Cratiță - fără toate oalele şi tigăile sale! Şi le aruncase pe toate în 
pricolici, iar fără ele arăta tare golut. 

— Cratiță! Chiar arăţi diferit! zise domnul Cutărică, îmbrățişându-l. Nu 
te-am recunoscut! Nu vrei şi tu o prună? 

Moş Cratiță zâmbi satisfăcut. 

— Da, mulțumesc, spuse el. Toate-mi merg strună! 

— Nu, nu te-am întrebat dacă-ți merge strună, zise domnul Cutărică, 
râzând în hohote şi bătându-l pe Moş Cratiţă pe spate. Am zis „o prună, 
o prună, o prună"! 

— Mulţumesc, spuse Moş Cratiță, băgându-şi în gură două prune mari 
deodată. 

— Ş-acum, zise Lună-Plină după ce toată lumea isprăvise de mâncat, 
ce ne facem cu pricolicii din lunecuş-alunecuş? 

29.PEDEPSIREA PRICOLICILOR ROŞII 


— E timpul să ne ocupăm de pricolicii ăştia roşii, spuse domnul Barbă- 

Lungă, şeful elfilor, ştergându-şi barba lungă cu o batistă gălbuie. 

Şi-o murdărise cu zeamă de prune. 

Chiar în clipa aceea avură parte de o mare surpriză. Din spatele lor 
se auzi o voce: 

— Oho! Uite ce petrecere pe cinste! Ce-aţi zice dacă ați veni cu mine pe 
Tărâmul Vrăjitorilor să vă ocupați de o treabă mică, două? 

Cu toţii se întoarseră stupefiați. Văzură o creatură stranie deasupra 
lor, sprijinindu-se de o creangă mai mare. Era un vrăjitor, cu ochi verzi 
care clipeau leneş, precum cei ai pisicilor. 

— Este Marele Vrăjitor! zise Lună-Plină, ridicându-se în picioare 
pentru a face o plecăciune, fiindcă numele vrăjitorului i se potrivea de 
minune. Şi ceilalți făcură la fel. 

— Cine e? întrebă Frannie în şoaptă. 

— E cel mai puternic vrăjitor din lume, şopti Mătăsuţă. A coborât pe 
scară, iar asta înseamnă că Tărâmul pricolicilor roşii s-a deplasat, iar în 
locul lui s-a rotit Tărâmul Vrăjitorilor! Ei sunt în eternă căutare de 
servitori, aşa că-mi închipui că Marele Vrăjitor a venit aici să găsească 
vreo câţiva. 

— Ei bine, n-am de gând să fiu servitoarea niciunui vrăjitor, zise 
Frannie hotărâtă. 

— Nu vei fi, spuse Mătăsuţă. Nu e o persoană rea. Nu ia pe nimeni 
împotriva voinţei lui. Dar, pentru o zână care vrea să înveţe să facă 
vrăji, e o ucenicie foarte bună. 

Marele Vrăjitor bătu alene din gene şi privi atent micul grup care şedea 
pe crengile din fața lui. 

— Am nevoie să iau cu mine vreo sută de servitori, spuse acesta. Cine 
doreşte să vină cu mine? 

Nimeni nu scoase o vorbă. Lună-Plină se ridică din nou în picioare şi 
făcu o plecăciune. 

— Maiestatea Voastră, începu el, niciunui dintre noi nu vrea să 
părăsească Pădurea Fermecată, unde suntem foarte fericiți. Poate veți 
găsi pe altcineva dispus să vi se alăture. Vă implorăm să nu ne luaţi cu 
dumneavoastră. 

— Ei bine, spuse vrăjitorul, privindu-i cu ochii săi verzi pe fiecare în 
parte. N-am foarte mult timp la dispoziție. Cam într-o oră tărâmul meu 
va fi trecut de Copacul Depărtărilor. Îmi puteţi face rost de servitorii de 
care am nevoie? Dacă puteți, nu vă voi lua cu mine. 

Toată lumea părea foarte îngrijorată, însă Joe sări în sus, luminându- 
se. 

— Maiestatea Voastră! V-ar mulțumi pricolicii roşii drept servitori? 

— Cu vârf şi îndesat, zise Marele Vrăjitor. Sunt iuți şi ascultători, dar 
pricolicii n-ar accepta niciodată să vină cu mine! Locul lor e pe propriul 
tărâm. 

Lună-Plină, domnul Cutărică şi Moş Cratiţă se puseră pe vorbă. 
Marele Vrăjitor ridică o mână şi se făcu linişte. 

— Fiecare pe rând, spuse vrăjitorul. Lună-Plină începu să vorbească. 

— Domnia Voastră, avem în jur de o sută de pricolici închişi în 
trunchiul copacului. Pentru o vreme ne-au ţinut prizonieri. Ar fi 
minunat dacă i-ați putea lua să-i învățați nişte ordine şi disciplină. 
Marele Vrăjitor fu uimit să audă vorbele omulețului. 

— O sută de pricolici? zise el. Ce straniu! Explicaţi-mi. 

Lună-Plină îi povesti tot ce se petrecuse. Marele Vrăjitor ascultă 
absorbit pățaniile acestora. 

— Vom cobori toţi la baza copacului şi le vom da drumul pricolicilor 
unul câte unul, spuse Joe încântat. Haideţi! Ce surpriză vor avea când o 
să dea nas în nas cu vrăjitorul! 

Aşadar, se dădură cu toţii jos din copac în razele luminoase ale 
soarelui dimineţii. Era foarte palpitant! Ajunseră la trapa de la baza 
copacului. Din spatele ei se auzeau tot felul de urlete, certuri şi 
împunsături. 

— Nu mă-mpinge! 

— Mă striveşti! 

Lună-Plină trase zăvorul şi deschise trapa. Dinăuntru țâşni un 
pricolici roşu, care căzu pe covorul de muşchi verde. Se ridică, clipi în 
lumina soarelui şi apoi se-ntoarse şi o luă la goană. Dar Marele Vrăjitor 
îl atinse cu bagheta lui şi acesta împietri. Nu se mai putea mişca deloc! 
Văzându-l pe vrăjitor, pe chip i se aşternu frica. 

Unul câte unul, pricolicii se rostogoleau afară din trunchiul copacului, 
iar vrăjitorul îi atingea cu bagheta. Zece, douăzeci, treizeci, patruzeci, 
cincizeci, şaizeci — țâşneau ca din puşcă, mirați şi speriaţi, în timp ce 
alți pricolici le luau locul în jos, pe tobogan. 

Frannie chicoti. Era o scenă foarte caraghioasă. 

— Aşa le trebuie pricolicilor! îi spuse lui Mătăsuţă. Au coborât pe scară 
ca să vă prindă pe voi, iar acum cineva i-a prins pe ei şi îi duce pe alt 
tărâm! 

Pricolicii roşii stăteau în rând mohorâţi, neavând cum să scape. 

— Înainte - marş! porunci vrăjitorul, iar când ultimul dintre pricolici 
ieşi din trunchiul copacului, o luară cu toții în sus, spre vârful 
copacului. 

N-avea niciun rost să-ncerce să fugă. Vrăjitorul le făcuse farmece, iar 
picioarele lor îi duceau doar în sus, prin marele nor alb, până pe 
Tărâmul Vrăjitorilor. 

— Au primit exact ce meritau, spuse Joe. Doamne, ce noapte 
palpitantă am avut! Mi-a plăcut la nebunie! 

— Ce frig s-a făcut! zise Moş Cratiţă tremurând. 

— Frig? se mirară Beth şi Frannie, încălzite de razele soarelui. Dar e 
cât se poate de cald. 

— Aşa i se pare lui, pentru că nu are toate ibricele şi cratițele pe el, ca 
de obicei, zise domnul Cutărică. Bănuiesc că-i ţin loc de haine. Bietul 
Moş Cratiţă! 

— Nu-mi place cum arată fără toate cratițele lui, spuse Frannie. Nu-i 
stă bine. Nu vreți să i le adunăm? Sunt jos, în iarbă, şi peste tot prin 
copac. 

Se apucară să strângă lucrurile moşului, iar acesta se bucură foarte 
tare. Atârnară toate ibricele de el, îi agățară câteva cratițe în jurul 
brâului şi-i puseră una pe cap, pe post de pălărie. Unele dintre ele erau 
ciobite şi îndoite, dar lui nu-i păsa câtuşi de puţin. 

— Gata! zise Frannie mulțumită. Acum eşti iar tu însuți. Arătai 
îngrozitor fără toate cratiţele tale erai ca un melc fără cochilie. 

— N-am avut niciodată o butelie, spuse Moş Cratiţă. 

— COCHILIE, am spus, repetă Frannie. 

— Ciocârlie? întrebă Moş Cratiță, privind în jurul său. Unde e, n-o văd 
nicăieri. E frumoasă? 

— Cochilie, nu ciocârlie, zise Frannie pierzându-şi răbdarea. 

— A! Cochilie! Ce cochilie? spuse Moş Cratiţă. Însă Frannie uitase deja 
ce spusese, aşa că doar clătină din cap şi râse. 

— Lasă! strigă ea. 

— Chiar trebuie să plecăm, spuse Joe. Mama sigur e trează acum şi îşi 
face griji din cauza noastră, fiindcă nu ştie ce ni s-a întâmplat. Vai de 
mine, cât mi-e de somn! Haideţi, fetelor. 

Îşi luară rămas-bun de la toţi locuitorii copacului şi o porniră prin 
Pădurea Fermecată. Mătăsuţă se întoarse la casa ei, întrebându-se ce 
se petrecuse cu ceasul ei, care nu luase parte la această aventură. 
Dormise buştean toată noaptea! 

Lună-Plină se-ntoarse la copac, căscând. Domnul Cutărică şi Moş 
Cratiţă se cățărată înapoi, însă erau atât de obosiţi, încât adormiră 
înainte să-şi găsească scorbura, aşa că Morocănilă îi propti în colțul 
unei crengi mai mari, ca să nu cadă. 

Doamna Spălăceală se duse la casa ei, hotărâtă să nu mai spele nimic 
toată ziua. În ziua aceea, desigur. În scurtă vreme, pacea domnea 
asupra copacului, iar tot ce se putea auzi era sforăitul domnului 
Cutărică. Departe, pe Tărâmul Vrăjitorilor, pricolicii roşii munceau de 
zor. Primiseră, în sfârşit, ce meritau, nu-i aşa? De-acum înainte nu se 
vor mai grăbi să ia prizonieri! 

Cei trei copii ajunseră acasă, iar mama lor îi privi uimită. 

— V-aţi trezit foarte devreme azi, zise ea. Am crezut că sunteți încă în 
pat şi dormiți. Cine şi-ar fi închipuit că vă şi ducețţi la plimbare înainte 
de micul dejun? 

Cât de somnoroşi fură copiii întreaga zi! Şi cât de devreme merseră la 
culcare seara! 

— Gata cu plimbările prin Pădurea Fermecată şi prin Copacul 
Depărtărilor pe ziua de azi, spuse Joe, băgându-se în pat. Eu zic să nu 
mai mergem acolo o bucată de vreme. Devine puţin prea palpitant. Însă 
bineînțeles că nu trecu mult şi copiii ajunseră din nou în pădure, aşa 
cum o să vedeți! 

30.PLANURI PENTRU ZIUA DE NAŞTERE A LUI BETH 


O săptămână mai târziu era ziua de naştere a lui Beth. Fetița aştepta 
cu sufletul la gură, fiindcă mama îi spusese că va putea organiza o mică 
petrecere. 

— O să-i chemăm pe prietenii noştri din Copacul Depărtărilor, spuse 
ea. 

— Crezi c-ar fi o decizie înțeleaptă? întrebă încrezător Joe. Nu cred că 
mama o va agrea pe doamna Spălăceală, sau pe domnul Barbă-Lungă. 
Şi nici pe Morocănilă, spiriduşul ţâfnos. 

— Ce-i drept, nu-i putem chema pe unii, iar pe alții nu, zise Beth. Cei 
lăsați pe din afară s-ar simți jigniti. 

— Ce situație neplăcută, spuse Frannie. Eu zic să mergem să ne 
sfătuim cu Lună-Plină şi Mătăsuţă. 

Însă mama nu le dădu voie fetelor să meargă cu Joe în acea zi. Le 
spuse că aveau multă curăţenie de făcut în camerele lor. 

— Ah, fir-ar să fie! zise Frannie către Joe. Va trebui să mergi singur şi 
să-i întrebi pe Lună-Plină şi pe Mătăsuţă cum ar trebui să procedăm în 
legătură cu petrecerea noastră. Să nu zăboveşti prea mult, ca să nu ne- 
ngrijorăm. Şi te rugăm să nu te cațări pe cine ştie ce tărâm fără noi! 

— Nu vă faceți griji, spuse Joe. N-am de gând să calc pe niciun tărâm 
din vârful Copacului Depărtărilor. Am avut destule aventuri cât să-mi 
ajungă pentru tot restul vieții! 

Porni la drum. Alergă prin Pădurea Fermecată şi ajunse la Copacul 
Depărtărilor. Era o după-masă foarte călduroasă şi se vedeau prin jur 
doar câțiva locuitori ai copacului. 

Era aşa de cald, că nu-ţi venea să te cațări în copaci. Joe fluieră. 
Veverița roşcovană se ivi în copac şi se uită la el. 

— Veveriţo, fugi până sus în vârful copacului şi roagă-l pe Lună-Plină 
să-mi arunce funia cu o perniță legată la capăt şi să mă tragă sus, zise 
Joe. 

Veverița țopăi sprintenă de-a lungul copacului, în curând, o pernă 
prinsă cu o funie fu coborâtă din copac. Joe o prinse şi încalecă perna, 
ținându-se bine de funie. începu să se ridice, ciocnindu-se din când în 
când de crengi. Era un urcuş neobişnuit, însă lui Joe îi plăcea. Îi făcu 
cu mâna lui Morocănilă, spiriduşul ţâfnos, care şedea în fața casei. Pret 
de o clipă îl privi nedumerit pe Joe, însă îi zâmbi călduros când îl 
recunoscu. Bufnițele dormeau buştean în scorbura lor. Domnul 
Cutărică era, ca niciodată, treaz şi pică de pe scaun când Joe se ivi 
bălăngănindu-se printre crengi! 

De bucurie că-l vede pe Joe, alunecă de pe creanga lui direct în braţele 
lui Moş Cratiță, care moțăia dedesubt pe un scaun. 

— Aaaaauuu! exclamă Moş Cratiţă, speriat. Ce se întâmplă? De ce sari 
pe mine? 

— Nu sar, zise domnul Cutărică. Uite, e Joe! 

— Un ou? N-am niciun ou, zise Moş Cratiţă, aşezându-se din nou. Nu 
te agita aşa! 

— Am spus „e Joe!', strigă domnul Cutărică. 

— Unde? se miră Moş Cratiță, privind de jur împrejur. 

Dar, bineînțeles, Joe trecuse de mult de ei, iar acum se amuza de 
caraghiosul domn Cutărică şi de dragul Moş Cratiţă! Domnul Cutărică 
îşi reluă locul în scaunul său şi închise ochii. La scurt timp, sforăielile 
lui ajunseră la urechile lui Joe, care era de mult sus şi care spera că 
Mătăsuţă îl va vedea şi că vor merge împreună la Lună-Plină, pentru a 
se sfătui cu el. Uită să se ferească de apa doamnei Spălăceală, însă avu 
noroc şi şuvoaiele îl ocoliră, dar îl nimeriră în schimb pe bietul domn 
Cutărică, făcându-l să viseze că se răstoarnă cu barca în mijlocul mării. 

Mătăsuţă îl zări pe Joe şi îi făcu cu mâna. Se cățără în copac repejor, 
ca să meargă până la Lună-Plină acasă. Când ajunse, văzu că Joe era 
deja acolo şi tocmai se dădea jos de pe pernă. 

— Bună! îl salutară Lună-Plină şi Mătăsuţă, bucuroşi să-l vadă. Unde 
sunt Beth şi Frannie? 

Joe le explică. Le povesti şi despre ziua de naştere a lui Beth şi despre 
dilema lor privitoare la câți invitați să cheme. 

— Am vrea să-i invităm pe toţi, spuse Joe, însă ştim că mama nu-i va 
agrea pe unii dintre ei. Ce-ar trebui să facem? 

— Ştiu! Ştiu! zise Mătăsuţă, bătând din palme. Săptămâna viitoare, 
Tărâmul Zilelor de Naştere va ajunge în dreptul Copacului Depărtărilor, 
iar oricine e născut în preajma acelei zile se poate duce acolo să dea o 
petrecere splendidă şi să-şi cheme toți prietenii. O, cât de frumos ar fi! 
Data trecută când a sosit Tărâmul Zilelor de Naştere nu era ziua 
nimănui, aşa că nu l-am putut vizita. Dar de data asta putem, pentru 
că Beth ne va chema pe toți! 

— Sună bine, zise Joe. Dar, sincer, nu-mi prea doresc să ajung pe un 
alt tărâm. Se pare că reuşim mereu să intrăm în încurcătură. Până 
acum am scăpat teferi de fiecare dată, dar s-ar putea să nu se întâmple 
la fel şi data viitoare. 

— O, nu vi se poate întâmpla nimic pe Tărâmul Zilelor de Naştere! zise 
Lună-Plină deodată. E un tărâm minunat! Chiar trebuie să veniţi! E o 
şansă pe care n-aveţi voie s-o ratați! 

— În regulă, spuse Joe, simțind că îl cuprinde şi pe el entuziasmul. Le 
spun şi fetelor când mă-ntorc acasă. 

— lar noi o să-i anunțăm pe toți din copac, şi pe domnul Barbă-Lungă, 
şi pe elfii lui, zise Mătăsuţă. Beth vrea ca toată lumea să participe, nu-i 
aşa? 

— Da, sigur! zise Joe. Dar ce-o să se întâmple totuşi? Adică, trebuie să 
pregătim mâncare sau orice altceva? Şi cum rămâne cu tortul? Frannie 
avea de gând să facă unul pentru Beth. 

— Spune-i că nu e nevoie, zise Mătăsuţă. Va găsi tot ce-şi doreşte pe 
Tărâmul Zilelor de Naştere. Doamne, a dat norocul peste noi! Ca să vezi 
— să-ţi fie ziua taman când Tărâmul Zilelor de Naştere ajunge în dreptul 
copacului! 

— Ziua lui Beth e miercuri, spuse Joe. Aşa că atunci o să ne urcăm în 
copac. Ar trebui să mă întorc acasă, să le spun şi fetelor. Le-am promis 
că n-o să stau mult. 

— Vrei o caramelă Şoc? întrebă Lună-Plină. 

— Nu, mulțumesc, spuse Joe. Sincer să fiu, aş prefera o prăjitură Poc. 

Aşa că se aşezară şi, molfăind nişte prăjituri Poc, rememorară 
peripeţiile cu pricolicii roşii. 


<>, 
K) 


— Acum chiar trebuie să plec, zise Joe, ridicându-se. 

Alese o pernă roşie, îşi luă rămas-bun de la Mătă-suță şi de la Lună- 
Plină şi-şi dădu drumul în jos pe lunecuş-alunecuş. Băiatul ar fi putut 
să-şi petreacă aşa întreaga zi, era o senzație minunată! Zbură prin 
trapa de la bază şi ateriza pe muşchi. Se ridică şi o luă la fugă spre 
casă. Fetele se bucurară să-l vadă înapoi atât de curând, iar când 
auziră de Tărâmul Zilelor de Naştere, fură nespus de încântate. -Oooo! 
zise Beth, roşind de emoție. Ce norocoasă sunt! Mă-ntreb ce se va 
întâmpla. Credeţi că voi avea şi tort? 

— Cu siguranţă! zise Joe. Şi multe alte lucruri, bănuiesc! 

— Va trebui să-i spunem mamei, zise Frannie. Mă-ntreb dacă ne va da 
voie să mergem. Mama nu păru să aibă nimic împotrivă. 

— Îmi închipui că e doar un fel de petrecere glumeaţă pe care ţi-o 
pregătesc amicii din pădure! spuse ea. Da, puteți merge, dacă vă doriți. 
Căsuța noastră e într-adevăr prea mică pentru o petrecere mare. -Voi 
purta rochia mea cea mai bună, zise Beth fericită. Cea pe care mi-a dat- 
o mama săptămâna trecută, cu fundă albastră! 

Însă mama nu-i dădu voie. 

— Nu, zise ea ferm. Vei merge cu hainele tale vechi. Îmi amintesc foarte 
bine cum arătați când v-aţi dus în vizită la prietenul vostru ciudat, Moş 
Cratiţă. Cu siguranță nu vă voi lăsa să vă purtaţi hainele bune 
miercurea viitoare. 

Lui Beth aproape îi dăduseră lacrimile. 

— Dar, mamă, nu mă pot duce la petrecerea de ziua mea cu haine 
vechi, spuse ea. 

Dar n-avea niciun rost. Mama spuse foarte clar că le va da voie să 
meargă în pădure doar dacă se îmbracă în hainele vechi. Fără alte 
discuții. 

— Nu ştiu ce vor crede toți de pe Tărâmul Zilelor de Naştere când ne 
vor vedea cu hainele noastre cele mai ponosite, zise Joe mohorât. Nici 
nu mai vreau să merg. 

Dar, când sosi ziua de miercuri, aveau cu totul şi cu totul altă părere! 
Cu sau fără haine vechi, mergeau la petrecere! 

— Haideţi! zise Joe. E timpul să mergem pe Tărâmul Zilelor de Naştere! 

31.TĂRÂMUL ZILELOR DE NAŞTERE 


Copiii porniră din nou spre Pădurea Fermecată. Ştiau foarte bine 
drumul până la Copacul Depărtărilor. 

„Fâş, fâş, fâş!' şopteau copacii, în timp ce copiii alergau printre ei. 
Beth îşi încolăci braţele în jurul unui copac şi îşi lipi urechea stângă de 
trunchi. -Ce secrete vrei să-mi spui astăzi? întrebă ea. 

— Îţi urăm la mulţi ani, şoptiră frunzele. Beth râse cu poftă. Ce 
minunat e să fie ziua ta de naştere! 

Ajunseră la Copacul Depărtărilor, care arăta formidabil! Locuitorii 
copacului îl împodobiseră cu o mulțime de stegulete viu colorate, special 
pentru ziua lui Beth, şi arăta pur şi simplu superb. 

— Ooo! exclamă Beth încântată. Chiar mă simt fericită. Singurul lucru 
pe care mi-l doresc e să fi purtat haine noi, nu rochia asta veche. 

Dar copiii n-aveau ce face. Tocmai voiau să se cațăre în copac când 
ligheanul doamnei Spălăceală, legat de funia lui Lună-Plină, cobori 
ciocnindu-se de crengi, gata să-i ridice pe copii. 

— Ce bine! zise Joe. Urcaţi-vă, fetelor. 

Se suiră în lighean şi începură să urce cu o viteză incredibilă. 

— Cu siguranţă e cineva care-l ajută pe Lună-Plină să tragă, spuse Joe 
uimit. 

Aşa şi era. Domnul Barbă-Lungă era acolo, împreună cu domnul 
Cutărică şi Moş Cratiţă, şi toţi trăgeau cât îi țineau puterile. Nu-i de 
mirare că ligheanul părea că zboară prin aer! 

— La mulți ani fericiți! o felicitară şi o pupară cu toții pe Beth. 

— Ce bine că nu ţi-ai adus hainele cele mai bune, spuse Lună-Plină. 
Ne întrebam dacă o să apari cu vreo rochie elegantă, Beth. 

— O, tare mi-ar fi plăcut! zise Beth. Dar n-am nicio rochie elegantă. 

— A, putem face rost de una foarte uşor pe Tărâmul Zilelor de Naştere! 
spuse Mătăsuţă, bătând bucuroasă din palme. Ce bine! Ce bine! Ce 
bine! Chiar îmi doresc o petrecere în haine elegante! -Suntem gata cu 
toții, spuse Lună-Plină. Elfii sunt chiar sub noi. Unde e Moş Cratiţă? 
Hei, Cratiță, unde-ai dispărut? 

— A călcat în lunecuş-alunecuş din greşeală, spuse un elf sosit în fața 
casei lui Lună-Plină. A căzut şi a făcut mare gălăgie. Bănuiesc că e jos 
deja. 

— Doamne! Acesta-i Moş Cratiță al nostru! spuse Lună-Plină. Ar fi 
bine să dăm drumul ligheanului să-l culegem, că altfel nu mai ajunge în 
veci la noi! 

Coborâră ligheanul, iar Moş Cratiţă se sui în el şi urcă însoţit de 
zdrăngănitul oalelor şi al tigăilor sale. -Suntem gata acum? întrebă 
Lună-Plină. Mătăsuţă, Cutărică, Moş Cratiţă, Morocănilă, doamna 
Spălăceală, domnul Barbă-Lungă, elfii... 

— Doamne! Câtă lume minunată vine! zise Beth, văzând toți elfii şi 
făpturile de basm pe creanga de sub ea. Aceea e doamna Spălăceală? Ce 
bine arată! 

Doamna Spălăceală radia de fericire. Pentru o zi măcar avea de gând 
să-şi lase deoparte ligheanul. 

Să vizitezi Tărâmul Zilelor de Naştere nu era un lucru de lepădat! 

— Atunci să pornim! îi îndemnă Lună-Plină, luând-o primul spre 
scară. 

Urcă treptele, îşi scoase capul de partea cealaltă a norilor ca să se 
asigure că Tărâmul Zilelor de Naştere nu se urnise din loc, după care 
sări pe el. Ceilalți îl urmară. 

— Cred că suntem toţi, spuse Lună-Plină, privind în jos. O, nu, mai e 
cineva! Cine-o fi? Credeam că suntem toți aici. 

— Vai de mine! E ceasul meu! zise Mătăsuţă. Cel pe care l-am adus de 
pe Tărâmul Luaţi-Poftiţi! Într-adevăr, el era. 

— Tic-tac, tic-tac! bătea el indignat, cățărându-se iute cu picioruşele 
sale plate. 

— Bine, bine, te aşteptăm! zise Mătăsuţă. Urcă scara cu grijă. Dar ştii 
că n-ai fost tocmai invitat. 

— O, mi-ar plăcea să vină şi ceasul tău la petrecerea mea, zise Beth. 
Haide, ceasule! 

— Tic-tac, făcu ceasul mulțumit şi se sui pe scară. 

Tărâmul Zilelor de Naştere era de-o frumuseţe nemaipomenită. În 
primul rând, era o vreme numai bună pentru o petrecere de zi de 
naştere - însorită, cer senin şi o briză călduță. Copacii erau mereu 
înverziți, iar câmpiile erau veşnic acoperite de margarete şi piciorul- 
cocoşului. 

— O, e minunat, e minunat! exclamă Beth, dănţuind bucuroasă. Lună- 
Plină, cum rămâne cu rochița elegantă? De unde putem face rost de ea? 

— O, vei găsi tot ce vrei în casa de-acolo, spuse Lună-Plină arătând 
spre o căsuţă cochetă. 

Se duseră cu toții într-acolo. Pe drum, din vizuini, ţopăiau iepuraşi 
bruni care îi urau lui Beth „La mulţi ani!" după care se ascundeau la 
loc. Era splendid! 

Se înghesuiră toți în căsuţă. Era plină de dulapuri, iar în ele se aflau 
cele mai spectaculoase costumații! 

— O, priviţi! exclamă Joe încântat, dând peste un costum de marinar, 
cu un chipiu arătos, cu albastru, alb şi auriu, aidoma celui de căpitan 
de vapor. E chiar mărimea mea! 

Îmbrăcă costumul. Beth alese o rochiță de zână, iar Frannie, un 
costum de clovn cu o pălărie ascuţită. Arăta ca un clovn în toată regula. 

Lună-Plină se costumă în pirat şi Mătăsuţă se îmbrăcă în narcisă. 
Cutărică se făcu polițist, cât despre Moş Cratiţă, el pur şi simplu nu 

găsi niciun costum pe măsură, pentru că nimic nu-l cuprindea din 
cauza tuturor oalelor şi tigăilor de pe el! 

Ceilalți se costumară şi ei şi — vai! — cât de reali păreau! Beth avea aripi 
cusute pe rochiță, însă îi părea rău că nu putea zbura cu ele. Cât de 
tare i-ar fi plăcut să şi le-ntindă şi să-şi ia zborul, ca zânele din poveşti! 


— lar acum, baloane! zise Mătăsuţă şi alergă în paşi de dans spre un 
bătrânel care vindea baloane şi care şedea în mijlocul unui nor uriaş 
format din baloane. 

Fiecare îşi alese câte unul şi ce se mai jucară! La un moment dat, 
sună un clopoțel, iar Luna-Plină scoase un strigăt de fericire. 

— Ospăţul! Haideţi, toată lumea! 

Fugi spre o masă întinsă, aşezată în mijlocul câmpului. Beth alergă 
cu ceilalți şi luă loc în capul mesei. Însă spre surpriza şi dezamăgirea ei, 
nu era pic de mâncare pe masă — doar farfurii, ceşti şi pahare goale! 

— Nu fi aşa supărată! îi şopti Mătăsuţă. Trebuie să-ți doreşti ospăţul 
de ziua ta! 

Beth chițăi de bucurie. Să-şi dorească ospățul de ziua ei! Ooo! Asta ar 
fi o distracție pe cinste! 

— Nu cere pâine şi unt! strigă Lună-Plină. Mai bine cere înghețată de 
frişca, o ador! -Îmi doresc îngheţată de frişca! spuse Beth. Numaidecât 
apăru pe farfuriile goale cea mai mare înghețată pe care o văzuseră 
copiii vreodată. Lună-Plină se servi. 

— Pune-ți o dorință pentru căpşuni şi înghețată de vanilie! zise 
Frannie, cerând desertul ei preferat. -Îmi doresc căpşuni şi îngheţată de 
vanilie! zise Beth, iar imediat apăru un vas plin ochi de căpşuni, cu o 
cutie mare de înghețată de vanilie. Şi îmi doresc tort de ciocolată şi 
limonada şi... şi... şi... -Salată de fructe! strigă cineva. 

— Gogoşi! zise Cutărică. 

— Sendvişuri cu brânză! ceru domnul Barbă-Lungă. 

— Tic-tac, tic-tac! făcu agitat ceasul lui Mătăsuţă. 

Toată lumea izbucni în râs. 

— Să nu ceri tic-tac! spuse Joe. Avem destul, cât timp ceasul lui 
Mătăsuţă e cu noi! 

Ceasul sună de paisprezece ori fără oprire. Hoinări ici-colo cu mare 
veselie. Se puseseră cu toții pe mâncat. Doamne, ce ospăț minunat! 
Căpşunile şi înghețata se terminară primele, fiindcă domnul Barbă- 
Lungă şi cei cincizeci de elfi îşi dădură seama că şi lor le place acest 
desert! Aşadar, Beth fu nevoită să-şi dorească supliment. 

— Cum rămâne cu tortul meu? o întrebă pe Mătăsuţă. Să-mi pun o 
dorinţă şi pentru el? 

— Nu, pur şi simplu o să vină el la un moment dat, răspunse zâna. O 
să apară în mijlocul mesei. Stai să vezi. 

Beth aşteptă. În mijlocul mesei era un vas superb de argint. Ceva 
părea să se formeze în el. Deasupra lui plutea un soi de ceață 
neobişnuită. 

— Vine tortul! anunţă Joe, iar toată lumea îşi îndreptă ochii spre vasul 
de argint. 

Treptat apăru un tort uriaş — o, un tort minunat, cu ornamente roşii, 
roz, albe şi galbene din zahăr, în formă de floricele. Deasupra erau opt 
lumânări aprinse, întrucât Beth împlinea opt anişori. Numele ei era 
scris pe tort cu litere mari de zahăr: „LA MULŢI ANI, BETH!" 

Beth nu-şi mai încăpea în piele de mândrie. Era timpul să taie tortul, 
desigur, şi nu era deloc uşor, fiindcă avea foarte mulți invitați. 

— Acesta e un tort al dorințelor! spuse Lună-Plină, când fiecare avea o 
felie în farfurie. Aşa că puneți-vă câte o dorință în timp ce mâncaţi şi vi 
seva împlini! 

Copiii căscară plini de uimire. Oare ce să-şi dorească? Frannie îşi 
ținea felia de tort în mână, gândindu-se la o dorință, când Moş Cratiţă 
dădu totul peste cap! Ce credeți că s-a întâmplat? 

32.MICUȚA INSULĂ PIERDUTĂ 


— Nu vrei să-ți pui şi tu o dorinţă? zise Lună-Plină, întorcându-se spre 
Moş Cratiță, care era cât pe-aci să muşte din tort. 

— Undiţă? întrebă Moş Cratiţă încântat. Doamne, ce n-aş da să am o 
undiță şi să pescuiesc! Mi-aş dori să pescuim cu toţii peşti mari şi graşi 
în mijlocul mării. 

Vai! Ce idee să-ți pui o asemenea dorință tocmai când mănânci un tort 
al dorințelor! Moş Cratiță nu auzi bine vorbele lui Lună-Plină, însă 
dorința i se împlini oricum. Un vânt începu să bată dinspre pământ, 
ridicându-i în aer pe toți invitaţii de la masă. Aşezaţi pe scaune, cu 
degetele încleştate, zburară prin aer kilometri întregi! Ce se petrecea? 

Vântul cobora încet scaunele, aducându-le tot mai aproape de 
pământ. Intraseră într-un nor de nisip, care le pătrunse până la piele. 
Joe trase o gură de aer şi privi în jos. Buf! Aterizară pe un nisip moale, 
se rostogoliră de pe scaunele lor şi se ridicară în picioare, privind în jur 
nedumeriți. 

Elfii cu barba lungă păreau înspăimântați. De uimire, Lună-Plină îşi 
tot deschidea şi închidea gura, de parcă ar fi fost un peşte. Joe era 
enervat, ca şi Morocănilă, de altfel. 

— Acum ce s-a mai întâmplat? întrebă doamna Spălăceală, extrem de 
iritată. De ce-am venit aici? -la uitaţi ce de undițe! zise Mătăsuţă, 
arătându-le un şir de undițe înfipte în nisip, cu cârligul aruncat în 
mare. 

— Ne aşteaptă pe noi! mârâi Lună-Plină. Moş Cratiţă al nostru n-a 
auzit ce i-am spus despre dorință, ci a înțeles undiță — şi şi-a dorit să 
fim toți aici, pescuind în mare! 

— Dumnezeule! zise Beth îngrijorată. Dar unde suntem? 

— Cred că suntem pe Micuța Insulă Pierdută, spuse Mătăsuţă, privind 
de jur împrejur. E un locşor tare caraghios, care pluteşte în derivă şi 
rătăceşte mereu. însă întotdeauna e un loc perfect pentru pescuit. — 
Pescuit! zise Joe cu scârbă. Cine vrea să meargă la pescuit în mijlocul 
unei petreceri? Haideţi să ne-ntoarcem imediat. 

— Tic-tac, tic-tac! făcu ceasul lui Mătăsuţă, îndreptându-se spre mare 
şi udându-şi picioruşele în valuri. 

— Întoarce-te, ceasule! strigă Mătăsuţă. Ştii că habar n-ai să înoți! 

Ceasul se întoarse şi-şi şterse tălpile micuţe pe iarba care creştea 
pretutindeni. Beth se gândi că e un ceas tare cuminte şi că i-ar fi plăcut 
şi ei unul la fel. 

— Ştiţi, chiar ar trebui să facem ceva ca să ne-ntoarcem pe Tărâmul 
Zilelor de Naştere, spuse Joe, ridicându-se în picioare şi cercetând 
insula. Ce-am putea face? E vreo barcă pe-aici? 


13l|pădureafermecată enidblyton 


Nu era nimic pe insulă în afara undițelor de pescuit! Nimeni nu se 
atinse de ele, fiindcă ultimul lucru de care aveau chef era să 
pescuiască. Micuța Insulă Pierdută era o fâşie deluroasă cu iarbă verde 
şi nimic altceva. 

— Chiar nu ştiu ce-am putea face! spuse Lună-Plină încruntându-se. 
Tu ştii, domnule Barbă-Lungă? 

Domnul Barbă-Lungă era costumat în Moş Crăciun şi i se potrivea de 
minune, având în vedere barba lui minunată. Se frecă la nas şi ridică 
din umeri. 

— Problema este, începu acesta, că niciunul dintre noi nu are vrăjile la 
el, fiindcă suntem cu toţii costumațţi şi ne-am lăsat hainele pe Tărâmul 
Zilelor de Naştere. Aşa că n-avem la noi nicio vrajă, pentru că au rămas 
în buzunare. 

— Ei bine, măcar n-o să murim de foame, zise domnul Cutărică. Putem 
pescui la nesfârşit. 

— Închipuie-ţi cum ar fi să mănânci peşte pentru tot restul zilelor! zise 
Joe, strâmbând din nas. Când mă gândesc la toate mâncărurile acelea 
minunate pe care şi le-a dorit Beth, iar acum n-are cine să se bucure 
de ele! Zău că-mi vine să plâng! 

Frannie ţinea ceva în mână şi se uită să vadă ce e. Era o bucată de 
tort. Ce bine! Măcar ar putea mânca asta. O duse la gură şi luă o 
muşcătură. 

— Ce mănânci? întrebă Lună-Plină, aplecându-se să vadă. 

— O bucăţică din tortul lui Beth, spuse Frannie, înfundându-şi restul 
feliei în gură. 

— Nu mânca! Nu înghiţi! urlă Lună-Plină şi începu să ţopăie în jurul 
fetiţei de parcă şi-ar fi pierdut minţile. Opreşte-te! Nu înghiți! 

Frannie se zgâi la el, uimită. La fel făcură şi ceilalți. 

— Ce-i veni lui Lună-Plină? întrebă Mătăsuţă neliniştită. 

Frannie rămase nemişcată cu gura plină de tort, privindu-l mirată pe 
Lună-Plină. 

— Ce s-a întâmplat? întrebă ea cu gura plină. 

— Ai în gură o bucată din tortul dorințelor, Frannie! strigă Lună-Plină, 
sărind de pe un picior pe celălalt. Pune-ţi o dorinţă, fetițo, pune-ţi o 
dorinţă! 

— Ce să-mi doresc? întrebă Frannie. 

— Să ne întoarcem cu toţii pe Tărâmul Zilelor de Naştere, desigur! 
țipară nerăbdători cu toţii. -Oh, spuse Frannie. Nu mi-a trecut prin 
cap! îmi doresc să fim cu toţii înapoi pe Tărâmul Zilelor de Naştere, ca 
să ne bucurăm de ospățul nostru! 

Deodată se lăsă întunericul în jurul lor. De data aceasta nu mai adie 
niciun vânt. Lună-Plină o luă de mână pe Mătăsuţă. Ce se-ntâmpla? 

Apoi văzură din nou lumina zilei — şi chiuiră cu toții bucuroşi. Se 
întorseseră pe Tărâmul Zilelor de Naştere! Da, în fața lor se întindea 

aceeaşi masă cu şi mai multe scaune pentru invitați şi cu aceeaşi 
mâncare delicioasă ca înainte! 

— O, ce bine, ce bine, ce bine! strigară cu toții şi îşi reluară locurile. 

Îşi zâmbiră unul altuia, recunoscători că nu se mai aflau pe Micuța 
Insulă Pierdută. 

— Ce aventură ciudată! zise Joe, servindu-se cu o felie mare din tortul 
dorințelor. Vă rog pe toți să fiți foarte atenţi ce dorinţe vă puneţi, ca să 
nu mai avem astfel de pățanii în mijlocul petrecerii! 

— Îmi doresc ca aripile mele să poată zbura! zise Beth, înghițind o 
bucată de tort. 

Numaidecât aripile ei argintii se întinseră, iar fetița se ridică în aer ca 
un splendid fluturaş. O, era cea mai grozavă senzație din lume! 

— Uitaţi-vă la mine! Uitaţi-vă la mine! strigă ea şi toată lumea se 
întoarse să o admire. -Să nu zbori prea departe, Beth! Să nu zbori prea 
departe! o sfătui Frannie. 


YA. 


Ma 

În curând, Beth cobori din nou la masă, cu bujori în obrăjori de 
bucurie. Era cea mai frumoasă petrecere de ziua ei! 

Toată lumea îşi puse câte o dorință, mai puţin Moş Cratiţă, care şi-o 
irosise deja pe a lui. Nici Frannie nu mai avea dreptul la nicio dorinţă, 
folosindu-şi-o ca să se întoarcă toți de pe Micuța Insulă Pierdută, însă 
când Lună-Plină băgă de seamă cât de mâhnită era fetița îi şopti la 
ureche: 

— Nu fi tristă. Spune-mi ce-ţi doreşti şi-mi voi pune eu dorinţa în locul 
tău. Eu nu-mi doresc nimic. 

— O, Lună-Plină, cât de bun eşti! spuse Frannie. Atunci, dacă chiar 
aşa stau lucrurile, îți mărturisesc că îmi doresc o păpuşă care să 
meargă şi să vorbească. 

— Floare la ureche! zise Lună-Plină. Îmi doresc ca Frannie să aibă o 
păpuşă care să meargă şi să vorbească. 

Şi, în clipa următoare, Mătăsuţă exclamă uimită şi arătă cu degetul în 
spatele fetiţei. Cu toţii priviră într-acolo. Înaintând pe nişte picioruşe 
dolofane, se apropia de ei o păpuşă îmbrăcată într-o superbă rochiță 
albastră, cu o geantă în mână. Merse direct la Frannie şi îşi ridică 
privirea spre ea. 

— O, păpuşică frumoasă ce eşti! zise Frannie cât se poate de încântată, 
după care aşeză păpuşa în poala ei. 

Aceasta se cuibări la pieptul ei şi zise: 

— De-acum înainte sunt a ta. Numele meu e Petra. 

— Ce nume drăguţ! spuse Frannie, îmbrățişând păpuşa. 

— Ce ai în geantă, Petra? 

— Hainele mele, răspunse ea, deschizându-şi geanta. 

Înăuntru erau rochii de seară, un halat de baie, un palton, o pelerină 
de ploaie, o salopetă, rochițe şi o mulțime de alte haine. Frannie era 
absolut încântată. 

— Tu ce ţi-ai dorit, Joe? întrebă Beth. 

Joe privea nerăbdător în jurul lui, ca şi cum ar fi aşteptat ca din clipă- 
n clipă să apară ceva. 

— Mi-am dorit să am un ponei, spuse Joe. A, priviți! Vine! Ce 
frumusețe! 

Un ponei mic şi negru, cu un semn alb pe frunte şi picioare ca spuma 
laptelui, se îndrepta ţanţoş spre grupul de petrecăreți. Se duse aţă la 
Joe. 

— Poneiul meu! exclamă fericit băiatul. Lasă-mă să te călăresc! O să te 
numesc Steaua Nopţii, pentru că ai o stea albă pe blana neagră ca 
abanosul. 

Încalecă poneiul şi porniră în galop prin Tărâmul Zilelor de Naştere. 

— Acum haideţi să ne jucăm! zise Lună-Plină, făcând tumbe. 

De îndată ce rosti asta, masa dispăru şi muzica începu să cânte. 

— Scaunele muzicale! Scaunele muzicale! anunță Mătăsuţă, văzând 
cum se aliniaseră toate scaunele. 

Haideţi cu toţii! 

Petrecerea continuă până târziu. Jocul cu scaunele muzicale era foarte 
distractiv, fiindcă, în loc să dai la o parte un scaun de fiecare dată când 
se oprea muzica, scaunul pleca singur şi stătea la distanţă, privindu-i 
pe ceilalți. 

Mătăsuţă câştigă. Era foarte agilă şi uşoară. O cutie mare de 
bomboane de ciocolată apăru în zbor şi i se puse în braţe în clipa în 
care Mătăsuţă se aşeză pe ultimul scaun, împingându-l pe Lună-Plină. 

Se bucură nespus. 

— Haideţi să mâncăm fiecare câte-o bomboană de ciocolată! spuse ea, 
deschizând cutia. 

În timp ce savurau ciocolata, văzură cu toţii ceva nemaiîntâlnit. 

— Priviţi! zise Lună-Plină, aproape înghițindu-şi bomboana întreagă de 
surpriză. Ce vine spre noi? 

Toată lumea îşi îndreptă privirile spre ceea ce părea a fi o mică armată 
de omuleți viu colorați, alergând ţepeni. Ce putea fi? 

— Sunt cadouri! strigă domnul Cutărică, sărind în sus de bucurie. 
Cadouri care aleargă spre noi, i gata să fie desfăcute! 

Cu adevărat, darurile acelea erau minunate! Erau cadouri mici, 
frumos împachetate, care alergau pe picioruşele lor, fiindcă nu voiau în 
ruptul capului să fie prinse! Toată lumea fugea după ele, strigând şi 
râzând. Rând pe rând, cadourile haioase erau prinse, despachetate şi 
deschise. Doamne, ce lucruri minunate se ascundeau înăuntru! 

— Am primit o broşa în forma Copacul Depărtărilor! anunţă Frannie, 
agățându-şi-o în piept. 

— Şi eu vreau una, spuse păpuşa ei. 

— Atunci trebuie să prinzi şi tu un cadou, Petra, zise Frannie. 

Se amuză teribil uitându-se la păpuşa ei care alerga după un cadou 
roşu! Într-un sfârşit, Petra prinse unul şi i-l aduse lui Frannie. 
Înăuntru era o broga în formă de ursuleţ, care îi plăcu la nebunie. 

Joe găsi în pachetul lui un fluier de argint, strălucitor. Când suflai în 
el, suna aidoma tuturor păsărilor din Pădurea Fermecată. Fu încântat 
de el. Lună-Plină găsi o jucărie care mieuna ca o pisică adevărată şi 
care îl făcea întruna pe Moş Cratiță să caute disperat pisici. Hâtru, 
Lună-Plină al nostru! Apăsa jucăria care mieuna în spatele lui Moş 
Cratiţă, după care râdea până-i dădeau lacrimile 

văzându-l pe bătrân bâjbâind pe sub scaune şi strigând: „Pis, pis, pis!" 

Ceasul lui Mătăsuţă vru şi el un cadou. Aşa că fugi după unul şi îl 
calcă pe picioare pentru a-l prinde. Îl ţintui locului cu tălpile sale plate, 
în timp ce îl despacheta împreună cu Mătăsuţă. Ce credeţi că era 
înăuntru? Un bidon mic de ulei! 

— Exact ce-ţi trebuia ca să-ți ungi rotițele şi arcurile! zise încântată 
Mătăsuţă. 

Ceasul era foarte mulțumit. Cântă de douăzeci şi două de ori fără 
pauză, spre uimirea păpuşii umblătoare. 

Se jucară de-a v-aţi ascunselea şi pe loc se iviră din senin o mulțime 
de tufişuri şi copaci perfecţi ca ascunzişuri. Tărâmul Zilelor de Naştere 
era cu adevărat cel mai frumos loc pe care îl vizitaseră vreodată! 

După aceea, le veni cheful să se joace de-a rațele şi vânătorii — şi pe 
loc apăru o minge pentru vânători şi o linie care separă cele două 
terenuri de joacă! 

Apoi se gândiră să facă întreceri cu maşinuţe — şi, cât ai zice peşte, o 
mulțime de maşinuţe gata de condus îi aşteptau aliniate! Fiecare îşi 
alese maşinuța care îi plăcea cel mai mult şi se sui în ea. Era chiar şi 
una foarte mică pentru Petra şi una pentru ceasul zânei Mătăsuţă, care 
se alătură distracției, făcând întruna „tic-tac”. 

Moş Cratiţă câştigă cursa, deşi cu prețul câtorva oale şi tigăi pierdute 
pe drum. Lună-Plină îi întinse o cutie de caramele, care apăruse ca 
premiu pentru câştigător. 

— Ai ieşit câştigător! zise acesta. 

— Alergător? întrebă Moş Cratiţă. Vă arăt eu că sunt un bun alergător! 

Şi o luă la goană, doar ca să le arate celorlalți cât de rapid putea să 
alerge, dacă voia. Ce gălăgie făcea, cu toate cratițele şi ibricele 
zdrăngănind la fiecare pas! 

— E ora cinei! E ora cinei! anunţă Lună-Plină, arătând spre un locşor 
splendid. 

În jur crescuseră cam o sută de ciuperci înalte, iar pe ele tronau căni 
cu tot soiul de băuturi delicioase, torturi şi fructe. Lângă ciupercile mari 
apăruseră unele mai mici. 

— Astea sunt pe post de scaune! spuse Mătăsuţă, instalându-se pe 
una dintre ele şi turnându-şi puţină ghindonadă. Mi-e foame! Haideţi 
cu toții! 

Beth cobori încet pe iarbă. Îi plăcea la nebunie să zboare! Frannie veni 
alergând spre masă, urmată de păpuşa ei cu voce pițigăiată. Joe apăru 
galopând pe poneiul lui. Cu toţii erau cât se poate de fericiți. 

Începuse să se-ntunece, însă nimănui nu-i păsa, fiindcă, pe 
neaşteptate, nişte felinare mari începură să lumineze pretutindeni în 
copaci şi-n tufişuri. Abia se aşezară la masă şi începură să mănânce, 
când se auzi un „bum' foarte puternic. 

Petra se ghemui speriată la pieptul lui Frannie. Ceasul lui Mătăsuţă 
încercă să se cațăre pe genunchii zânei, dar aceasta nu-l lăsă. 

— Ce-a fost asta? întrebă Joe, mângâind poneiul speriat. 

— Artificii! Artificii! strigă spiriduşul ţâfnos, plin de încântare. Priviţi! 
Priviţi! 

Chiar în faţa lor, zeci de artificii superbe se înălțau şi explodau în aer. 
Rachete zburau până în înaltul cerului şi se prefăceau în steluțe 

colorate. Roţi uriaşe de lumină sfârâiau în văzduh. Era un spectacol 
extraordinar! 


— Asta e cea mai frumoasă zi de naştere care ştiu să fi avut loc 
vreodată! zise fericită Beth, bătând din aripi şi aşezându-se să privească 
focurile de artificii. Bunătăți nemaipomenite, dorințe care se împlinesc, 
jocuri distractive, cadouri superbe, iar acum - artificii! 

— Trebuie să ne-ntoarcem acasă la miezul nopţii, spuse Lună-Plină, 
dând la o parte ceasul lui Mătăsuţă care încerca să se urce pe ciupercă, 
lângă el. 

— Cum vom şti că e miezul nopţii? întrebă Frannie, gândindu-se că ar 
fi cazul ca păpuşa ei să meargă la culcare. 

Nu fu greu să-şi dea seama când sosi miezul nopţii, căci, la momentul 
potrivit, ceasul lui Mătăsuţă se ridică în picioare şi sună tare, nici mai 
mult, nici mai puţin decât de douăsprezece ori: dang, dang, dang, dang, 
dang, dang, dang, dang, dang, dang, dang, dang! 

— Spre scară! Spre scară! strigă Lună-Plină, grăbindu-i pe toți. 
Tărâmul Zilelor de Naştere va trece în curând de Copacul Depărtărilor! 

Scara era la locul ei. Cu toții coborâră în copac şi îşi luară rămas-bun. 
Elfii apucară câte o perniță şi îşi dădură drumul în jos pe lunecuş- 
alunecuş, însă când veni rândul domnului Barbă-Lungă să coboare 
acesta îşi agăță barba în jurul unui picior al canapelei lui Lună-Plină şi 
fu cât pe-aci s-o ia cu el pe tobogan în jos. Lună-Plină îl prinse la timp 
şi îi descurcă barba. 

— Cum rămâne cu poneiul meu? întrebă îngrijorat Joe. Lună-Plină, 
crezi că o să vrea şi el să coboare pe lunecuş-alunecuş? 

— Ei bine, cu siguranță nu poate să coboare din copac de unul singur 
şi cu siguranță nu i-ar plăcea ligheanul doamnei Spălăceală, răspunse 
Lună-Plină. 

A 


Aşa că aşeză poneiul buimac pe-o pernă şi îi dădu drumul pe tobogan, 
întrebându-se ce i se întâmpla! 

Frannie aluneca ţinându-şi păpuşa în braţe. Beth îşi dădu jos aripile 
cu grijă şi le împături. Nu voia să le strice. Voia să le poată folosi în 
fiecare zi, atât era de mândră de ele. 

Poneiul ateriza fără nicio problemă pe covorul de muşchi. Joe îl 
încalecă. Era întuneric în pădure, dar luna abia atunci răsărea, astfel 
încât drumul spre casă avea să fie luminat. 

— Rămâneți cu bine! le ură Lună-Plină copiilor. Ne-am simțit minunat! 

— Să ne revedem cu bine! strigă Mătăsuţă. 

— Tic-tac! făcu somnoros ceasul. 

— Aveţi grijă de voi! îi atenționa domnul Cutărică. 

Lună-Plină apăsă cu putere noua lui jucărie, după care chicoti 
uitându-se la Moş Cratiţă. 

— Pis, pis, pis! Unde-o fi şi pisica aia? striga acesta. 

„Fleoşc, pleosc, fleoşc, pleosc!' Dumnezeule, doamna Spălăceală se 
apucase deja de spălat?! Joe îi dădu pinteni poneiului, iar fetele se 
îndepărtară în fugă de copac. 

Domnul Barbă-Lungă se udă din cap până-n picioare, întrucât el 
stătea în apropiere şi tare se mai supără. 

— Haideţi, fetelor! zise Joe râzând. Chiar trebuie să mergem acasă! N-o 
să reuşim nicicum să ne trezim mâine-dimineaţă. 

O luară din nou spre casă, prin Pădurea Fermecată, cu luna 
strălucind palidă şi rece printre copaci. „Fâş-fâş-fâş!' şuşoteau 
frunzele. 

Joe priponi poneiul pe câmp, lângă căsuţa lor. Frannie îi scoase 
hainele Petrei şi o aşeză în patul ei pentru păpuşi. Beth îşi puse cu grijă 
aripile într-un sertar. Se dezbrăcară cu toţii şi se aşezară somnoroşi în 
pat. 

— Noapte bună! îşi ziseră unul altuia. Ce zi minunată am avut... 
Suntem atât de norocoşi că locuim chiar lângă Pădurea Fermecată! 

Şi chiar erau, nu? Poate că într-o bună zi vor mai avea şi alte aventuri, 
însă deocamdată trebuie să ne luăm rămas-bun de la ei şi să-i lăsăm să 
se odihnească şi să viseze la Tărâmul Zilelor de Naştere şi la toate 
lucrurile minunate care s-au petrecut acolo! 


